(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Π΄

Δευτέρα, 24 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Κ. Κεφαλογιάννη, Π. Καππάτου, Χ. Γιαννούλη, Σ. Κυριάκη. , σελ.   
2. Ανακοινώνεται ότι τη συνεδρίαση παρακολουθούν μέλη από το Διοικητικό Συμβούλιο του Εμπορικού και Βιομηχανικού Επιμελητηρίου Πειραιά, μαθήτριες και μαθητές και συνοδοί εκπαιδευτικοί από το Γυμνάσιο Ριζιών Έβρου., σελ.   
3. Ανακοινώνεται ότι με την από 24 Φεβρουαρίου 2025 επιστολή του προς τον Πρόεδρο της Βουλής, ο Πρόεδρος της Κοινοβουλευτικής Ομάδας «ΠΑΣΟΚ-Κίνημα Αλλαγής», κύριος Νικόλαος Ανδρουλάκης, μας γνωστοποιεί ότι: Ως τρίτος κοινοβουλευτικός εκπρόσωπος ορίζεται ο Βουλευτής Β3 Νότιου Τομέα Αθηνών, κύριος Παύλος Χρηστίδης. , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Υγείας:  
 i. με θέμα: «Θα επαναφέρετε το δικαίωμα απόσπασης των υπαλλήλων να συνυπηρετούν με ένστολο σύζυγο χωρίς περιορισμούς;», σελ.   
 ii. με θέμα: «Τραγικές ελλείψεις στα νοσοκομεία και τις δομές υγείας της Σάμου και της Ικαρίας», σελ.   
 β) Προς την Υπουργό Εργασίας και Κοινωνικής Ασφάλισης:   
 i. με θέμα: «Μέτρα προστασίας της υγείας και της ασφάλειας σε όλα τα ναυπηγεία και τη ναυπηγοεπισκευαστική ζώνη», σελ.   
 ii. με θέμα: «Μη συμμόρφωση της Δ.ΥΠ.Α με την κείμενη νομοθεσία σχετικά με την καταβολή του επιδόματος ανεργίας, του εποχικού επιδόματος και της συμπληρωματικής παροχής μητρότητας», σελ.   
 iii. με θέμα: «Η Κυβέρνηση για μια ακόμη φορά γυρνάει την πλάτη στους απολυμένους της ΛΑΡΚΟ. Πλήρης αδιαφορία για την τύχη των ίδιων και των οικογενειών τους», σελ.   
 iv. με θέμα: «Να καταβάλει άμεσα ο ΕΦΚΑ τους μισθούς και τις ασφαλιστικές εισφορές των 37 εργολαβικών εργαζομένων της KOLOSSOS που δουλεύουν για τον ΕΦΚΑ», σελ.   
 v. με θέμα: «Χωρίς ασφαλιστική ικανότητα χιλιάδες μικρομεσαίοι επιχειρηματίες», σελ.   
 γ) Προς τον Υπουργό Υποδομών και Μεταφορών με θέμα: «Τάξατε στους Ροδίτες την υλοποίηση της «Μεσογειακής Χάραξης», ενώ γνωρίζατε ότι το έργο «δεν είναι ώριμο» για δημοπράτηση. Τι σκοπεύετε τελικώς να πράξετε για αυτό το ζωτικής σημασίας για τη Ρόδο έργο;», σελ.   
 δ) Προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη η εικοσιτετράωρη καθυστέρηση της ενεργοποίησης του «112» για τα έντονα καιρικά φαινόμενα στην Κεφαλονιά», σελ.   
 ε) Προς τον Υπουργό Εθνικής Άμυνας με θέμα: «Οριστική κατάργηση τεσσάρων Στρατοπέδων στην ακριτική Περιφερειακή Ενότητα Έβρου», σελ.   
 στ) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Καταγγελίες Politico για απάτες στις αγροτικές επιδοτήσεις», σελ.   
 ii. με θέμα: «Οι επιπτώσεις από την υλοποίηση του «Blue Deal» (Γαλάζιας Συμφωνίας) της Ευρωπαϊκής Ένωσης στις επιδοτήσεις των αγροτών στο πλαίσιο της ΚΑΠ μετά το 2027», σελ.   
 ζ) Προς τον Υπουργό Περιβάλλοντος και Ενέργειας:  
 i. με θέμα: « Άμεση λύση στη μονιμοποίηση όλων των υπαλλήλων των πρώην Φορέων Διαχείρισης Προστατευόμενων Περιοχών (Φ.Δ.Π.Π.) και νυν Μονάδων Διαχείρισης Προστατευόμενων Περιοχών (Μ.Δ.Π.Π.) του Οργανισμού Φυσικού Περιβάλλοντος και Κλιματικής Αλλαγής Ο.ΦΥ.ΠΕ.Κ.Α.», σελ.   
 ii. με θέμα: «Ειδικό Χωροταξικό Πλαίσιο για ΑΠΕ», σελ.   
 η) Προς τον Υπουργό Εσωτερικών με θέμα: «Πώληση του Κτιρίου της «Αλλατίνη» στον Τούρκο Ραχμί Κοτς», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Κατάθεση σχεδίου νόμου: Οι Υπουργοί Εθνικής Άμυνας, Εθνικής Οικονομίας και Οικονομικών Εξωτερικών, Εσωτερικών και Δικαιοσύνης κατέθεσαν στις 21.2.2025 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC). , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΜΠΙΜΠΙΛΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΑΜΠΑΤΙΕΛΟΣ Ν. , σελ.   
 ΑΥΛΩΝΙΤΗΣ Α. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΖΕΪΜΠΕΚ Χ. , σελ.   
 ΚΑΡΑΓΚΟΥΝΗΣ Κ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΜΠΙΜΠΙΛΑΣ Σ. , σελ.   
 ΝΙΚΗΤΙΑΔΗΣ Γ. , σελ.   
 ΟΙΚΟΝΟΜΟΥ Β. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΡΑΣΥΡΗΣ Φ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΤΣΑΚΛΟΓΛΟΥ Π. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Π**΄**

Δευτέρα 24 Φεβρουαρίου 2025

Αθήνα, σήμερα στις 24 Φεβρουαρίου 2025, ημέρα Δευτέρα και ώρα 14.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Eισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 24 Φεβρουαρίου 2025, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 519/11-2-2025 και 551/17-2-2025 επίκαιρες ερωτήσεις, που θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 532/13-2-2025 και 538/16-2-2025 επίκαιρες ερωτήσεις, που θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 537/15-2-2025 επίκαιρη ερώτηση, που θα απαντηθεί από τον Υπουργό Κλιματικής Κρίσης και Πολιτικής Προστασίας κ. Βασίλειο Κικίλια.

Η υπ’ αριθμόν 531/13-2-2025 επίκαιρη ερώτηση, που θα απαντηθεί από τον Υφυπουργό Εθνικής Άμυνας κ. Ιωάννη Κεφαλογιάννη.

Η υπ’ αριθμόν 518/11-2-2025 επίκαιρη ερώτηση, που θα απαντηθεί από τον Υφυπουργό Εσωτερικών κ. Βασίλειο Πέτρο – Σπανάκη.

Η υπ’ αριθμόν 513/10-2-2025 επίκαιρη ερώτηση, που θα απαντηθεί από τον Υφυπουργό Υποδομών και Μεταφορών κ. Βασίλειο Οικονόμου.

Οι υπ’ αριθμόν 520/11-2-2025 και 547/17-2-2025 και 554/17-2-2025 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Οι υπ’ αριθμόν 525/12-2-2025 και 541/17-2-2025 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Οι υπ’ αριθμόν 529/13-2-2025 και 543/17-2-2025 επίκαιρες ερωτήσεις, που θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

**ΣΠΥΡΙΔΩΝ ΜΠΙΜΠΙΛΑΣ:** Κύριε Πρόεδρε, τη δική μου δεν την αναγνώσατε. Εκτός αν έχει γίνει κάποια αλλαγή και δεν το ξέρω.

**ΠΡΟΕΔΡΕΥΩΝ (Ιωάννης Πλακιωτάκης):** Την έχω αναγνώσει. Είναι η με αριθμό 554/17-2-2025 επίκαιρη ερώτηση. Προφανώς και υπάρχει. Στο επίσημο δελτίο υπάρχει.

Κατόπιν τούτου, θα ξεκινήσουμε με τη δεύτερη με αριθμό 519/11-2-2025 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Βασιλείου Κόκκαλη προς τον Υπουργό Υγείας, με θέμα: «Θα επαναφέρετε το δικαίωμα απόσπασης των υπαλλήλων να συνυπηρετούν με ένστολο σύζυγο χωρίς περιορισμούς;».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, η ερώτηση, όπως πολύ καλά γνωρίζετε, αφορά το δικαίωμα στη συνυπηρέτηση μεταξύ συζύγων, ο ένας εκ των οποίων υπηρετεί στις Ένοπλες Δυνάμεις, και την άνιση μεταχείριση που υφίστανται και ευελπιστούμε ότι θα αποκαταστήσετε αυτή την αδικία, εξαιτίας μιας εγκυκλίου του Υφυπουργού Υγείας.

Δυνάμει του υπ’ αριθμόν ν.4368/2016, στο άρθρο 50 έχει προβλεφθεί ότι δεν επιτρέπεται απόσπαση ή μετάταξη ή μετάθεση του προσωπικού πλην των ιατρών του ΕΣΥ, των φορέων παροχής υπηρεσιών υγείας, πριν παρέλθουν πέντε έτη από τον διορισμό ή από προηγούμενη μετάταξη ή μετάθεση, με εξαίρεση τις περιπτώσεις απόσπασης ή μετάταξης για λόγους συνυπηρέτησης με σύζυγο, ένστολο ή μη, απόσπαση ή μετάταξη σε παραμεθόριες περιοχές κ.λπ..

Αυτός ο νόμος δημιουργούσε απευθείας το δικαίωμα για την προστασία του θεσμού της οικογένειας, η οποία οικογένεια προστατεύεται από το άρθρο 21 του Συντάγματος.

Εν συνεχεία, δυνάμει του συγκεκριμένου νόμου, εξεδόθη στις 8 Ιουλίου του 2016 η εγκύκλιος του τότε Υπουργού Υγείας, σύμφωνα με την οποία, στην παράγραφο 5 ορίζεται ότι σύμφωνα με το άρθρο 50 οι αποσπάσεις για λόγους συνυπηρέτησης με σύζυγο, ένστολο ή μη, διενεργούνται και πριν την παρέλευση της πενταετίας από τον διορισμό ή από προηγούμενη μετάταξη ή μετάθεση.

Επίσης, σύμφωνα με το ανωτέρω έγγραφο, οι αποσπάσεις υπαλλήλων δεν εμπίπτουν στους περιορισμούς της παραγράφου 9 του ν.3528 του 2007, δηλαδή του Υπαλληλικού Κώδικα, και μπορούν να διενεργούνται και πριν την παρέλευση της διετίας από τον διορισμό, δεδομένου ότι οι ανωτέρω διατάξεις είναι προστατευτικές για την οικογένεια, σύμφωνα με την επιταγή του άρθρου 21 του Συντάγματος.

Συνεπώς, και πριν την παρέλευση της διετίας, κύριε Υπουργέ, ήταν δυνατές και σύμφωνες με τον νόμο οι αποσπάσεις υπαλλήλων με σκοπό τη συνυπηρέτηση και με τελικό και απώτερο σκοπό την υπηρέτηση του θεσμού της οικογένειας, η οποία προστατεύεται, όπως είπαμε, από το Σύνταγμα.

Από το 2016 έως και την 1η Δεκεμβρίου του 2024 οι αποσπάσεις διενεργούνταν με αυτόν τον νόμο και με αυτή την εγκύκλιο. Επαναλαμβάνω, έως την 1η Δεκεμβρίου του 2024. Ώσπου ξαφνικά, στις 2 Δεκεμβρίου ο Υφυπουργός Υγείας, με σχετική εγκύκλιο, κατήργησε την προηγούμενη εγκύκλιο, αναφέροντας ότι δεν ισχύει επ’ ουδενί η διετία.

Έως την 1η Δεκεμβρίου του 2024 είχαν κατατεθεί πάρα πολλές αιτήσεις -τον Αύγουστο του 2024, τον Μάιο του 2024-, με τις οποίες αιτήσεις ανέμεναν οι αιτούντες και οι αιτούσες την κρίση της υπόθεσής τους, δηλαδή της απόσπασης με σκοπό να ενωθεί η οικογένεια, σύμφωνα με την εγκύκλιο η οποία ίσχυε. Ποια ίσχυε; Η εγκύκλιος του 2016, η οποία ερειδόταν στον νόμο του 2016.

Καταλαβαίνετε ότι η εγκύκλιος του κ. Θεμιστοκλέους δημιούργησε και δημιουργεί μια άνιση μεταχείριση. Δεν έδωσε καν μεταβατικό χρονικό διάστημα, για το μέλλον τουλάχιστον, με αποτέλεσμα να μην είναι δυνατή η εκπλήρωση του νόμου, ο οποίος νόμος θέλει να προστατεύει, όπως και το Σύνταγμα βέβαια, την οικογένεια. Και ευελπιστούν οι αιτούντες σε μια δίκαιη αντιμετώπιση του ζητήματος από την πλευρά σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Θα απαντήσει ο Υπουργός Υγείας, ο κ. Άδωνις Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ για την ερώτηση.

Στην παράγραφο 1 του άρθρου 40 του ν.3528 του 2007 Υπαλληλικός Κώδικας ορίζεται ότι οι δημόσιοι υπάλληλοι και οι υπάλληλοι των νομικών προσώπων δημοσίου δικαίου που διορίζονται στις οργανικές θέσεις διανύουν δύο έτη δοκιμαστικής υπηρεσίας. Στην παράγραφο 3 ορίζεται ότι με τη συμπλήρωση της διετούς δοκιμαστικής υπηρεσίας οι υπάλληλοι μονιμοποιούνται αυτοδίκαια. Για την αυτοδίκαιη μονιμοποίηση εκδίδεται διαπιστωτική πράξη.

Στην παράγραφο 8 του άρθρου 68 προβλέπεται ότι απαγορεύεται η απόσπαση υπαλλήλου με γενικές ή ειδικές διατάξεις –το τονίζω- πριν παρέλθει διετία από τον διορισμό.

Η υπηρεσία έχει, άλλωστε, απαντήσει για τον νόμο του 2016.

Πάμε στο άρθρο 50 του νόμου του 2016, που αναφέρατε, σύμφωνα με το οποίο ορίστηκαν οι όροι και οι προϋποθέσεις αναφορικά με την κινητικότητα του νοσηλευτικού, παραϊατρικού και λοιπού προσωπικού.

Στην παράγραφο 7 προβλέφθηκε ότι δεν επιτρέπεται απόσπαση, μετάταξη ή μετάθεση προσωπικού πλην των ιατρών του ΕΣΥ, των φορέων παροχής υπηρεσιών υγείας των ΔΥΠΕ, πριν παρέλθουν πέντε έτη από τον διορισμό ή από προηγούμενη μετάταξη ή μετάθεση, με εξαίρεση τις περιπτώσεις απόσπασης ή μετάταξης για λόγους συνυπηρέτησης με σύζυγο, ένστολο ή μη, απόσπασης ή μετάταξης σε παραμεθόριες περιοχές, αμοιβαίας μετάταξης ή μετάθεσης, καθώς και απόσπασης, μετάθεσης ή μετάταξης για λόγους υγείας κ.λπ..

Από τον συνδυασμό των ως άνω διατάξεων προκύπτει ότι το προσωπικό που υπάγεται στο άρθρο 50, κατ’ αρχάς, δεν επιτρέπεται να αποσπάται πριν την παρέλευση πέντε ετών, εξαιρουμένων των αποκλειστικά της υπ’ αριθμόν παραγράφου 7 περιπτώσεων του ιδίου άρθρου κ.λπ.. Άρα, εδώ υπήρχε από την υπηρεσία μας μια πολύ ισχυρή νομική άποψη ότι για το διάστημα της δοκιμαστικής υπηρεσίας των δύο ετών δεν πρέπει να επιτρέπεται η απόσπαση ούτε για τη συνυπηρέτηση. Γι’ αυτό και βγήκε η σχετική εγκύκλιος. Ήταν εισήγηση της υπηρεσίας του Υπουργείου Υγείας.

Θέλω να είμαι ειλικρινής. Αντιλαμβάνομαι πλήρως τα νομικά τους επιχειρήματα. Αντιλαμβάνομαι απολύτως, όμως, και την ανάγκη να στηριχθούν οι οικογένειες των Ενόπλων Δυνάμεων. Γι’ αυτό και έχω δώσει εντολή να αλλάξει αυτή η εγκύκλιος και να επιτρέπεται η συνυπηρέτηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Η απάντηση με καλύπτει και εναρμονίζεται με μια εγκύκλιο του Υπουργείου Εσωτερικών, στις 13 Φεβρουαρίου του 2025 -προσέξτε, κύριε Υπουργέ, ο Γενικός Γραμματέας, ο κ. Φουστανάκης-, η οποία αφορά, όχι τα νοσοκομεία, αλλά τους πολιτικούς διοικητικούς υπαλλήλους του ευρύτερου δημοσίου τομέα. Επαναλαμβάνω, όχι στα νοσοκομεία. Όμως, η συνυπηρέτηση αφορά και άλλες κατηγορίες υπαλλήλων, Αστυνομία κ.λπ..

Σε κάθε περίπτωση με νόμο του 2024 από τις διατάξεις δηλώνεται με σαφή τρόπο η βούληση της πολιτείας να υποστηρίξει τον συνταγματικά κατοχυρωμένο θεσμό της οικογένειας, παρέχοντας τη δυνατότητα στα μέλη της να συνοικούν, αλλά και να δημιουργήσει τις κατάλληλες συνθήκες για την απρόσκοπτη εκτέλεση των υπηρεσιακών καθηκόντων των υπαλλήλων.

Αυτή η εγκύκλιος του Υπουργείου Εσωτερικών δεν κάνει λόγο για τη διετία. Σταθμίζοντας, δηλαδή, το συμφέρον της οικογένειας και την ενίσχυση του θεσμού, αφενός, με την κατάσταση της υπηρεσίας αφετέρου, η οποία μπορεί πράγματι να είναι δύσκολη, γιατί υπάρχουν ελλείψεις στο προσωπικό, λένε αυτή η εγκύκλιος και ο νόμος ότι εν προκειμένω προκρίνεται ο θεσμός της οικογένειας και γι’ αυτό δεν κάνει λόγο καθόλου για τη διετία.

Προσκομίζω στα Πρακτικά αυτή την εγκύκλιο του Υπουργείου Εσωτερικών, της 13ης Φεβρουαρίου 2025, η οποία βέβαια αφορά όλους τους υπόλοιπους υπαλλήλους, όχι τα νοσοκομεία.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω πως η δήλωσή σας ότι θα αλλάξει αυτή η συγκεκριμένη εγκύκλιος του Υφυπουργού κ. Θεμιστοκλέους με καλύπτει πλήρως.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόκκαλη.

Ο κύριος Υπουργός έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ΕΣΥ έχει πολύ μεγάλο πρόβλημα έλλειψης προσωπικού. Ειδικά στο νοσηλευτικό προσωπικό τα κενά παραμένουν πολύ μεγάλα. Υπό την έννοια αυτή, η υπηρεσία μας σωστά -γι’ αυτό και σωστά βγήκε η εγκύκλιος του κ. Θεμιστοκλέους, δεν θέλω να «αδειάσω» την υπηρεσία ή να πω κάτι τέτοιο, όχι- στηρίχθηκε πάνω στην ερμηνεία του νόμου και είδε στενά το συμφέρον του ΕΣΥ, που είναι να μην μετακινούμε εύκολα προσωπικό, διότι αυτό επιτείνει το πρόβλημα που έχουμε στα νοσοκομεία και το πρώτιστο είναι ότι πρέπει να δουλεύουν.

Επαναλαμβάνω: Μετά από την εγκύκλιο που αναφέρατε του Υπουργείου Εσωτερικών και εφόσον το Υπουργείο Εσωτερικών πήγε σε μια ερμηνεία γενικής φύσεως για αυτό το θέμα, φώναξα την υπηρεσία και είπα, αφού πλέον το Υπουργείο Εσωτερικών μας δίνει τη διέξοδο αυτής της γενικής ερμηνείας, ας ακολουθήσουμε αυτή την κατεύθυνση. Αυτό, στην ουσία, είπα. Καλώς βγήκε η εγκύκλιος, διότι αυτή ήταν η γνωμοδότηση του Νομικού Συμβουλίου του Κράτους και αυτή ήταν η στενή ερμηνεία του νόμου. Επαναλαμβάνω ότι η υπηρεσία μας και ο Υφυπουργός του ΕΣΥ ήθελαν να προστατεύσουν, όχι να κάνουν ζημιά σε κανέναν. Όμως, ναι, θέλω να το ξεκαθαρίσω, για εμένα η υπηρεσία στις Ένοπλες Δυνάμεις είναι μια ιερά υπηρεσία προς το έθνος και πρέπει να μην τους δημιουργούμε επιπλέον οικογενειακά προβλήματα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 551/17-2-2025 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλάδας, κ. Μαρίας Κομνηνάκα, προς τον Υπουργό Υγείας,με θέμα: «Τραγικές ελλείψεις στα νοσοκομεία και τις δομές υγείας της Σάμου και της Ικαρίας».

Η κυρία Κομνηνάκα, έχει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Για δεύτερη φορά μεταφέρουμε στη Βουλή την πάνδημη απαίτηση του λαού της Σάμου, της Ικαρίας και των Φούρνων, που τη διατράνωσαν στις 12 Φλεβάρη στην απεργία που προκήρυξαν το Εργατικό Κέντρο Σάμου, το νομαρχιακό τμήμα της ΑΔΕΔΥ και το σωματείο των εργαζομένων του νοσοκομείου, με συμμετοχή πάνω από ογδόντα φορέων των νησιών, η οποία ξεπέρασε κάθε προηγούμενο.

Ειδικά στη Σάμο, κύριε Υπουργέ, νέκρωσαν τα πάντα. Γιατί ο λαός των νησιών είναι αγανακτισμένος; Διότι η πολιτική σας συνεχίζει να υπονομεύει το δικαίωμα σε δημόσιες δωρεάν και υψηλού επιπέδου υπηρεσίες υγείας, τους οδηγεί στον ιδιωτικό τομέα ή σε πολυδάπανα ταξίδια, για να βρουν την υγειά τους.

Ποια είναι η κατάσταση έξι μήνες μετά την προηγούμενη επίκαιρη και τις προηγούμενες υποσχέσεις της Κυβέρνησης, που και αυτές δόθηκαν υπό την πίεση άλλης μιας -τότε- μαζικής απεργιακής κινητοποίησης μέσα στον Αύγουστο;

Η κατάσταση επιδεινώνεται. Στην Ικαρία υπηρετούν δεκαοκτώ μόνιμοι γιατροί από τους είκοσι πέντε που προβλέπονται, τρεις επικουρικοί σε τρεις ειδικότητες, ενώ στο Κέντρο Υγείας του Ευδήλου, αντί για οκτώ, υπηρετούν ένας μόλις παθολόγος και ένας ακτινοδιαγνώστης, αλλά το ακτινολογικό δεν λειτουργεί.

Στη Σάμο, από τις εβδομήντα έξι θέσεις γιατρών, μόλις είκοσι εννέα είναι καλυμμένες, ενώ για ειδικευμένους γιατρούς που προβλέπονται τριάντα δύο θέσεις, υπηρετεί μόλις ένας. Η παιδιατρική κλινική έχει μία μόνιμη παιδίατρο, αντί για τέσσερις, εδώ και οκτώ χρόνια, με αποτέλεσμα αυτή την εβδομάδα -και θα πω, αν χρειαστεί, και στη δευτερολογία μου- να κλείνει εντελώς το παιδιατρικό.

Μετά και τις γνωστές τραγικές συνέπειες που έχουν προηγηθεί, η ΜΕΘ με έξι κλίνες έμεινε με μόλις έναν εντατικολόγο. Στο ΤΕΠ δεν υπάρχουν -ούτε υπήρξαν εδώ και είκοσι πέντε χρόνια- γιατροί αυτού του τμήματος, ούτε προκηρύσσονται καν θέσεις γι’ αυτό, ενώ προβλέπονται τέσσερις μόνιμοι γιατροί και τα επείγοντα καλύπτονται από τους αγροτικούς γιατρούς, αφήνοντας αντίστοιχα κενά στα ιατρεία των χωριών της Σάμου, με ό,τι αυτό συνεπάγεται για τις αποστάσεις σε ένα επαρχιακό δίκτυο κ.λπ..

Χρειάζονται τριάντα ακόμη νοσηλευτές, ενώ αντίστοιχη είναι η κατάσταση και στις διάφορες βοηθητικές υπηρεσίες. Ενδεικτικά μόνο αναφέρω ότι στην καθαριότητα από τους δεκαέξι εργαζόμενους εργάζονται μόνο έξι, με ό,τι αυτό συνεπάγεται για την υγιεινή και την ασφάλεια ολόκληρου του νοσοκομείου.

Αντίστοιχα, το Κέντρο Υγείας των Φούρνων είναι πλήρως υποστελεχωμένο. Συνολικά, είναι τεράστιες οι ελλείψεις σε ιατρικό, νοσηλευτικό και λοιπό προσωπικό, όπως και οι υποδομές.

Είναι κοινή και πικρή πείρα των νησιωτών να αναγκάζονται ακόμη και για απλές εξετάσεις να πηγαίνουν στην Αθήνα, πληρώνοντας πανάκριβα εισιτήρια και εκεί βεβαίως, να μπαίνουν στην ουρά, γιατί αντίστοιχη είναι η κατάσταση των νοσοκομείων της Αττικής. Σας ρωτάμε: Τι μέτρα πρόκειται να πάρει η Κυβέρνηση, για να εκδοθεί άμεσα ανοικτή προκήρυξη όλων των κενών θέσεων και να στελεχωθούν, με όποιο τρόπο, με όλο το απαραίτητο μόνιμο προσωπικό, πλήρους και αποκλειστικής απασχόλησης, τα τμήματα και οι κλινικές των νοσοκομείων, τα κέντρα υγείας, καθώς και τα περιφερειακά και τα αγροτικά ιατρεία του Νομού Σάμου, αναγνωρίζοντας βεβαίως όλα τα απαραίτητα μισθολογικά, εργασιακά και κοινωνικά μέτρα που χρειάζεται να ληφθούν υπ’ όψιν, για να διευκολυνθεί η κάλυψη των θέσεων;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Κομνηνάκα.

Τον λόγο έχει ο κύριος Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Κατ’ αρχάς, η εικόνα εγκατάλειψης του Νοσοκομείου Σάμου και αδιαφορίας του Υπουργείου Υγείας ή εμού προσωπικά γι’ αυτό είναι τελείως ψευδής.

Θέλω να υπενθυμίσω ότι στο γραφείο μου είδα, με πρωτοβουλία του Βουλευτή της Νέας Δημοκρατίας του Νομού Σάμου, όλους τους παράγοντες της νήσου -και τον Δήμαρχο και τον Διοικητή και τον Διευθυντή ιατρικής υπηρεσίας και τον Δήμαρχο των Φούρνων και τον Δήμαρχο της Ικαρίας- και κάναμε μια πολύ μεγάλη συζήτηση πριν από μερικούς μήνες. Προκηρύξαμε τις θέσεις που υποσχεθήκαμε ότι θα προκηρύξουμε. Δεν είχαμε επιτυχία, γι’ αυτό θα πάμε σε νέα προκήρυξη.

Τις επόμενες ημέρες, λοιπόν, προκηρύσσουμε για το Γενικό Νοσοκομείο Σάμου μια θέση παιδιατρικής επιμελητού Α΄, μία θέση εσωτερικής παθολογίας επιμελητού Α΄, μία θέση εσωτερικής παθολογίας επιμελητού Β΄. Θα προκηρύξουμε, επίσης, για τη ΜΕΘ έναν επιμελητή Α΄, για την ακτινολογία επιμελητή Α΄, για την αναισθησιολογία επιμελητή Α΄ και επιμελητή Β΄, για την καρδιολογία επιμελητή Α΄, για τη γαστρεντερολογία διευθυντή, για την οφθαλμολογία διευθυντή, για την ορθοπεδική και τραυματιολογία επιμελητή Α΄. Δηλαδή, προκηρύσσουμε, κυρία συνάδελφε, -αυτή η προκήρυξη θα γίνει λογικά την άλλη εβδομάδα- με τα επιπλέον κίνητρα των άγονων περιοχών έντεκα θέσεις γιατρών για το Νοσοκομείο Σάμου. Είναι η μεγαλύτερη σε μαζικότητα προκήρυξη που έχει γίνει ποτέ στην ιστορία αυτού του νοσοκομείου. Κάναμε, κατά βάση, δεκτά όλα τα αιτήματα που μας ετέθησαν. Άρα, κατ’ αρχάς, δεν αδιαφορούμε για το νοσοκομείο. Και τα αιτήματά τους κάνουμε δεκτά και προκηρύσσουμε τις θέσεις.

Πάμε να δούμε αν είναι ένα νοσοκομείο για το οποίο έχουμε αδιαφορήσει γενικά. Στο Νοσοκομείο Σάμου με δικές μου ενέργειες και δική μου απόφαση, κατόπιν πάλι προτάσεως του Βουλευτή της Νέας Δημοκρατίας Νομού Σάμου, εγκρίναμε μαγνητικό τομογράφο, ο οποίος πρόκειται να εγκατασταθεί τους επόμενους μήνες στο νοσοκομείο, αλλά και αποφασίσαμε την ίδρυση αιμοδυναμικού τμήματος. Άρα, είναι ένα νοσοκομείο στο οποίο ανανεώνουμε τον ιατροτεχνολογικό του εξοπλισμό, ανοίγουμε καινούργιο τμήμα αιμοδυναμικό για τα επείγοντα περιστατικά, προκηρύσσουμε ταυτόχρονα έντεκα θέσεις γιατρών. Έχουμε αυξήσει τον προϋπολογισμό του πάνω από 50% από το 2019. Από τα στατιστικά στοιχεία που έχουμε στη διάθεσή μας προκύπτει ότι το Γενικό Νοσοκομείο Σάμου κατά το τέλος του 2024 εξυπηρέτησε χιλιάδες ασθενείς στα τακτικά εξωτερικά ιατρεία, δεν είχε σοβαρά προβλήματα στην αντιμετώπισή τους, η δε έλλειψη ιατρικού προσωπικού που προκάλεσε την αρνητική αυτή εικόνα και τις κινητοποιήσεις οφείλεται κατά βάση στο ότι έχουμε δύο μόνιμους γιατρούς στην παθολογική παιδιατρική κλινική που ταυτόχρονα έχουν λάβει πολύμηνες αναρρωτικές άδειες λόγω σοβαρής ασθένειας που έχουν και οι δύο. Για την μεν παθολογική κλινική οι εφημερίες καλύπτονται συνεπικουρία γενικών ειδικευομένων και αγροτικών γιατρών ενώ το ίδιο κάναμε και στην παιδιατρική κλινική που όμως, όπως σας είπα, προκηρύσσουμε θέσεις παιδιάτρων γι’ αυτόν ακριβώς τον λόγο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Πρώτον, κύριε Υπουργέ, επιβεβαιώνετε ότι ακόμα και αυτές τις όποιες υποσχέσεις τις δίνετε υπό την πίεση των κινητοποιήσεων. Τουλάχιστον σε επίπεδο υποσχέσεων αποδίδουν. Δεν αποδίδουν όμως στην πράξη και αυτό είναι που μεγαλώνει την οργή του λαού. Λέτε ότι κάνατε μετά την απεργιακή κινητοποίηση του Αυγούστου μια συνάντηση. Σας διαβάζω κατά γράμμα από τα Πρακτικά τι απαντούσατε τότε μετά από αυτή τη συνάντηση στην επίκαιρη που σας έκανα στις 13 Σεπτεμβρίου. Μετά από αυτή τη συνάντηση. «Για το Νοσοκομείο Σάμου, τέλος Σεπτέμβρη, αρχές Οκτώβρη θα προκηρυχθούν όλες οι κενές οργανικές. Μέχρι τέλος του χρόνου το νοσοκομείο θα επανέλθει στην κανονική του ροή». Οι θέσεις αυτές δεν καλύφθηκαν. Δεν επανήλθε το νοσοκομείο στην κανονική του ροή, όπως λέτε. Ως προς τα νούμερα που επαναλαμβάνετε ότι πέρασαν και εξυπηρετήθηκαν από το νοσοκομείο δεν λέτε από ποιων τις πλάτες και με εξάντληση ποιανών βγήκαν αυτά τα περιστατικά που ενώ θα έπρεπε να εξετάζονται από ειδικότητες εξετάζονται από αγροτικούς. Θα σας τα πω και παρακάτω. Αλλά δεν προκηρύχθηκαν καν ποτέ -και τώρα ακόμα- το σύνολο των κενών οργανικών θέσεων σε όλες τις μονάδες της υγείας ούτε καν βεβαίως στο νοσοκομείο.

Ποιο ήταν το αποτέλεσμα; Πλέον ούτε η παθολογική κλινική δεν μπορεί να λειτουργήσει. Επί της ουσίας οι δύο παθολόγοι που δουλεύουν στα κόκκινα αναλαμβάνοντας τεράστιους κινδύνους βρίσκονται άτυπα σε επιφυλακή, δεν μπορούν όμως να καλυφθούν οι εφημερίες της παθολογικής. Για να μην διερωτηθούμε υπό την επίβλεψη ποιου ειδικευμένου γιατρού εξετάζουν οι αγροτικοί στα επείγοντα περιστατικά, για να δούμε και το επίπεδο παροχής υγείας στα νοσοκομεία. Πλέον από το Σάββατο, προχθές, είναι παντελώς κλειστή, κύριε Υπουργέ, η παιδιατρική κλινική. Μέχρι και την Παρασκευή δεν θα μπορεί να λειτουργήσει γιατί η παιδίατρος που με μπλοκάκι παροχής υπηρεσιών προσφέρει τις υπηρεσίες της εκεί ολοκλήρωσε τον αριθμό των εφημεριών της και θα λείψει αυτό το διάστημα. Άρα, πού θα απευθυνθεί ολόκληρο το νησί για τα παιδιατρικά περιστατικά μέσα στον χειμώνα με έξαρση των ιώσεων, με κλειστή την παιδιατρική του νοσοκομείου; Πού θα απευθυνθούν τα παιδιά στα παιδιατρικά περιστατικά από τη δομή των προσφύγων με έξαρση πολλών και μεταδοτικών ασθενειών στο ΚΥΤ που κι αυτά καλύπτονται από το νοσοκομείο; Γιατί δεν υπάρχει αντίστοιχο κέντρο υγείας στους ιδιώτες. Και δεν μιλάμε για σοβαρότερα περιστατικά με τα πανάκριβα ταξίδια στην Αθήνα για να πάρουν βεβαίως ουρά κι αυτοί στο Παίδων.

Και τώρα κάνετε ένα βήμα πίσω από αυτή την υπόσχεση που ούτε τότε την υλοποιήσατε. Σας λέω ότι από τους 76 που προβλέπει το οργανόγραμμα του νοσοκομείου είναι καλυμμένες μόλις 29. Και έρχεστε εδώ μετά βαΐων και κλάδων και ανακοινώσατε ότι θα προκηρύξετε έντεκα οργανικές θέσεις. Από τις εβδομήντα έξι είναι καλυμμένες οι είκοσι μία και θα προκηρύξετε έντεκα. Και καλείτε τον λαό της Σάμου να πανηγυρίζει γι’ αυτή την εξέλιξη όταν βεβαίως και τα πεπραγμένα σας και οι υποσχέσεις που δεν ικανοποιήθηκαν ούτε την προηγούμενη φορά δημιουργούν εύλογα δυσπιστία. Σας λέγαμε και τότε ότι η πολιτική σας τελικά στοχεύει στο να υποβαθμίζεται ο δημόσιος και δωρεάν χαρακτήρας της παροχής υγείας για να δημιουργείτε σε ακόμα έναν τομέα έναν τεράστιο χώρο κερδοφορίας για τους ιδιώτες. Και βεβαίως για να διατηρείτε τον περιορισμένο –λέτε- δημοσιονομικό χώρο που είναι περιορισμένος για την κάλυψη των λαϊκών αναγκών της υγείας κ.λπ., αλλά γίνεται αχανής και πλουσιοπάροχος όταν αφορά την χρηματοδότηση των πολεμικών δαπανών που από κοινού βεβαίως με τους συνεταίρους της βολικής αντιπολίτευσης ψηφίζετε.

Τι απαντούσατε τότε, κύριε Υπουργέ, πριν έξι μήνες; Μας λέγατε «σας λέμε ότι σε δεκαπέντε μέρες θα λύσουμε το πρόβλημα. Θα προκηρύξουμε τις θέσεις. Μέχρι το τέλος του χρόνου θα καλυφθούν και εσείς βάζετε την κασέτα». Ποιος βάζει σήμερα κασέτα, κύριε Υπουργέ και μάλιστα αναμασημένη και κακής ποιότητας ανακοινώνοντας ακόμα μια φορά αυτά που ανακοινώσατε και δεν κάνατε ποτέ πράξη; Γι’ αυτό λοιπόν το «φτάνει πια η κοροϊδία, ο εμπαιγμός και η εγκατάλειψη» δεν είναι δικά μας λόγια, κύριε Υπουργέ. Είναι τα λόγια που γράφουν στο υπόμνημά τους το εργατικό κέντρο του Νομού Σάμου, το νομαρχιακό τμήμα της ΑΔΕΔΥ, ο Σύλλογος Εργαζομένων του Νοσοκομείου Σάμου- Ικαρίας, ο Ιατρικός Σύλλογος Σάμου, που εξέφρασαν με τον πιο ξεκάθαρο τρόπο στην πάνδημη απεργιακή τους κινητοποίηση κατά την οποία παρέλυσε ένας ολόκληρος νομός. Ήταν ογδόντα και πλέον οι φορείς που συμμετείχαν σε αυτή. Τα αιτήματά τους θα σας τα ξανακαταθέσουμε στα Πρακτικά για να δείτε πόσα είναι πραγματικά τα κενά και οι ανάγκες σε όλες τις δομές υγείας και να μην εμπαίζετε και ανακοινώνετε ότι θα προκηρύξετε, λέτε, έντεκα θέσεις που είναι ο μεγαλύτερος αριθμός στην ιστορία του Νοσοκομείου Σάμου. Ντροπή!

Βέβαια αποδεικνύει και ότι αυτή την πολιτική ακολουθήσατε κι εσείς και οι προηγούμενοι. Γι’ αυτό οι κάτοικοι δεν έχουν άλλον δρόμο. Αυτόν που περπάτησαν στις 12 του Φλεβάρη θα τον περπατήσουν και στις 28 και να ξέρετε ότι η απάντησή τους θα είναι βροντερή. Γιατί δεν αντέχει ο λαός από άλλα Τέμπη που ζει καθημερινά και σε όλα τα επίπεδα. Διεκδικεί οξυγόνο και αυτό θα το βρει ανατρέποντας αυτή την πολιτική που θυσιάζει τις ανάγκες του για τα κέρδη των λίγων.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, με συγχωρείτε. Τι να πω; Λέω ότι προκηρύσσουμε έντεκα θέσεις ταυτόχρονα για το Νοσοκομείο Σάμου.

**ΜΑΡΙΑ ΚΟΜΝΗΝΑΚΑ:** Από τις εξήντα που λείπουν, κύριε Υπουργέ, μόνο στο Νοσοκομείο Σάμου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ είδατε, κύριε Πρόεδρε, δεν διέκοψα καθόλου. Παρακαλώ πολύ διεκδικώ το ίσο. Τίποτα άλλο. Εάν η αγαπητή κυρία συνάδελφος του Κομμουνιστικού Κόμματος Ελλάδας έχει να μου δείξει μία προκήρυξη του Νοσοκομείου Σάμου που έκανε ταυτόχρονα για πάνω από έντεκα θέσεις, θα της πω μπράβο. Κάνουμε τη μεγαλύτερη, τη μαζικότερη προκήρυξη μόνιμου ιατρικού προσωπικού για το Νοσοκομείο Σάμου που έχει γίνει ποτέ. Δεν σας αρέσει; Δεν σας αρέσει. Προφανώς, αν κατάλαβα καλά δεν κάνουμε ούτε εμείς καλά τη δουλειά μας -είμαστε νεοφιλελεύθεροι, καπιταλιστές τι είμαστε- ούτε και οι προηγούμενοι. Δηλαδή και ο ΣΥΡΙΖΑ δεν έκανε καλά τη δουλειά του. Άρα η μόνη λύση για τον λαό είναι το ΚΚΕ. Δεν έχει άλλη λύση. Η μόνη είναι το ΚΚΕ. Εντάξει. Θα έρθει το ΚΚΕ, θα γεμίσει ο κόσμος λεφτά, θα βγαίνουν γιατροί από τα δέντρα, θα έχουμε νοσοκόμες από το παράθυρο, θα πηγαίνουν όλα πρίμα. Όποιος το πιστεύει ας σας ψηφίσει. Προς το παρόν δεν βλέπω να σας πιστεύουν και πολλοί.

Άρα, για να γυρίσουμε τώρα στον πραγματικό κόσμο, αυτή η Κυβέρνηση και αυτός ο Υπουργός -να το τονίσω αυτό- συνεργάστηκε με τον κ. Στεφανάδη. Στη Σάμο έχουμε, κύριε Υπουργέ, το πλεονέκτημα να έχουμε έναν τοπικό Βουλευτή που είναι από τους καλύτερους, πιο εξαίρετους, διάσημους και καλούς γιατρούς της χώρας. Είναι δυνατόν ο κ. Στεφανάδης που αφιέρωσε όλη του τη ζωή στο Εθνικό Σύστημα Υγείας να μην ενδιαφέρεται για τα νοσοκομεία της εκλογικής του περιφέρειας; Άρα, λοιπόν, ο κ. Στεφανάδης είναι στο γραφείο μου για τα νοσοκομεία συνεχώς. Αυτός μου είπε να πάρω τον τομογράφο, αυτός μου είπε να κάνω το αιμοδυναμικό τμήμα, αυτός μου έφερε τους δημάρχους. Ενδιαφέρεται πολύ ο ίδιος, ασταμάτητα.

Πράγματι, από τη συνεργασία μαζί του σας λέω ότι και προκηρύξαμε, που δυστυχώς δεν είχε ανταπόκριση και τώρα προκηρύσσουμε μαζικότερα. Τώρα μου λέτε ότι έληξε η κυρία με το μπλοκάκι, η παιδίατρος. Το ξέρουμε το πρόβλημα. Ποιο είναι το πρόβλημα, κύριε Πρόεδρε; Η μόνιμη παιδίατρος ασθένησε βαριά. Της εύχομαι και περαστικά. Ασθένησε στ’ αλήθεια. Έχει μια σοβαρή ασθένεια και πήρε πολύμηνη αναρρωτική άδεια. Ναι, δυστυχώς, συμβαίνει και να ασθενεί ο κόσμος που εργάζεται στο ΕΣΥ. Δεν είναι άτρωτοι κι αυτοί οι άνθρωποι. Τι να τους πούμε; Φέραμε μία κυρία με μπλοκάκι -μάλιστα αν θυμάμαι καλά είναι και παρατασιακή στην πραγματικότητα- και δεν μπορούσε για λίγες μέρες. Θα ξαναέρθει.

Προκηρύσσουμε θέση μονίμου παιδιάτρου γι’ αυτόν ακριβώς τον λόγο. Το βάλαμε και άγονο για να παίρνει και επιπλέον λεφτά. Βάλαμε και έντεκα μαζεμένες θέσεις για να πάνε πολλοί και να μην λένε ότι κάνουμε λίγες και φοβούνται ότι θα κάνουν εφημερίες. Κάναμε όλα τα αιτήματα που μας έκαναν δεκτά. Τι άλλο να σας πω;

Αν τώρα αυτό είναι δείγμα ότι δεν ενδιαφερόμαστε για τη Σάμο, ας έρθει το ΚΚΕ να βρει γιατρούς. Τι να σας πω.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατρείς μαθήτριες και μαθητές και δύο συνοδοί εκπαιδευτικοί από το Γυμνάσιο Ριζιών Έβρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωράμε τώρα στην τρίτη με αριθμό 547/17-2-2025 επίκαιρη ερώτηση πρώτου κύκλου του Βουλευτή Α΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Αμπατιέλου προς την Υπουργό Εργασίας και Κοινωνικής Ασφάλισης με θέμα: «Μέτρα προστασίας της υγείας και της ασφάλειας σε όλα τα ναυπηγεία και τη ναυπηγοεπισκευαστική ζώνη».

Παρακαλώ, κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Ευχαριστώ, κύριε Πρόεδρε.

Κύριε Υφυπουργέ, επαναφέρουμε σήμερα στη Βουλή ένα ζήτημα κυριολεκτικά ζωής ή θανάτου. Είναι στο επίκεντρο πάρα πολλά χρόνια των κινητοποιήσεων και των διεκδικήσεων χιλιάδων εργαζομένων στα ναυπηγεία και τη ναυπηγοεπισκευαστική ζώνη του Περάματος και αφορά τα μέτρα προστασίας της υγείας και της ασφάλειας ιδιαίτερα στους συγκεκριμένους χώρους δουλειάς.

Μιλάμε με κάποια δεδομένα, τα αποτελέσματα της σημερινής πραγματικότητας, που είναι πολύ αποκαλυπτικά. Καθημερινά τα εργατικά «ατυχήματα», μικρότερα ή σοβαρότερα. Μόνο τον τελευταίο χρόνο τρεις άνθρωποι πήγαν για δουλειά και δεν γύρισαν στο σπίτι τους. Και δεν υπολογίζετε στα επίσημα στοιχεία κι άλλους τρεις νεκρούς εργάτες αναφέροντας γενικά παθολογικά αίτια, όταν έχασαν τη ζωή τους εν μέσω καύσωνα μέσα σε θερμοκρασίες υπερβολικές. Ξέρετε πώς είναι η θερμοκρασία. Αν έξω κάνει 30-35 βαθμούς μέσα στα μηχανοστάσια των πλοίων είναι πολύ μεγαλύτερες οι θερμοκρασίες και έφυγαν αυτοί οι εργάτες από θερμοπληξία.

Αν μιλήσουμε και για τον τελευταίο χρονικά, επειδή ήταν εδώ ο κ. Γεωργιάδης πριν, ο προηγούμενος Υπουργός Εργασίας, ήταν συνταξιούχος ο τελευταίος. Με μεγάλα λόγια περάσατε έναν νόμο δίνοντάς του την επιλογή -λέγατε- να μπορεί να επιλέγει και ο συνταξιούχος να πηγαίνει για δουλειά μετά τη συνταξιοδότησή του. Λες και είναι επιλογή ενός ανθρώπου που έχει δώσει τόσους κόπους όλη του τη ζωή για να βγει να απολαύσει τα τελευταία χρόνια της ζωής του, όσο είναι δυνατόν περισσότερα, με την οικογένειά του, να τα παρατήσει αυτά επειδή δεν του φτάνει η σύνταξη και να ξαναβγεί στο μεροκάματο σε δύσκολες δουλειές και επικίνδυνες και για τους νεότερους, πόσο μάλλον για μεγαλύτερους ανθρώπους σε ηλικία. Αυτά είναι τα αποτελέσματα.

Δεν φταίει η «κακιά η ώρα» ούτε είναι «ανθρώπινο λάθος», που διαρκώς είναι η προσφιλής σας απάντηση σε όλα αυτά. Ο λόγος είναι ότι τα μέτρα υγείας και ασφάλειας των εργαζομένων, η ίδια η προστασία της ανθρώπινης ζωής είναι κόστος, κόστος στη ζώνη και στα ναυπηγεία για τους εφοπλιστές, κόστος για τους εργολάβους. Είναι στον τελικό ισολογισμό. Πόσα θα ήταν τα κέρδη μου με αυτά; Λιγότερα; Δεν τα παίρνω για να αυγατίζει η κερδοφορία.

Η ουσία, λοιπόν, είναι η ίδια. Γιατί και σε άλλους χώρους δουλειάς, δυστυχώς, δύο χρόνια τώρα θρηνούμε τριακόσιους εργαζόμενους που δεν γύρισαν σπίτι. Γιατί το έγκλημα των Τεμπών έχει την ίδια ουσία, στο τι σημαίνει ασφάλεια να θεωρείται κόστος που βρέθηκαν δύο τρένα στις ίδιες ράγες για δώδεκα λεπτά και τελικά συγκρούστηκαν. Αυτή είναι η ουσία που ξεσηκώνει σήμερα, λοιπόν, τον ελληνικό λαό.

Οι εργαζόμενοι έχουν κάνει δεκάδες κινητοποιήσεις, συσπειρωμένοι στα συνδικάτα τους στα ναυπηγεία και στη ζώνη. Έχουν κάνει και συναντήσεις και με τα αρμόδια Υπουργεία και με εσάς προσωπικά. Τα ξέρετε καλά τα θέματα. Το θέμα είναι ότι κωφεύετε. Κι εκτός από το να λύνετε, υπάρχει κι ένα νέο στοιχείο ότι διαμορφώνεται τελικά μια ζούγκλα. Αν δεν υπάρχει ένα τέτοιο πλαίσιο που να προστατεύει την εργασία διαμορφώνεται μια ζούγκλα. Τι ζούγκλα; Να χτυπάνε μέρα μεσημέρι στο κεντρικό δρόμο της Νίκαιας τον πρόεδρο του σωματείου των ναυπηγοξυλουργών -δύο, με φάτσες φανερές, λίγο πριν χτυπήσουν τις κάλυψαν-να υπάρχει όλο το αποδεικτικό υλικό παντού, όλος ο κόσμος έξω μέρα μεσημέρι σε κεντρικό δρόμο, να υπάρχει βιντεοληπτικό υλικό, όλοι να το έχουν δει, να έχουν περάσει σχεδόν δύο μήνες κι ακόμα να μην έχει προχωρήσει η ταυτοποίηση ποιοι ήταν οι δράστες που χτύπησαν έναν από τους πρωτοπόρους στον χώρο που σταματάει με το σωματείο όταν σε μια δουλειά δεν παίρνονται τα απαραίτητα μέτρα υγείας και ασφάλειας, να παρθούν και μετά να συνεχίσει για να μπορούν να πηγαίνουν οι άνθρωποι πίσω στα σπίτια τους σώοι και αβλαβείς.

Άρα, τι προτίθεστε να κάνετε πρώτον για την υποχρεωτικότητα της σύμβασης στη ζώνη, που είναι ένα ελάχιστο που μπορεί να γίνει γι’ αυτούς τους χώρους, για τις προϋποθέσεις δουλειάς, για τα ωράρια, για τα μέτρα προστασίας υγείας και ασφάλειας και τι θα γίνει με τη μεγάλη ανάγκη να αυξηθούν οι Μεικτές Επιτροπές Ελέγχου και στα ναυπηγεία, που δεν ισχύουν τώρα, και όλη την ημέρα αφού η δουλειά τρέχει όλη την ημέρα και τα σαββατοκύριακα που είναι και οι ώρες που δεν λειτουργούν αυτές οι επιτροπές, που γίνονται και τα περισσότερα εργατικά, εργοδοτικά εγκλήματα, λέμε εμείς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αμπατιέλο.

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αγαπητέ συνάδελφε, ευχαριστώ πολύ για την ερώτηση. Έρχεται σε μια σειρά πολλών ερωτήσεων που γίνονται ειδικά για τη ζώνη, αλλά και γενικότερα για την ναυπηγοεπισκευαστική ζώνη και τα ναυπηγεία. Η αλήθεια είναι, εγώ το έχω πει πάρα πολλές φορές, ότι για εμάς αποτελεί υψηλή προτεραιότητα το ζήτημα της υγείας και της ασφάλειας σε κάθε χώρο εργασίας, πόσο μάλλον στη ζώνη που πράγματι εντοπίζονται προβλήματα.

Και συνολικά, όμως, θεωρώ ότι είναι πολύ σημαντικό να υπάρχει μία κουλτούρα πρόληψης σε οποιονδήποτε τομέα και σε οποιονδήποτε εργασιακό χώρο. Αυτό είναι το πιο σημαντικό. Η αλήθεια είναι ότι σε πάρα πολλές επισκέψεις που κάνω ακριβώς για να δω και πώς είναι η κατάσταση, αλλά και τι μέτρα ακολουθούνται, υπάρχουν συγκεκριμένες περιοχές εργασίες και σε ναυπηγεία που είναι πάρα πολύ περιορισμένα τα εργατικά ατυχήματα και σε θανατηφόρα είναι μηδέν. Οπότε πρέπει να εντοπίσουμε ποιο είναι το πρόβλημα, πού υπάρχει ζήτημα.

Έχω πει πολλές φορές και το ξέρετε κι εσείς, κύριε συνάδελφε, εμείς επεξεργαζόμαστε και είμαστε σε συχνή επικοινωνία και συζητήσεις με τους εκπροσώπους των εργαζομένων στη ζώνη όσο και με την Επιθεώρηση Εργασίας, ώστε να ενδυναμώσουμε και τη λειτουργία των μεικτών επιτροπών στις οποίες αναφερθήκατε, ο υποστηρικτικός ρόλος των οποίων και προς την Επιθεώρηση Εργασίας είναι πράγματι πολύ σημαντικός. Το έχω ήδη επικοινωνήσει, το γνωρίζετε, ότι και με το υπό εξέταση νομοσχέδιο για την υγεία και την ασφάλεια το οποίο φέρνουμε και επεξεργαζόμαστε αυτή τη στιγμή κοιτάμε για πολιτικές αυστηροποίησης των ελέγχων, αλλά και μέσω συγκεκριμένης πρωτοβουλίας σε συνεργασία και με την ΔΥΠΑ, την ενίσχυση του έργου των μεικτών επιτροπών.

Σε κάθε περίπτωση, κι επειδή μας ενδιαφέρει να υπάρχει συνεχής έλεγχος σε όλα τα ναυπηγεία ώστε να διασφαλίζεται η υγεία και η ασφάλεια των εργαζομένων σε αυτή την θα έλεγα πράγματι πολύ απαιτητική, πολύ δύσκολη, πολύ επίπονη και επικίνδυνη εργασία, βρισκόμαστε σε συνεχή επικοινωνία με την Ανεξάρτητη Αρχή Επιθεώρησης Εργασίας, η οποία όπως γνωρίζετε, κύριε συνάδελφε, έχει τη δυνατότητα διενέργειας ελέγχων παντού και προς κάθε κατεύθυνση, σε όλα τα ναυπηγεία, στους πάντες.

Μάλιστα, το έχουμε συζητήσει πολλές φορές και με τους εκπροσώπους των εργαζομένων στα ναυπηγεία και γι’ αυτό ακριβώς θα ήθελα να σας ενημερώσω και για την απάντηση που έχουμε από την Ανεξάρτητη Αρχή Επιθεώρησης Εργασίας για τα ζητήματα αυτά.

Πρώτον, σε ό,τι αφορά θέματα επιθεώρησης εργασιακών σχέσεων -θα πάμε μετά για την υγεία και την ασφάλεια-, στην Περιφερειακή Διεύθυνση Εργασιακών Σχέσεων Αιγαίου έχουν διενεργηθεί εντός του 2024 δεκαοκτώ εργατικές διαφορές που αφορούσαν συνεργεία που απασχολούνταν εντός του Ναυπηγείου Σύρου, εκ των οποίων δεκαεπτά επιλύθηκαν και καταβλήθηκαν 51.026 ευρώ και η μια παραπέμφθηκε στα δικαστήρια.

Ως προς το Ναυπηγείο Ελευσίνας το Τμήμα Επιθεώρησης Εργασιακών Σχέσεων Ελευσίνας κατά τα έτη 2023-2024 υπέβαλε τρία διοικητικά πρόστιμα ύψους 150.000 ευρώ σε επιχείρηση για μη καταβολή δεδουλευμένων κ.λπ., καθώς και δώρου Πάσχα και Χριστουγέννων, ενώ για τη μη καταβολή δεδουλευμένων αποδοχών καθώς και την καταβολή δώρου Πάσχα ΄23 και δώρου Χριστουγέννων των ετών ΄21 και ΄22 υπέβαλε δύο μηνύσεις στον αρμόδιο Εισαγγελέα Πλημμελειοδικών Αθηνών.

Ως προς τη Ναυπηγοεπισκευαστική Ζώνη Πειραιώς, Δραπετσώνας, Κερατσινίου, Περάματος, Σαλαμίνας, το Τμήμα Επιθεώρησης Εργασιακών Σχέσεων Νοτίου Τομέα Πειραιά έχει διενεργήσει το έτος ΄24 έως και σήμερα οκτώ εργατικές διαφορές. Αφορούσαν οφειλές δεδουλευμένων αποδοχών. Η μια αφορούσε θέματα βίας και παρενόχλησης, για τις οποίες για μια υποβλήθηκε μηνυτήρια αναφορά, για μια επιβλήθηκε πρόστιμο για μη παράσταση εργοδότη και για μια εκκρεμεί επιβολή προστίμου. Έχουν διενεργηθεί δεκαεννέα έλεγχοι από τους οποίους δεν διαπιστώθηκαν παραβάσεις εργατικής νομοθεσίας.

Σε ό,τι αφορά στην ελεγκτική δραστηριότητα της Επιθεώρησης Εργασίας για τα θέματα ασφάλειας και υγείας των εργαζομένων στην Ναυπηγοεπισκευαστική Ζώνη, αυτή συνεχίζεται απρόσκοπτα και διενεργείται σε τακτική βάση από κλιμάκιο επιθεωρητών υγείας και ασφάλειας στην εργασία και τις δύο επιτροπές ασφάλειας και υγείας των εργαζομένων -είναι η υπουργική απόφαση, δεν χρειάζεται να αναφέρουμε- με επικεφαλής επιθεωρητή, είναι μικτές επιτροπές και τη συμμετοχή εκπροσώπων εργαζομένων.

Επιπλέον, σύμφωνα με τα στοιχεία που μας παρείχαν τα αρμόδια τμήματα της Επιθεώρησης Εργασίας κατά το ΄24 πραγματοποιήθηκαν συνολικά τετρακόσιοι δεκαοκτώ έλεγχοι στα ναυπηγεία της χώρας, εν γένει στη Ναυπηγοεπισκευαστική Ζώνη και όσον αφορά το ΠΔ του 1990 και υποβλήθηκαν πενήντα έξι διοικητικές κυρώσεις για διαπιστωθείσες παραβάσεις.

Τέλος -και αυτό έχει να κάνει με το ερώτημα το οποίο θέσατε- σε ό,τι αφορά τα θανατηφόρα εργατικά ατυχήματα στα ναυπηγεία και τη Ζώνη από το ΄22 μέχρι και σήμερα έλαβαν χώρα τέσσερα θανατηφόρα εργατικά ατυχήματα, τα οποία διερευνήθηκαν ως προς τις συνθήκες και τα αίτια τους από επιθεωρητές υγείας και ασφάλειας, οι οποίοι συνέταξαν σχετικές εκθέσεις και υπέβαλαν μηνυτήριες αναφορές στις αρμόδιες εισαγγελικές αρχές. Το ΄24 είχαμε δύο, το ΄22 είχαμε ένα και το ΄23 ένα. Απλά για να έχετε ακριβώς τους αριθμούς των θανατηφόρων στη Ζώνη και στα ναυπηγεία.

Θα επανέλθω στη δευτερολογία μου και αφού σας ακούσω για τα υπόλοιπα ζητήματα που θέσατε και για τη συλλογική σύμβαση και για τα υπόλοιπα θέματα υγείας και ασφάλειας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Δεν θα κάνουμε τώρα πάνω στους αριθμούς αντιπαράθεση, γιατί σας είπα με συγκεκριμένα στοιχεία πώς υπολογίζονται ακόμα και για παθολογικά αίτια άνθρωποι οι οποίοι άφησαν την τελευταία τους πνοή από θερμοπληξία μέσα στον χώρο δουλειάς. Το αφήνω στην άκρη.

Λέτε για τη δυνατότητα του ΚΕΠΕΚ, για τις εκθέσεις που σας ήρθαν κ.λπ.. Φαντάζομαι μέσα στις εκθέσεις τους θα έχουν και πόσοι είναι, πόσοι είναι οι εργαζόμενοι επιθεωρητές εργασίας σε σχέση με τον όγκο της δραστηριότητας που υπάρχει ιδιαίτερα στην περιοχή του Πειραιά, Πέραμα, Κερατσίνι, Δραπετσώνα, Σαλαμίνα, αλλά πόσο μάλλον αν βάλουμε και τα ναυπηγεία, ότι είναι ελάχιστοι δηλαδή, ότι είναι απαραίτητη η πρόσληψη μόνιμου προσωπικού και αύξηση της χρηματοδότησης προς την Επιθεώρηση Εργασίας για να καταφέρουν να είναι σε ένα τόσο μεγάλο όγκο εργασιών και που πολλοί από αυτούς δυστυχώς είναι και πολύ μεγάλοι σε ηλικία και θα βγουν στη σύνταξη και δεν προβλέπεται να καλυφθούν αυτές οι θέσεις, αλλά ακόμη και ο έλεγχος εργασίας μέσα σε καράβι είναι δύσκολος για έναν άνθρωπο μεγάλης ηλικίας.

Λέτε ότι αυξήσαμε τους ελέγχους.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Η Επιθεώρηση.

**ΝΙΚΟΛΑΟΣ ΑΜΠΑΤΙΕΛΟΣ:** Η Επιθεώρηση, ναι.

Δεν είναι αυτοί οι έλεγχοι, κύριε Υπουργέ, για να είμαστε καθαροί και να μας καταλαβαίνει και ο κόσμος. Για να το πούμε με ένα παράδειγμα να είναι κατανοητό, όταν πάει σε ένα καράβι η Επιθεώρηση και δουλεύουν μέσα πέντε εργολάβοι και είναι και ο πλοιοκτήτης και βρει μια παράβαση θα κόψει -πέντε και ένα- έξι δελτία ελέγχου. Είναι πολύ λιγότερα από όσα φαίνονται στην πραγματικότητα και τους απαραίτητους ελέγχους που πρέπει να γίνονται.

Η χρονική επέκταση, λοιπόν, με την αύξηση των μικτών επιτροπών που βάζουμε εμείς αυτό το κεντρικό θέμα στη συγκεκριμένη ερώτηση, είναι απαραίτητη. Ξέρετε γιατί; Γιατί όλοι ξέρουν πότε βγαίνουν οι έλεγχοι και πότε όχι.

Θέλετε να σας πω τα μεγάλα θανατηφόρα των τελευταίων πολλών χρόνων; Όχι μόνο πέρσι, φέτος κ.λπ., Sailor, πέντε νεκροί, ημέρα Σάββατο. Ξέρανε ότι το Σάββατο δεν γίνονται έλεγχοι. Friendship Gas, οκτώ νεκροί εργάτες μετά τις 14.00΄, 15.00΄, 16.00΄ το απόγευμα, αν θυμάμαι καλά. Επίσης θανατηφόρο εργοδοτικό έγκλημα που έγινε στις 16.00΄ το απόγευμα. Είναι πολύ κρίσιμη, λοιπόν, η χρονική επέκταση για να μην αποθρασύνονται και οι εργολάβοι και οι εφοπλιστές στον τρόπο που προχωράνε τις δουλειές.

Για όλα αυτά, λοιπόν και για πολλά ακόμα στις 28 του μήνα γίνεται μια πολύ μεγάλη απεργία, μια μεγάλη συγκέντρωση. Δεν είναι άσχετα αυτά τα θέματα μεταξύ τους. Θα έχει πολύ μεγάλη δυναμική και εμείς παλεύουμε να έχει και συνέχεια και βεβαίως πρώτα και κύρια για την πραγματική δικαίωση για τα θύματα στα Τέμπη, για τις οικογένειές τους που έχουν δώσει ένα πολύ μεγάλο αγώνα, για όλον τον λαό που είναι μπροστά δύο χρόνια και δεν αφήνει να ξεχαστεί και να συγκαλυφθεί το συγκεκριμένο έγκλημα, αλλά και για τα Τέμπη που ξημερώνουνε στις ζωές όλων των ανθρώπων, όλου του λαού, σε όλους τους τομείς της ζωής και της δουλειάς που αφορά η συγκεκριμένη ερώτηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αμπατιέλο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Πολύ γρήγορα κωδικοποιημένα σε αυτά που αναφέρατε για τα στοιχεία, όσον αφορά τα θανατηφόρα εργατικά ατυχήματα, σας είπα ότι είναι τα επίσημα στοιχεία της Ανεξάρτητης Αρχής. Δεν χρειάζεται να επανέλθω. Τέσσερα σας είπα για το ΄22, ΄23 και το ΄24. Αυτό το οποίο σωστά επισημάνατε, ενισχύουμε την Ανεξάρτητη Αρχή Επιθεώρησης Εργασίας με πρόσθετο προσωπικό, με νέες οργανικές θέσεις, ώστε να καλύψουμε πάνω από 98% των θέσεων στην επιθεώρηση εργασίας. Θεωρούμε το έργο τους πάρα πολύ σημαντικό και στις εργασιακές σχέσεις και στους επιθεωρητές υγείας και ασφάλειας, ώστε να μπορέσουμε να εντείνουμε τους ελέγχους -όπως σας είπα και πριν- και να αυστηροποιήσουμε το πλαίσιο. Το θεωρώ πάρα πολύ σημαντικό στη λογική της κουλτούρας πρόληψης, όπως ανέφερε και στην πρωτολογία μου, είναι πάρα πολύ σημαντικό να μπορέσουμε να περιορίσουμε όσο το δυνατόν περισσότερο τα εργατικά ατυχήματα. Από εκεί και πέρα -το ξέρετε πάρα πολύ καλά- ότι για εμάς αυτή είναι η προτεραιότητα, το έχω πει και εγώ και η Υπουργός και θα το συνεχίσουμε.

Συλλογικές συμβάσεις εργασίας, πολύ σημαντικό επίσης το ερώτημα που θέσατε. Εμείς το έχουμε πει συνολικά ως Υπουργείο ότι βούληση του Υπουργείου είναι να ενισχύσουμε και να στηρίξουμε τις ελεύθερες συλλογικές διαπραγματεύσεις. Θα σας πω, αγαπητέ συνάδελφε, ότι με τον νόμο που ψηφίσαμε τον Δεκέμβριο του ΄24 και με τον οποίο ενσωματώσαμε την κοινοτική οδηγία για τους επαρκείς κατώτατους μισθούς, η χώρα προοδευτικά έχει δεσμευθεί ότι θα αυξηθεί το ποσοστό κάλυψης εργαζομένων από συλλογικές συμβάσεις εργασίας.

Έχουμε πει επιπλέον με βάση το άρθρο 5 του ν.5163/2014 εντός του έτους προβλέπεται η κατάρτιση του πρώτου σχεδίου δράσης για την προώθηση των συλλογικών διαπραγματεύσεων και στην κατάρτιση του σχεδίου θα συμμετέχουν πέρα και πάνω από όλα οι κοινωνικοί εταίροι, αλλά το έχουμε πει και έχει δεσμευθεί και η Υπουργός, το έχουμε πει σας Υπουργείο και τα κόμματα. Θεωρούμε πολύ σημαντικές τις προτάσεις τις οποίες θα μας καταθέσετε.

Σε κάθε περίπτωση στην περίπτωση των κλαδικών ή ομοιοεπαγγελματικών συμβάσεων που αιτούνται να κηρυχθούν γενικώς υποχρεωτικές, τούτο συμβαίνει όταν πληρούνται -το ξέρετε πάρα πολύ καλά- οι νόμιμες προϋποθέσεις. Το μείζον, όμως, είναι να αυξηθεί το πλήθος των συλλογικών συμβάσεων που συνάπτουν οι ίδιοι οι κοινωνικοί εταίροι, ώστε να αυξηθεί πρωτογενώς το ποσοστό κάλυψης από συλλογικές συμβάσεις. Η βούλησή μας προφανώς είναι, υποστηρίζοντας την ενίσχυση των συλλογικών συμβάσεων εργασίας, να σταθούμε κοντά στους κοινωνικούς εταίρους για την επίτευξη του σκοπού αυτού.

Πολύ γρήγορα τώρα για την υγεία και την ασφάλεια. Όπως είπα και πριν είναι μεγάλη μας προτεραιότητα, ειδικά για τις δραστηριότητες υψηλής επικινδυνότητας, όπως ακριβώς είναι και οι ναυπηγικές εργασίες, ισχύουν οι γενικές προβλέψεις του κώδικα νόμων για την υγεία και την ασφάλεια αλλά βεβαίως και ειδικότερα οι προβλέψεις του προεδρικού διατάγματος 70 του 1990. Η νομοθεσία για την ασφάλεια και την υγεία εφαρμόζεται στη χώρα μας σε όλες τις επιχειρήσεις, εγκαταστάσεις, εκμετάλλευσης, αλλά βεβαίως και στα ναυπηγεία και στη Ζώνη.

Είναι βασικό χαρακτηριστικό -και αυτό ας μην το ξεχνάμε- η νομική έννοια του όρου της αποκλειστικής ευθύνης του εργοδότη προφανώς, ο οποίος υποχρεούται να εξασφαλίζει την υγεία και την ασφάλεια των εργαζομένων και βεβαίως να διασφαλίζει τον πιστοποιημένο έλεγχο καλής λειτουργίας και του εξοπλισμού, όπως προβλέπεται στις κείμενες διατάξεις και τα υπόλοιπα που προβλέπει ο νόμος.

Και επειδή κάνατε μια αναφορά για τον τεχνικό ασφαλείας -σε κάθε περίπτωση ο τεχνικός ασφαλείας, όπως και ο γιατρός της εργασίας οφείλουν πάντα να λειτουργούν σύμφωνα με τη δική τους ανεξαρτησία και σύμφωνα με τους κανόνες της επιστήμης και της τέχνης, όπως προβλέπεται και από τον νόμο-, να ξέρετε για τις ναυπηγικές και ναυπηγοεπισκευαστικές εργασίες ισχύουν οι διατάξεις, όπως είπα, του 7090. Έχουμε αυξήσει τον ελάχιστο ημερήσιο χρόνο υποχρεωτικής απασχόλησης του τεχνικού ασφαλείας και παρουσία επί του πλοίου κατά το χρονικό διάστημα που εκτελούνται οι εργασίες για την ενίσχυση του πλέγματος προστασίας και βελτίωσης των όρων υγείας και ασφάλειας των εργαζομένων. Και βεβαίως, ο έλεγχος των διατάξεων εργατικής νομοθεσίας, πάντα σε συνεργασία με την επιθεώρηση εργασίας, και αυτό το οποίο έχω πει, με μία αυστηροποίηση του πλαισίου που θα υπάρξει για τις συγκεκριμένες εργασίες και τις οποίες, κύριε συνάδελφε, μακάρι να έχουμε τη δυνατότητα να τις συζητήσουμε και ειδικότερα εν όψει της νομοθέτησης, προφανώς και με τα υπόλοιπα κόμματα, το έχω πει πάρα πολλές φορές, αλλά βεβαίως και με ενίσχυση και του ωραρίου για το έργο των μικτών επιτροπών και πάντα βεβαίως με τους επιθεωρητές υγείας και ασφάλειας οι οποίοι θα αυξηθούν το 2025 -ούτως ή άλλως έχουμε αυξήσει οργανικά τις θέσεις τους-, να έχουμε ακόμα μεγαλύτερο έλεγχο στη ναυπηγοεπισκευαστική ζώνη, αλλά και γενικά στα ναυπηγεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Συνεχίζουμε τώρα με την έβδομη με αριθμό 554/17-2-2025 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς την Υπουργό Εργασίας και Κοινωνικής Ασφάλισης με θέμα: «Μη συμμόρφωση της Δ.ΥΠ.Α με την κείμενη νομοθεσία σχετικά με την καταβολή του επιδόματος ανεργίας, του εποχικού επιδόματος και της συμπληρωματικής παροχής μητρότητας».

Παρακαλώ, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Πρόεδρε.

Κύριε Υπουργέ, θα ήθελα να ακούσετε με προσοχή αυτά που θα σας πω. Από τις 20 Δεκεμβρίου του 2023 και τη δημοσίευση του ν.5078/2023 η δημόσια υπηρεσία απασχόλησης ΔΥΠΑ ανέλαβε την υποχρέωση σύμφωνα με το άρθρο 181 του ανωτέρω νόμου να συνεχίζει την καταβολή του τακτικού επιδόματος ανεργίας σε περιπτώσεις σποραδικής απασχόλησης των επιδοτούμενων ανέργων, ήτοι σε περιπτώσεις συμβάσεων εργασίας ορισμένου χρόνου μίας μέρας εφόσον αυτή δεν υπερβαίνει σωρευτικά τις τρεις μέρες την εβδομάδα και τις δώδεκα μέρες τον μήνα. Συναφώς, με την υπ’ αριθ. 336258/12/3/2024 οδηγία της ΔΥΠΑ απευθυνόμενη προς τα Κέντρα Προώθησης Απασχόλησης της ΔΥΠΑ και προς τις Περιφερειακές Διευθύνσεις ΔΥΠΑ εξειδικεύονται οι προϋποθέσεις εφαρμογής της ανωτέρω πρόβλεψης. Αυτό το πετύχαμε με μια άλλη ερώτηση που είχα κάνει πολύ νωρίτερα.

Παρά όμως τα ανωτέρω, οι σχετικές διατάξεις δεν εφαρμόζονται. Οι εκπρόσωποι των ΚΑΠ στα σχετικά αιτήματα των πολιτών απαντούν πως το ηλεκτρονικό σύστημα της υπηρεσίας τους δεν έχει επικαιροποιηθεί σύμφωνα με τις προβλέψεις του ισχύοντος νόμου και ως εκ τούτου η διοίκηση συνεχίζει, όχι παντού, να εφαρμόζει τον προηγούμενο νόμο, ο οποίος προέβλεπε τη διακοπή της καταβολής του επιδόματος σε αυτές τις περιπτώσεις. Και μάλιστα σε κάποιες περιπτώσεις τούς ζητούν να διακόψουν την ισχύ του δελτίου παροχής υπηρεσιών, το οποίο ξέρετε ότι δεν μπορεί να το ανοίγεις και να το κλείνεις διαρκώς.

Επιπλέον, η ΔΥΠΑ αρνείται να καταβάλει το εποχικό επίδομα στους ηθοποιούς, με το επιχείρημα ότι δεν εμπίπτουν στο άρθρο 22 παρ 1 του ν.1836/1989 όπως τροποποιήθηκε με το άρθρο 29 του ν.553/2023 το οποίο ορίζει την καταβολή του εποχικού επιδόματος με κριτήριο τη μισθωτή απασχόληση, παρά το γεγονός ότι ρητά αναφέρονται οι ηθοποιοί στην εν λόγω διάταξη. Οι ηθοποιοί για πρώτη φορά στερούνται αυτού του επιδόματος με το επιχείρημα πως εφόσον αμείβονται με δελτία παροχής υπηρεσιών δεν εμπίπτουν στους δικαιούχους του εποχικού επιδόματος. Ωστόσο, παραγνωρίζεται εντελώς το ουσιώδες που είναι ότι τα εισοδήματά τους προέρχονται από σχέση εξαρτημένης εργασίας και μόνο.

Επίσης, όπως έγινε γνωστό από τις 6 Φεβρουαρίου του 2025 με επιστολή της ΠΟΘΑ, Πανελλήνια Ομοσπονδία Θεάματος Ακροάματος, προς την Υπουργό Εργασίας και Κοινωνικής Ασφάλισης και την Υπουργό Κοινωνικής Συνοχής και Οικογένειας αντίστοιχο ζήτημα δημιουργείται και με τη συμπληρωματική παροχή μητρότητας που καταβάλλεται από τη ΔΥΠΑ σε ασφαλισμένες με σχέση εργασίας ιδιωτικού δικαίου παροχή εξαρτημένης εργασίας.

Ρωτάμε λοιπόν, σε ποιες ενέργειες έχετε προβεί για να αντιμετωπίσετε το ζήτημα της εφαρμογής του νόμου και σε ποιες ενέργειες θα προβείτε, προκειμένου στο μέλλον να μην πλήττονται οι αδύναμοι συμπολίτες μας από την αδυναμία της διοίκησης να εφαρμόσει την κείμενη νομοθεσία.

Σκοπεύετε να αποζημιώσετε τους δικαιούχους των επιδομάτων, οι οποίοι το στερήθηκαν δίχως νόμιμο έρεισμα;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Συνάδελφε, όντως πολύ ουσιαστική και πολύ καίρια θα έλεγα η ερώτηση που θέσατε. Επιτρέψτε μου όμως, πριν απαντήσω στα ειδικότερα τεχνικά ζητήματα που σωστά αναφέρατε και θα εξειδικεύσω τι ακριβώς έχει κάνει και το Υπουργείο Εργασίας, αλλά βεβαίως και η ΔΥΠΑ, προκειμένου να εξειδικεύσει και να λύσει το θέμα το οποίο είπατε, να σας δώσω σε κάθε περίπτωση συνολικά το πλαίσιο του νόμου για το πώς, με ποιες προϋποθέσεις και ποιοι δικαιούνται το επίδομα, όπως το αναφέρετε και ειδικότερα για τους ηθοποιούς και μετέπειτα θα σας απαντήσω και για τα τεχνικά ζητήματα τα οποία θέσατε και βεβαίως και για τους δικαιούχους των επιδομάτων, όπως ζητήσατε.

Προσέξτε τώρα τι ισχύει για την ανεργία και για τη σποραδική απασχόληση. Διάταξη του άρθρου 181 του νόμου του 2023 με την οποία θεσμοθετήθηκε η δυνατότητα σποραδικής απασχόλησης κατά τη διάρκεια της τακτικής επιδότησης ανεργίας ως εξής, λέει η περίπτωση Α της παραγράφου τάδε του νομοσχεδίου του 2961/1954 περί αναστολής επιδότησης δεν εφαρμόζεται σε επιδοτούμενους κατ’ άρθρα 4 και 5 του ν.1545/1985. Στην περίπτωση απασχόλησης με συμβάσεις εργασίας ορισμένου χρόνου μίας ημέρας που αναγγέλεται, σύμφωνα με το άρθρο 5 του νόμου του 1953 εφόσον αυτή δεν υπερβαίνει σωρευτικά τις τρεις -το ξέρετε πολύ καλά- μέρες εβδομαδιαίως και τις δώδεκα μηνιαίως. Στην περίπτωση αυτή από την τακτική επιδότηση ανεργίας αφαιρείται αριθμός ημερήσιων επιδομάτων που ισοδυναμεί με τις ημέρες απασχόλησης. Σύμφωνα με το νομοθετικό πλαίσιο που ρυθμίζει την τακτική επιδότηση ανεργίας η τελευταία σε περίπτωση που ο επιδοτούμενους άνεργος αναλάμβανε εργασία έστω και μίας ημέρας, αναστέλλεται με δυνατότητα συνέχισης αυτής κατά τις διατάξεις του άρθρου 20 του ν.2961/1954 ύστερα από αίτηση του ασφαλισμένου. Η διαδικασία ωστόσο της αναστολής, συνέχισης της επιδότησης συνεπάγονταν καθυστερήσεις στην καταβολή της επιδότησης. Ρύθμιση του 2023 αποσκοπεί στην επιτάχυνση των διοικητικών διαδικασιών και στη διοικητική αποφόρτιση καθώς και στην καταπολέμηση της πιθανώς αδήλωτης εργασίας. Πλέον δίνεται η δυνατότητα σε επιδοτούμενους ανέργους να απασχολούνται δίχως να αναστέλλεται το επίδομα ανεργίας, υπό την προϋπόθεση ότι η απασχόληση αυτή πρώτον, παρέχεται με σύμβαση εργασίας ορισμένου χρόνου μίας ημέρας, αναγγέλλεται στο πληροφοριακό σύστημα ΕΡΓΑΝΗ και δεν υπερβαίνει σωρευτικά τις τρεις ημέρες εβδομαδιαίως και τις δώδεκα ημέρες μηνιαίως. Στην περίπτωση που κατά τη λήξη του μήνα επιδότησης δεν επαληθεύονται συνολικά οι ανωτέρω υποθέσεις, η απασχόληση δεν μπορεί να καταβληθεί ως σποραδική και η επιδότηση αναστέλλεται από την πρώτη ημέρα απασχόλησης.

Τώρα, αναφορικά με τη λειτουργία του ηλεκτρονικού συστήματος για την παρακολούθηση της σποραδικής απασχόλησης, βάσει του ισχύοντος νομοθετικού πλαισίου η αρμόδια υπηρεσία προφανώς είναι η ΔΥΠΑ που θα σας εξειδικεύσω και περαιτέρω τι ισχύει.

Ειδικό εποχιακό βοήθημα στους ηθοποιούς με μισθωτή απασχόληση. Οι δικαιούχοι, οι όροι προϋποθέσεις και το ύψος, το διάστημα καταβολής και η διαδικασία χορήγησης ρυθμίζονται από τον νόμο του 1989 και την υπουργική απόφαση όπως ισχύει.

Και τι προβλέπεται και καταλήγω για να δώσω την απάντηση στο ένα σκέλος του ερωτήματος. Άτομα που παρέχουν την εργασία τους στην Ελλάδα δικαιούνται από τη δημόσια υπηρεσία απασχόλησης ειδικό εποχιακό βοήθημα, εφόσον υπάγονται στην υποχρεωτική ασφάλιση του Ηλεκτρονικού Εθνικού Φορέα Κοινωνικής Ασφάλισης λόγω σχέσης εξαρτημένης εργασίας, που ασκούν ένα από τα παρακάτω επαγγέλματα. Μέσα σε αυτά τα επαγγέλματα είναι και αυτό του ηθοποιού.

Οπότε, όπως προκύπτει από την ανωτέρω διάταξη, οι ηθοποιοί αναφέρονται ρητά μεταξύ άλλων καλλιτεχνικών επαγγελμάτων ως δικαιούχοι του εποχικού βοηθήματος. Ωστόσο και αυτό είναι το σημαντικό το οποίο κρατάτε, η άσκηση του επαγγέλματος του ηθοποιού δεν είναι η μοναδική προϋπόθεση για την καταβολή του εποχικού βοηθήματος, καθώς πρέπει να πληρούνται και οι λοιπές προϋποθέσεις, όπως η ασφάλιση στον e-ΕΦΚΑ λόγω εξαρτημένης εργασίας.

Κατά συνέπεια, δικαιούχοι του εποχικού βοηθήματος είναι ηθοποιοί με μισθωτή απασχόληση και όχι άλλες κατηγορίες ηθοποιών που απασχολούνται ως αυτοτελώς απασχολούμενοι ή αμείβονται με δελτίο παροχής υπηρεσιών. Αυτό όσον αφορά το ξεκαθάρισμα συνολικά της εργασιακής σχέσης που πρέπει να έχει ο ηθοποιός, ώστε να καταβάλλεται το ειδικό εποχικό και βεβαίως, μετέπειτα θα σας πω και τι ακριβώς κάνει η ΔΥΠΑ για τη συγκεκριμένη περίπτωση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Κύριε Υπουργέ, δεν με καλύψατε γιατί προφανώς δεν έχετε καταλάβει το πρόβλημα, το οποίο είναι πάρα πολύ σοβαρό. Εσείς μας είπατε τι θα έπρεπε να είναι, αλλά η πραγματικότητα είναι άλλη.

Τα συνεχή προβλήματα που παρουσιάζονται στους καλλιτέχνες δείχνουν την παντελή αδιαφορία του κράτους και των προηγούμενων κυβερνήσεων, φυσικά, να επιλύσουν αυτό το ουσιώδες ζήτημα.

Αναγκαστήκαμε να έχουμε μπλοκάκια γιατί διαφορετικά δεν μπορούσαν οι επιχειρήσεις του οπτικοακουστικού τομέα να μας πληρώσουν. Έτσι, βρεθήκαμε ναι μεν μισθωτοί στα θέατρα, ιδιόμορφοι ελεύθεροι επαγγελματίες όμως στα υπόλοιπα, αφού στα μπλοκάκια μας εμείς έχουμε ένσημα εξαρτημένης εργασίας, δεν πληρώνουμε με τον μήνα όπως οι άλλοι ελεύθεροι επαγγελματίες. Το γεγονός και μόνο ότι οι ηθοποιοί ασφαλίζονται στο ΙΚΑ, νυν ΕΦΚΑ, τους εξαιρεί από το πεδίο της εφαρμογής της διάταξης του άρθρου 3 του ν.1545/85 στην οποία ρητά αναφέρεται: «Δεν θεωρούνται άνεργοι όσοι απασχολούνται ή ασκούν οποιονδήποτε ελευθέριο ή άλλο επάγγελμα ή είναι επιχειρηματίες ή η κύρια απασχόλησή τους είναι οι γεωργικές, οι δασικές ή οι κτηνοτροφικές εργασίες εκτός από τους υπαγόμενες στην ασφάλιση του ΙΚΑ». Εκεί ανήκουμε εμείς. Λύστε επιτέλους αυτό το ζήτημα. Άνθρωποι χάνουν συνεχώς τα επιδόματα ανεργίας. Και απ’ ό,τι μαθαίνουμε το κάνετε ακόμα πιο δύσκολο, δηλαδή αυξάνετε πιλοτικά, από ό,τι διαβάζω, τα επιδόματα ανεργίας.

Όμως, το πιο σκανδαλώδες είναι ότι πλήττεται ακόμα και η μητρότητα. Το παράδειγμα της νεαρής συναδέλφου που έφερε στον κόσμο παιδί και δεν την επιδοτεί το κράτος με διάφορα τερτίπια, από τη μια γιατί δεν είχε ενεργή σύμβαση κατά τον ένατο μήνα της εγκυμοσύνης -και πώς να έχει αφού στο θέατρο δεν μπορεί να δουλεύει μια έγκυος- και από την άλλη δεν μπορεί ούτε ως ελεύθερη επαγγελματίας επειδή έχει μπλοκάκι.

Θα σας καταθέσω την περιπέτεια της κ. Ιωάννας Δαρμή με πλήρη λεπτομέρεια. Δεν είναι φιλολαϊκή πολιτική αυτή να μην μπορεί πολίτης καλλιτέχνης να ενισχυθεί επειδή έφερε στον κόσμο παιδί και μάλιστα όταν και οι δύο στο ζευγάρι είναι νέοι ηθοποιοί. Είναι ένα επάγγελμα που ακόμα δεν έχει ούτε συλλογική σύμβαση. Φανταστείτε πώς μεγεθύνεται το πρόβλημα και γίνεται αρωγός το ΤΑΣΕΗ να βοηθήσει σε αυτές τις περιπτώσεις. Μην παρατείνετε άλλο την αγωνία των καλλιτεχνών.

Τα τελευταία Χριστούγεννα οι μισοί ηθοποιοί, οι οποίοι δικαιούνται το ειδικό επίδομα, επειδή έχουν μπλοκάκια με εξαρτημένη εργασία, είναι δηλαδή μισθωτοί, δεν το πήραν. Και είναι η πρώτη φορά που έγινε αυτό. Δηλαδή τα προηγούμενα είκοσι χρόνια το έπαιρναν παράνομα;

Και το πιο σκανδαλώδες είναι ότι οι κατά τόπους ΟΑΕΔ ερμηνεύουν διαφορετικά τον νόμο και τις εγκυκλίους. Ένας ΟΑΕΔ το δίνει και κάποιος άλλος δεν το δίνει. Ας φροντίσετε, λοιπόν, να ενημερώνονται οι υπάλληλοι των υπηρεσιών με εγκυκλίους ή με κατάλληλη εκπαίδευση για να μη «χάωνονται» και οι ίδιοι.

Σας ενημερώνουμε εν τέλει ότι η Πλεύση Ελευθερίας ως πρώτο της μέλημα έχει τα εργασιακά. Και με τη μοναδική Ευρωβουλευτή μας έχουμε φέρει στην Ευρωβουλή πρωτίστως τα εργασιακά δικαιώματα των πολιτών.

Θα σας καταθέσω τα υπομνήματα και του ΣΕΗ, της ΠΟΘΑ και της συγκεκριμένης ηθοποιού και της περιπέτειάς της για να ενσκύψετε με ενδιαφέρον πάνω στην απίστευτη περιπέτεια πολλών ηθοποιών, ειδικά για την εξαρτημένη εργασία που είναι μέσα στα μπλοκάκια.

(Στο σημείο αυτό ο Βουλευτής κ. Σπυρίδων Μπιμπίλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Μπιμπίλα.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, νομίζω ότι αντιλαμβάνομαι αυτό το οποίο λέτε και είναι πολύ σημαντικό να είναι σωστά ρυθμισμένες και οι συμβάσεις εργασίας οι οποίες υπογράφονται, το καταλαβαίνετε αυτό, αλλά να το ξεκαθαρίσω για άλλη μια φορά προκειμένου να γίνει κατανοητό, στο πλαίσιο σχετικά με το εποχικό επίδομα αλλά και με τη σποραδική απασχόληση, βασικό κριτήριο, και το επαναλαμβάνω, κύριε συνάδελφε, για τη χορήγηση του επιδόματος, αποτελεί αυτό το οποίο σας ανέφερα πριν, βάσει νομοθετημάτων, ο χαρακτήρας της σχέσης εργασίας. Δηλαδή προορίζεται για μισθωτούς εργαζόμενους, δηλαδή για εργαζόμενους σε σχέση εξαρτημένης εργασίας.

**ΣΠΥΡΙΔΩΝ ΜΠΙΜΠΙΛΑΣ:** Είναι εξαρτημένη εργασία το μπλοκάκι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αυτό λέμε. Το πλαίσιο δεν έχει αλλάξει. Ο ν.5053/2023 επαναλαμβάνει το άρθρο 22 του ν.1863/1989 σχετικά με το τι είναι εξαρτημένη εργασία.

Σχετικά με τις παροχές μητρότητας να πω πως οι συμπληρωματικές παροχές μητρότητας καταβάλλονται στις εργαζόμενες μητέρες με σχέση εργασίας ιδιωτικού δικαίου που ασφαλίζονται, όπως σας ανέφερα και πριν, σύμφωνα με τις προϋποθέσεις του νόμου από το e-ΕΦΚΑ εφόσον έχουν ενεργό εργασιακή σχέση κατά την έναρξη της άδειας κυοφορίας.

Επομένως, δεν προκύπτει αποστέρηση νομίμου δικαιώματος η μη εφαρμογή του νόμου από τη ΔΥΠΑ. Πάντοτε οι δικαιούχοι του επιδόματος ανεργίας είναι οι μισθωτοί εργαζόμενοι. Απεναντίας, αυτό που σας είπα νωρίτερα και σας διάβασα και στον νόμο, για πρώτη φορά εμείς θεσμοθετήσαμε την καταβολή του επιδόματος ανεργίας και στους σποραδικά απασχολούμενους, πράγμα το οποίο δεν ίσχυε.

Επίσης, επειδή το αναφέρετε στην ερώτησή σας για το τεχνικό ζήτημα με την ΔΥΠΑ, να σας αναφέρω πως είχα επικοινωνία με την ΔΥΠΑ σχετικά με το ζήτημα το οποίο θέσατε για το ηλεκτρονικό σύστημα. Αυτήν τη στιγμή υπάρχει δυνατότητα να καλύπτεται το αίτημα για την παροχή του επιδόματος ανεργίας στους σποραδικά απασχολούμενους χειροκίνητα σε έντυπη μορφή, αλλά ενεργοποιείται και η ανάπτυξη που χρειάζεται το ηλεκτρονικό σύστημα προκειμένου εξ ολοκλήρου η διαδικασία να γίνεται ηλεκτρονικά. Οπότε, με λίγα λόγια, έχει τη δυνατότητα, μέσω αυτής της εφαρμογής, να αιτείται του επιδόματος, αλλά βεβαίως ολοκληρώνεται και η ηλεκτρονική διαδικασία.

Ευχαριστώ, κύριε Πρόεδρε.

**ΣΠΥΡΙΔΩΝ ΜΠΙΜΠΙΛΑΣ:** Διαβάστε τα με προσοχή γιατί έχουμε δίκιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Προχωρούμε στη δεύτερη με αριθμό 520/11-2-2025 επίκαιρη ερώτηση δεύτερου κύκλου του Βουλευτή Αργολίδας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Γαβρήλου προς την Υπουργό Εργασίας και Κοινωνικής Ασφάλισηςμε θέμα: «Η Κυβέρνηση για μια ακόμη φορά γυρνάει την πλάτη στους απολυμένους της ΛΑΡΚΟ. Πλήρης αδιαφορία για την τύχη των ίδιων και των οικογενειών τους».

Κύριε συνάδελφε, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Για μια ακόμη φορά ο ΣΥΡΙΖΑ - Προοδευτική Συμμαχία επαναφέρει το μεγάλο ζήτημα που απασχολεί την ευρύτερη περιοχή της Λάρυμνας με την απόλυση των εργαζομένων της ΛΑΡΚΟ και την έλλειψη προοπτικής της επιχείρησης.

Έως σήμερα το Υπουργείο Οικονομικών αφήνει στο σκοτάδι τους εργαζόμενους για το μέλλον της επιχείρησης. Ωστόσο, το Υπουργείο Εργασίας δεν έχει ανταποκριθεί στις δεσμεύσεις που είχε πάρει για το σύνολο των εργαζομένων.

Με την επίσκεψη που κάναμε στο εργοστάσιο της Λάρυμνας, συναντηθήκαμε με το Σωματείο. Και για μια ακόμη φορά ακούσαμε τα προβλήματα των εργαζομένων. Ένα μεγάλο μέρος αυτών δεν έχει ακόμη αποκατασταθεί. Ασφαλώς, μιλάμε για εργαζόμενους κάτω της ηλικίας των πενήντα πέντε ετών, αλλά και για εργαζόμενους που δούλευαν με άλλες σχέσεις εργασίας, εργολαβικούς κ.λπ..

Υπήρχαν «μεγαλόστομες» υποσχέσεις από την πρώην Υπουργό Εργασίας για την αντιμετώπιση του συνόλου των προβλημάτων και του συνόλου των εργαζομένων. Η πολυδιαφημιζόμενη ΚΥΑ, όμως, άφησε πολλούς έξω από την προστασία για την κάλυψη των θέσεων εργασίας και την αποκατάσταση αυτών των ανθρώπων.

Έτσι, λοιπόν, σήμερα βλέπουμε εργαζόμενους και κάτω της ηλικίας των πενήντα πέντε ετών αλλά και άλλους εργαζόμενους -προγραμμάτων της ΔΥΠΑ- που δεν έχουν απορροφηθεί.

Ειδικότερα, μιλάμε για εργαζόμενους που δούλευαν με καθεστώς εργολαβίας ή είχαν βρει παράλληλη εργασία στην προσπάθειά τους να επιβιώσουν και οι ίδιοι και οικογένειές τους. Δεν έχουν καν τη δυνατότητα συμμετοχής σε κάποιο από τα προγράμματα που έχει εξαγγείλει το Υπουργείο Εργασίας, για να εργαστούν και να συμπληρώσουν και τα ένσημα τους για να έχουν κάποια στιγμή και το δικαίωμα για πλήρη σύνταξη.

Έτσι, λοιπόν, σήμερα υπάρχει το αίτημα, και σε αυτό θέλω μια απάντηση, από το Υπουργείο Εργασίας: Όλοι αυτοί οι άνθρωποι θα μπορούσαν να απασχοληθούν σε όμορους δήμους της περιοχής της Λάρυμνας, στους κοντινούς δήμους και όχι να τρέχουν στη Λαμία για παράδειγμα; Θα μπορούσαν να απορροφηθούν στο Δασαρχείο, στην Περιφέρεια Στερεάς Ελλάδας; Τι σκέφτεται να κάνει το Υπουργείο Εργασίας για όλους αυτούς τους ανθρώπους; Μιλάμε για εργαζόμενους που ξεπερνούν τους διακόσιους οι οποίοι αυτήν τη στιγμή βρίσκονται στον «αέρα», τόσο αυτοί όσο και η οικογένεια τους. Ασφαλώς έχουν περάσει επτά μήνες και ακόμη το Υπουργείο δεν έχει διασφαλίσει κάποιες θέσεις εργασίας γι’ αυτούς τους ανθρώπους.

Βέβαια, αυτό το πρόβλημα είναι ένα ζήτημα, που αφορά -όπως είπα- δεκάδες οικογένειες. Επειδή, έχουμε σήμερα εδώ τον Υφυπουργό Εργασίας, να θέσω τον προβληματισμό μας: Κύριε Υφυπουργέ, από την πρώτη μέρα του έτους συνεχίζουν τα εργατικά δυστυχήματα στη χώρα και βλέπουμε ότι το Υπουργείο δεν παίρνει καμία πρωτοβουλία να αντιμετωπίσει αυτά τα προβλήματα, ενώ οι συλλογικές συμβάσεις εργασίας βρίσκονται πάλι σε χαμηλά επίπεδα. Τι προτίθεστε να κάνετε;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γαβρήλο.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, όσον αφορά τα εργατικά ατυχήματα -το είπα και πριν- είμαστε, όπως ξέρετε, σε φάση επεξεργασίας ενός νομοθετικού πλαισίου, το οποίο και αυστηροποιεί όλες αυτές τις διαδικασίες και, βεβαίως, όπως είπα και πριν, θα έχουμε τη δυνατότητα να τα συζητήσουμε.

Το έχω πει πάρα πολλές φορές, τα θανατηφόρα εργατικά ατυχήματα τη δεκαετία 2001 - 2011 ανάλογης οικονομικής δραστηριότητας ήταν κατά μέσο όρο εκατό και αυτήν τη στιγμή σύμφωνα με την πιστοποιημένη διαδικασία μέτρησης των θανατηφόρων εργατικών ατυχημάτων, που ακολουθεί η Ανεξάρτητη Αρχή Επιθεώρησης Εργασίας, πιστοποιημένες ευρωπαϊκές διαδικασίες, είναι το σύστημα EASO που ακολουθείται σε όλη την Ευρωπαϊκή Ένωση και σήμερα, την τελευταία πενταετία, που έχουμε ανάλογη οικονομική δραστηριότητα και οικοδομική δραστηριότητα, αλλά συνολικά οικονομική δραστηριότητα ο μέσος όρος είναι από σαράντα πέντε έως σαράντα επτά. Σε κάθε περίπτωση, δηλαδή, έχουμε μια πολύ μεγάλη μείωση των αγροτικών ατυχημάτων πάνω από το 50%. Προφανώς, όμως, η δική μας η μέριμνα είναι να προχωρήσουμε, όσο μπορούμε να περιορίσουμε τα εργατικά ατυχήματα και πολύ περισσότερο δε τα θανατηφόρα εργατικά ατυχήματα.

Όπως το έχω πει, λοιπόν, αγαπητέ συνάδελφε, γιατί ξέρω και την ευαισθησία που έχετε και τη γνώση, θα συζητήσουμε από κοινού πρωτοβουλίες και παρεμβάσεις στον κώδικα νόμων για την υγεία και για την ασφάλεια, στις οποίες θα προχωρήσουμε, ώστε να έχουμε πολύ πιο απτά αποτελέσματα και κυρίως θα συμβάλλουμε -αυτό που έλεγα πριν- στην κουλτούρα πρόληψης, γιατί εκεί για εμένα είναι το μεγάλο πρόβλημα όπου έχουμε εργατικά ατυχήματα και δη θανατηφόρα εργατικά ατυχήματα.

Πάμε τώρα στην ερώτηση, την οποία έχετε θέσει. Όπως ξέρετε πάρα πολύ καλά τρέχουν συγκεκριμένα προγράμματα και έχουν τρέξει συγκεκριμένα προγράμματα απασχόλησης για τη ΛΑΡΚΟ. Είναι ένα μεγάλο ζήτημα, ένα κοινωνικό ζήτημα, σωστά το θέσατε, αλλά η Κυβέρνηση δεν έχει κάτσει με σταυρωμένα χέρια, το γνωρίζετε πάρα πολύ καλά.

Έχουμε καταρτίσει και έχουμε θεσπίσει δύο ειδικά προγράμματα απασχόλησης, τα οποία είναι γνωστά. Στο πρώτο πρόγραμμα εντάσσονται οι άνεργοι, οι πρώην εργαζόμενοι της ΛΑΡΚΟ, οι οποίοι σωρευτικά πληρούν τις ακόλουθες προϋποθέσεις: Είναι ηλικίας άνω των πενήντα πέντε ετών, συμπεριλαμβανομένων και όσων διανύουν το πεντηκοστό πέμπτο έτος της ηλικίας τους εντός του 2024. Δεν έχουν συμπληρώσει τον απαιτούμενο συντάξιμο χρόνο για θεμελίωση πλήρους συνταξιοδοτικού δικαιώματος λόγω γήρατος, σύμφωνα με την κείμενη νομοθεσία. Οι συμβάσεις εξαρτημένης εργασίας ή έμμεσης εντολής έχουν ημερομηνία λήξης μέχρι 12-5-2024. Είναι άνεργοι, εγγεγραμμένοι στο ψηφιακό μητρώο της ΔΥΠΑ, έχουν συμπληρώσει το τυποποιημένο έντυπο εξατομικευμένης προσέγγισης και διαθέτουν βεβαίωση πιστοποίησης από ειδικό διαχειριστή ως πρώην απασχολούμενοι της ΛΑΡΚΟ. Ακαθάριστες μηνιαίες αποδοχές των ωφελουμένων ανέρχονται σε 1.210 ευρώ και η συνολική χρονική διάρκεια απασχόλησης των ωφελούμενων ορίζεται σε επτά έτη. Πρώτο πρόγραμμα, λοιπόν, επτά έτη με ειδικό πρόγραμμα απασχόλησης για τους εργαζόμενους στην ΛΑΡΚΟ.

Δεύτερο πρόγραμμα, όπου σωρευτικά υπάρχουν οι κάτωθι προϋποθέσεις: Ηλικία έως πενήντα τεσσάρων ετών, να έχουν γεννηθεί από 1-1-1971 και εφεξής. Οι συμβάσεις εξαρτημένης εργασίας τους έχουν ημερομηνία λήξης μέχρι και 12-5-2024. Διαθέτουν βεβαίωση πιστοποίησης. Είναι άνεργοι, εγγεγραμμένοι στη ΔΥΠΑ και όπως προκύπτει από το προαναφερόμενο κανονιστικό πλαίσιο μία από τις προϋποθέσεις που θα πρέπει να πληρούν οι απολυμένοι πρώην εργαζόμενοι της ΛΑΡΚΟ προκειμένου να ενταχθούν βάσει ηλικίας σε ένα εκ των δύο παραπάνω ειδικών προγραμμάτων συνιστά η κατοχή της ιδιότητας του ανέργου, όπως αναφέρθηκε και πριν.

Επίσης, σας ενημερώνω -και είναι η απόφαση υπ’ αρ. 53/03/14-1-2025 του διοικητικού συμβουλίου της ΔΥΠΑ- ότι η υπηρεσία προωθεί προς έκδοση κοινής υπουργικής απόφασης με θέμα: «Τροποποίηση της υπ’ αρ. 31178/8-52024 κοινής απόφασης του 2024». Η τροποποίηση που προωθείται αφορά σε διοικητικού χαρακτήρα αλλαγές όπως: Πρώτον, η προσθήκη επιπλέον φορέων υποδοχής ή/και υπηρεσιών τοποθέτησης καθώς και η δυνατότητα μετακίνησης των ωφελούμενων μεταξύ των φορέων υποδοχής εκάστου προγράμματος που προβλέπονται στη σχετική ΚΥΑ προς διευκόλυνσή τους -αυτό το οποίο αναφέρατε και το οποίο το προβλέψαμε με την ΚΥΑ- και η προσθήκη σχετικής πρόβλεψης για όσους εξ αυτών δεν διαθέτουν το τυπικό προσόν του τίτλου υποχρεωτικής εκπαίδευσης, ώστε να τους δοθεί η δυνατότητα συμμετοχής τους σε ένα εκ των δύο προγραμμάτων βάσει της ηλικίας τους. Και είναι αυτή είναι μια παρέμβαση, ώστε να έχουμε περισσότερους που να μπορούν να μπουν μέσα σ’ αυτήν τη διαδικασία.

Επίσης, με την υπ’ αρ. 52965/9-12-2024 κοινή υπουργική απόφαση εγκρίθηκε η χορήγηση από τη ΔΥΠΑ εφάπαξ έκτακτης οικονομικής ενίσχυσης σε πρώην εργαζόμενους της εταιρείας με την επωνυμία ΛΑΡΚΟ Α.Ε., ύψους 500 ευρώ, εφόσον αυτοί ενεγράφησαν στο Ψηφιακό Μητρώο της ΔΥΠΑ με την ιδιότητα του ανέργου και ύψους 1.000 ευρώ σε πρώην εργαζόμενους της εταιρείας με την επωνυμία ΛΑΡΚΟ Α.Ε., εφόσον αυτοί ενεγράφησαν στο Ψηφιακό Μητρώο της ΔΥΠΑ κατά την 1-10-2024 και μετά. Είναι οι δύο αυτές αλλαγές που κάναμε, προκειμένου να διευκολυνθούν οι εργαζόμενοι και σ’ αυτά τα θέματα, τα οποία θέσατε.

Βεβαίως και θα επανέλθω μετά και πιο συγκεκριμένα για τους εργαζόμενους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Ορίστε, κύριε Γαβρήλο, έχετε τον λόγο για τη δευτερολογία σας.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, πράγματι, περιμένουμε από το Υπουργείο και τη δέσμευση σήμερα, όπως έρχεται του Υφυπουργού Εργασίας να υπάρξουν και άλλοι φορείς υποδοχής γι’ αυτούς τους ανθρώπους κοντινοί στον τόπο κατοικίας τους, δηλαδή γύρω από το εργοστάσιο της Λάρυμνας, ώστε να απορροφηθούν άνθρωποι που δεν είχαν τη δυνατότητα να μετακινηθούν στη Λαμία. Ασφαλώς, περιμένουμε το Υπουργείο να αντιμετωπίσει και ζητήματα που είχαν να κάνουν με πολλούς εργαζόμενους από αυτούς, γύρω στους διακόσιους απολυμένους που δούλευαν σε καθεστώς εργολαβίας ή είχαν βρει παράλληλη εργασία στην προσπάθειά τους να επιβιώσουν και όπως εκδόθησαν οι υπουργικές αποφάσεις δεν τους συμπεριέλαβαν στην απορρόφησή τους σ’ αυτά τα προγράμματα.

Τώρα ξέρω ότι ο κύριος Υφυπουργός και το Υπουργείο του ετοιμάζει ένα σχέδιο νόμου για την υγεία και την ασφάλεια των εργαζομένων. Κύριε Υπουργέ, δεν μπορούμε να κλείνουμε τα μάτια στον τρόπο που υπολογίζετε τα δυστυχήματα. Και για το 2024 θα θυμάστε ότι έχουν καταγραφεί εκατόν ογδόντα έξι θανατηφόρα εργατικά συμβάντα. Η υπηρεσία σας με τον τρόπο που τα υπολογίζει, τα υπολογίζει λιγότερα, ενώ δεν αναφέρεστε στο σύνολο των εργαζομένων σε μισθωτή εργασία, δηλαδή ένα λατομείο και ένα θανατηφόρο που έχουμε εκεί ή στα πλοία επάνω εσείς δεν το υπολογίζετε, κάνετε ότι δεν υπάρχει για εσάς αυτός ο αριθμός συνανθρώπων μας που έχασε τη ζωή του το 2024, που όπως είπα έφτασαν στους εκατόν ογδόντα έξι.

Εμείς λέμε ότι θα πρέπει το ΣΕΠΕ να ξαναπαίξει το ρόλο του, να ξαναγίνει γενική γραμματεία κάτω από την εποπτεία του Υπουργείου Εργασίας. Έχουμε προτείνει ένα σύνολο θέσεων και προτάσεων, προκειμένου να αντιμετωπιστεί αυτό το πρόβλημα που φαίνεται να μεγαλώνει τα τελευταία χρόνια λόγω και της εντατικοποίησης της εργασίας. Πολλοί εργαζόμενοι μετά την όγδοη ώρα απασχόλησης τους χάνουν τη ζωή τους. Θεσπίσατε τις οκτώ συν πέντε ώρες για έναν εργαζόμενο και βλέπουμε πολλοί συνάνθρωποι μας να χάνουν τη ζωή τους αυτές τις ώρες από την υπερένταση, από την υπερκόπωση της απασχόλησής τους.

Άρα, είναι ένα ζήτημα που έχει πολλές αιτίες εδώ που έχουμε φτάσει με τα τόσα θανατηφόρα. Και θεωρούμε ότι η υπόθεση θα πρέπει να έρθει στο κράτος με τη θέσπιση της Γενικής Γραμματείας του ΣΕΠΕ, έτσι ώστε η πολιτεία να έχει την ευθύνη και τους ελέγχους στην αγορά εργασίας.

Κλείνω, λέγοντας -και αφού θα περιμένουμε και το σχέδιο νόμου για την υγεία και την ασφάλεια των εργαζομένων- ότι και με τα πρόσφατα στοιχεία της Τράπεζας της Ελλάδος, που πάνω σ’ αυτά στηρίχθηκε και η Ευρωπαϊκή Κεντρική Τράπεζα και έκανε τις προηγούμενες μέρες τις ανακοινώσεις της, η Ελλάδα για το 2024 φαίνεται ότι έχει ενεργή συλλογική σύμβαση εργασίας στο 15% του κόσμου της μισθωτής εργασίας. Αντίθετα, η Ευρωζώνη με βάση τα στοιχεία της Ευρωπαϊκής Κεντρικής Τράπεζας φαίνεται ότι έχει 47,5% ενεργές συλλογικές συμβάσεις εργασίας στο σύνολο της μισθωτής εργασίας.

Καταλαβαίνετε ότι η απόσταση είναι πολύ μεγάλη και έχει διευρυνθεί τα τελευταία χρόνια αυτή η απόσταση. Γνωρίζετε πολύ καλά ότι δεν ενσωματώσατε, κύριε Υπουργέ, στο δικαιικό μας σύστημα σωστά την Ευρωπαϊκή Οδηγία 2041/2022 ούτε στο γράμμα της ούτε στο πνεύμα της. Η Ευρωπαϊκή Ένωση μας ζητάει να φτάσουμε στο 80% των συλλογικών συμβάσεων εργασίας, να είναι ομπρέλα για τον κόσμο της μισθωτής εργασίας. Εμείς είμαστε, περίπου, στο 28%. Είμαστε πολύ μακριά από αυτό που ζητά η Ευρωπαϊκή Ένωση.

Αν είχατε, πράγματι, επαναφέρει την εθνική γενική συλλογική σύμβαση εργασίας για τον κατώτατο μισθό και αν ενθαρρύνατε τους κοινωνικούς εταίρους με το πλαίσιο επεκτασιμότητας των συλλογικών συμβάσεων εργασίας, την υποχρεωτική ισχύ τους, την συρροή των συλλογικών συμβάσεων, έτσι ώστε να ισχύουν οι πιο επωφελείς για τα δύο μέρη και πολύ περισσότερο για τους εργαζόμενους, που είναι σε αδύνατη σχέση σ’ αυτήν τη σύμβαση μεταξύ εργοδοτών και εργαζομένων, θα είχαμε καταφέρει να ανεβάσουμε και το μέσο όρο των συλλογικών συμβάσεων εργασίας που θα κάλυπταν τον κόσμο της μισθωτής εργασίας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, η αλήθεια είναι ότι θέσατε πολλά θέματα. Αλλά πάντα είναι παραγωγική η συζήτηση που γίνεται σε αυτό το επίπεδο, γιατί ενημερώνεται και ο κόσμος περισσότερο για τέτοια ζητήματα. Μπορεί να είναι πιο ειδικά αλλά τους απασχολούν πάρα πολύ.

Ο χώρος εργασίας, ξέρετε, είναι πάρα πολύ ευαίσθητος και εμείς θέλουμε -για να ξεκινήσω και από το τελευταίο ερώτημά σας- να ενθαρρύνουμε γενικά το χώρο εργασίας αλλά πάνω απ’ όλα τους κοινωνικούς εταίρους με πολύ συγκεκριμένα κίνητρα, με πολύ συγκεκριμένες προϋποθέσεις -τις οποίες θα συζητήσουμε όπως είπαμε και μαζί τους αλλά και με τα κόμματα, έχει δεσμευτεί και η Υπουργός προς αυτή την κατεύθυνση- για την υπογραφή συλλογικών συμβάσεων εργασίας.

Πρέπει να είναι ο στόχος μας να αυξηθούν περαιτέρω σύμφωνα και με την Κοινοτική Οδηγία, την οποία εναρμονίσαμε στο δίκαιο μας και το έχουμε αναλύσει ειδικότερα. Όποτε θα έχουμε και δυνατότητα σε συνεννόηση και με τα κόμματα, τις παρατάξεις να καταθέσουμε προτάσεις ώστε να ενισχυθεί ακόμα περισσότερο η υπογραφή συλλογικών συμβάσεων εργασίας, το οποίο θέλουμε και φαντάζομαι όλοι επιθυμούμε και πάνω απ’ όλα οι κοινωνικοί εταίροι.

Κάνατε την ανάλυση για τα θανατηφόρα. Θα έρθω μετά και στο ζήτημα της ΛΑΡΚΟ, γιατί ήθελα να κάνω και μια ειδικότερη αναφορά στους εργαζόμενους. Για τα θανατηφόρα ατυχήματα αυτό το οποίο αφορά εμάς είναι με βάση τη νομοθεσία μας. Αυτό, δηλαδή, το οποίο νομοθετούμε, ένα κανονιστικό πλαίσιο, το οποίο θέτουμε, ακριβώς αυτό να συμβάλλει στον περιορισμό των θανατηφόρων εργατικών ατυχημάτων αλλά και συνολικά των εργατικών ατυχημάτων. Με αυτή την έννοια το λέω. Η νομοθεσία μας καλύπτει αυτό ακριβώς, να καλύπτονται οι εργαζόμενοι, να αφορά δηλαδή το κανονιστικό μας πλαίσιο, που ως στόχο έχει να περιορίσουμε τα θανατηφόρα ατυχήματα.

Θα το πω με ένα απλό παράδειγμα για τον κόσμο μας ακούει. Είχα μια πολύ ωραία συζήτηση και με την κ. Κωνσταντοπούλου για τα ζητήματα αυτά και είχαμε αρκετή ώρα. Ήταν εδώ παρών και ο Πρόεδρος και αναλύσαμε ειδικότερα τα ζητήματα αυτά. Φανταστείτε ότι βασική επιταγή του ΚΝΥΑΕ, ποια είναι; Είναι αποχή, μακριά από τον κίνδυνο.

Δεν μπορείς, λοιπόν, με αυτήν την έννοια να πεις ότι ένας αστυνομικός που τρέχει στο έγκλημα να κυνηγήσει τον εγκληματία, να εμπίπτει σε αυτή τη νομοθεσία, γιατί βασική του στόχευση είναι να είναι μέσα στον κίνδυνο. Ένας πυροσβέστης που πρέπει να πάει να σβήσει τη φωτιά, κανονικά εάν ακολουθούσε τον ΚΝΥΑΕ δηλαδή τη δική μας νομοθεσία, το κανονιστικό μας πλαίσιο, θα έπρεπε να φύγει, να μην πάει στη φωτιά να τη σβήσει. Είναι άλλη η φύση.

Γι’ αυτό λέω το τι προσμετράμε ως εργατικό ατύχημα, το αντιλαμβάνομαι στη γενική του θεώρηση. Αλλά το βασικό ζήτημα είναι πώς νομοθετούμε και τι νομοθετούμε, αλλάζοντας, τροποποιώντας τον νόμο σχετικά με την έννοια του εργατικού ατυχήματος -ξέρετε πάρα πολύ καλά ως εργατολόγος που είστε- ώστε να αυστηροποιήσουμε το πλαίσιο. Να το κάνουμε, όμως, εκεί όπου μπορεί να έχει εφαρμογή το πλαίσιο. Αν δεν έχει εφαρμογή, νομίζω ότι είναι άκαιρο να συζητάμε το οτιδήποτε. Γι’ αυτό έφερα αυτά τα συγκεκριμένα παραδείγματα. Και, βεβαίως, είναι και τα παθολογικά αίτια. Δεν μπορείς να προσμετράς τα παθολογικά αίτια ως θανατηφόρο εργατικό ατύχημα. Διότι με αυτή την έννοια θα πρέπει να ανοίξουμε τόσο πολύ τη βεντάλια, που καταλαβαίνετε ότι δεν μπορεί να αφορούν το κανονιστικό πλαίσιο οι θάνατοι από παθολογικά αίτια. Φαντάζομαι και σε αυτό ότι γίνομαι αρκετά κατανοητός.

Όταν γίνεται ένα θανατηφόρο εργατικό ατύχημα πηγαίνουν οι αρχές, ειδικοί πραγματογνώμονες οι οποίοι θα πιστοποιήσουν από τι προήλθε το θανατηφόρο εργατικό ατύχημα. Οπότε το θέτω και αυτό για να έχουμε μια πλήρη εικόνα και όποτε θέλετε, βεβαίως, να κάνουμε και ειδικότερη συζήτηση και κουβέντα για το ζήτημα αυτό. Αν και -όπως είπατε και πριν- θα έχουμε τη δυνατότητα να τα συζητήσουμε όλα αυτά με την νομοθέτηση και εκεί να ακούσουμε, βεβαίως, τις πολύ σημαντικές προτάσεις.

Τώρα αν έχω λίγο χρόνο να μιλήσω και ειδικότερα για τη ΛΑΡΚΟ, κύριε Πρόεδρε και για τους εργαζόμενους πάρα πολύ γρήγορα. Μέχρι τώρα εξακόσιοι πενήντα ένας εργαζόμενοι της ΛΑΡΚΟ έχουν ενταχθεί στο ψηφιακό μητρώο της ΔΥΠΑ και είναι πλέον δυνητικοί δικαιούχοι του συνόλου των παρόχων υπηρεσιών και δράσεων της ΔΥΠΑ, προγράμματα απασχόλησης κ.λπ.. Από τους εξακόσιους πενήντα έναν πρώην εργαζόμενους, οι επτά προσλήφθηκαν ήδη σε κάποια άλλη επιχείρηση και απώλεσαν το δελτίο ανεργίας. Έγινε μια αναφορά για διακόσιους πενήντα πέντε πρώην εργαζόμενους ότι δεν μπορούν να εγγραφούν στο ψηφιακό μητρώο. Αυτό δεν ισχύει.

Ωστόσο, πρέπει να τονιστεί ότι βάσει του νόμου δεν θεωρούνται αναζητούντες εργασίας οι ελεύθεροι επαγγελματίες και οι αγρότες. Συνεπώς, όσοι από τους πρώην εργαζόμενους της ΛΑΡΚΟ είναι ελεύθεροι επαγγελματίες ή ασφαλίζονται στον τέως ΟΓΑ στο πλαίσιο αγροτικής δραστηριότητας που ασκούν αγρότες με εισόδημα άνω των 15.000 ευρώ ή αγρότες επιτηδευματίες, τότε αυτονόητα δεν μπορούν να θεωρηθούν άνεργοι, γεγονός που ισχύει για όλους τους πολίτες προφανώς βάσει νόμου. Με λίγα λόγια αν δεν διακόψουν κάθε άλλη επαγγελματική δραστηριότητα, δεν είναι άνεργοι και δεν μπορούν να εγγραφούν στο ψηφιακό μητρώο της ΔΥΠΑ.

Επιπρόσθετα και με δεδομένο ότι σε πολλές περιπτώσεις ειδικότερα στους εργαζομένους στη ΛΑΡΚΟ δεν ανταποκρίνονται στις ειδικότητες και τα απαιτούμενα προσόντα των φορέων, ζητήθηκε από τους φορείς να προσφέρουν θέσεις απασχόλησης με γνώμονα τις τρέχουσες ανάγκες τους και τις ειδικότητες των πρώην εργαζομένων. Και αυτό είναι σημαντικό. Ακολούθως και λαμβάνοντας υπ’ όψιν τα νέα δεδομένα που θα προκύψουν από τις συνεντεύξεις, οι φορείς μπορούν να επανέλθουν και να προσφέρουν επικαιροποιημένες θέσεις ώστε να επιτυγχάνεται σύζευξη προσφοράς και ζήτησης εργασίας και να καλυφθεί το σύνολο των ωφελουμένων. Άλλωστε η πλήρης κάλυψη των πρώην εργαζομένων στα ναυπηγεία Σκαραμαγκά με την ίδια δυναμική διαδικασία, αποτελεί -θα έλεγα- μια ένδειξη αποτελεσματικότητας.

Επίσης οι ωφελούμενοι έχουν το δικαίωμα να επιλέξουν μεταξύ πλήθος θέσεων χωρίς η επιλογή τους να είναι δεσμευτική και έχουν δυνατότητα συνεχούς επικαιροποίησης των επιλογών. Πολύ σημαντικό και αυτό ειδικά για τη ΛΑΡΚΟ και ειδικά για την περιοχή, που βρίσκονται. Μέσα σε δύο μέρες έχουν εκδοθεί πενήντα έξι στατικά σημειώματα από υποψηφίους που έσπευσαν να αξιοποιήσουν το πρόγραμμα της ΔΥΠΑ, ενώ οι προσφερόμενες θέσεις έχουν αυξηθεί συνολικά σε χίλιες διακόσιες σαράντα εννέα.

Η διαδικασία συνεχίζεται. Η ΔΥΠΑ αναμένει να εντατικοποιηθεί η διαδικασία προς τα τέλη του μήνα, όταν μεγάλο μέρος των ωφελούμενων θα προσέλθει προκειμένου να κινήσει διαδικασία υπόδειξης. Είναι πολύ σημαντικό. Σε κάθε περίπτωση τα κέντρα προώθησης προχωρούν σε υποδείξεις. Σήμερα απασχολούνται μέσω των προγραμμάτων της ΔΥΠΑ συνολικά τριακόσιοι ενενήντα επτά πρώην εργαζόμενοι της ΛΑΡΚΟ. Εξ αυτών τα εκατόν ενενήντα ένα άτομα είναι σε προγράμματα για τους άνω των 55 ετών, ενώ τα διακόσια πέντε σε προγράμματα για τους έως 54 ετών.

Κλείνω, κύριε Πρόεδρε.

Υπάρχει μια σχετική ενημέρωση για εκατό άτομα που βρίσκονται σε εκκρεμότητα και αναμένεται να ενταχθούν στο πρόγραμμα, εφόσον υπάρξει η σχετική αίτηση. Ανοίγει το πρόγραμμα για την απασχόληση των 55 άνω, το οποίο το γνωρίζετε ήδη. Το έχει ανακοινώσει το Υπουργείο Εργασίας και η ίδια η Υπουργός. Εφόσον το επιθυμούν, αν το επιθυμούν, κάποιοι από τους πρώην εργαζόμενους της ΛΑΡΚΟ μπορούν και εκεί να ενταχθούν. Το λέω γιατί τα υπόλοιπα προγράμματα είναι επταετίας. Οπότε αν κάποιοι το επιθυμούν, έχουν τη δυνατότητα και καλό είναι που το δημοσιοποιούμε και στους φίλους που μας ακούν.

Από εκεί και πέρα εμάς μας ενδιαφέρει και οι εκκρεμότητες που υπάρχουν αναφορικά με τους εκατό εργαζόμενους να βρουν και αυτοί δουλειά. Γιατί, πράγματι, είναι ένα ειδικό τοπικό κοινωνικό πρόβλημα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ πολύ.

Συνεχίζουμε τώρα με την με αριθμό 513/10-2-2025 πρώτη επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Γεωργίου Νικητιάδη προς τον Υπουργό Υποδομών και Μεταφορώνμε θέμα: «Τάξατε στους Ροδίτες την υλοποίηση της «Μεσογειακής Χάραξης», ενώ γνωρίζατε ότι το έργο «δεν είναι ώριμο» για δημοπράτηση. Τι σκοπεύετε τελικώς να πράξετε για αυτό το ζωτικής σημασίας για τη Ρόδο έργο;».

Παρακαλώ, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, τον περασμένο Σεπτέμβριο κατέθεσα ερώτηση στο Υπουργείο σας ρωτώντας και εγκαλώντας ταυτοχρόνως την Κυβέρνηση με δύο απλά ερωτήματα. Το πρώτο ήταν σε ποιο στάδιο βρίσκεται το έργο της «Μεσογειακής Χάραξης» για τη Ρόδο, ποιο είναι το χρονοδιάγραμμα δημοπράτησης και υλοποίησης του έργου και το δεύτερο ερώτημα ήταν για ποιους λόγους έπειτα από τρία έτη από την εξαγγελία του έργου από τον πρώην Υπουργό τον κ. Καραμανλή το 2021 αλλά και ένα χρόνο μετά από την εξαγγελία του ίδιου του Πρωθυπουργού του κ. Μητσοτάκη το Μάιο του 2023, δεν έχει υπάρξει καμία εμφανής πρόοδος σε ό,τι σχετίζεται με το έργο της «Μεσογειακής Χάραξης».

Η απάντηση του Υπουργείου σας πραγματικά ήταν αποκαλυπτική του τρόπου που πολιτεύεται και το κόμμα σας και η Κυβέρνηση. Λέτε στην απάντησή σας, αφού αναφέρεστε σε διάφορες μελέτες, κατά λέξη: «Με την έγκριση και του υπολειπόμενου τεχνικού αντικειμένου», το δικό σας λεκτικό είναι αυτό, του Υπουργείου σας, «θα ολοκληρωθεί και θα παραληφθεί το τεχνικό αντικείμενο της σύμβασης. Και το έργο από το Κανδήλι έως το αεροδρόμιο θα είναι ώριμο για δημοπράτηση, εφόσον ενταχθεί σε πρόγραμμα χρηματοδότησης και απαιτείται βεβαίως και επανασχεδιασμός».

Προσέξτε τώρα με αυτήν την απάντηση τι μας λέτε. Πρώτον, ότι το έργο δεν είναι ώριμο και θέλει επανασχεδιασμό, αυτό που υποσχόταν ο κ. Καραμανλής, ότι εντός εξαμήνου δημοπρατείται. Δεύτερον, ότι δεν έχει ενταχθεί σε πρόγραμμα χρηματοδότησης, αυτό που ο κ. Καραμανλής μας έλεγε ότι έχει ήδη διασφαλισμένα 40 εκατομμύρια. Πόση κοροϊδία μπορεί να αντέξουμε, κύριε Υπουργέ; Ο κ. Καραμανλής μας έλεγε το 2021 ότι εντός εξαμήνου δημοπρατείται. Στη συνέχεια, ο κ. Μητσοτάκης το 2023 προεκλογικά μας έλεγε ότι είναι έργο ενταγμένο στην ανάπτυξη του νοτίου Αιγαίου.

Με αφορμή, λοιπόν, όλα αυτά που εμείς τα θεωρούμε πολιτικά καμώματα, κατέθεσα την παρούσα επίκαιρη -πια- ερώτηση για να έρθετε εδώ ζωντανά, να απαντήσει ο Υπουργός, να καταγραφεί στα Πρακτικά της Βουλής, να είναι δημοσίως γνωστό ποιες είναι οι απόψεις σας και τι μας λέτε. Σε ποιες ενέργειες έχετε προβεί προκειμένου να εξασφαλίσετε χρηματοδότηση για το έργο; Αν διερευνάται, σε ποιο πρόγραμμα μπορεί να ενταχθεί και πότε, προκειμένου να ακολουθήσει η δημοπράτηση του έργου σύμφωνα με τη διαδικασία που εσείς υποστηρίζετε; Και επίσης, αν έχετε προχωρήσει με τον ανασχεδιασμό του έργου που λέτε, σε ποιο στάδιο βρίσκεται αυτός και πότε αναμένεται να ολοκληρωθεί; Έχετε αναλάβει τις απαραίτητες πρωτοβουλίες γι’ αυτά; Και τελικώς, παραμένει στόχος του Υπουργείου σας και της Κυβέρνησης να γίνει επιτέλους αυτός ο δρόμος, η «Μεσογειακή Χάραξη», που θα λύσει το τεράστιο πρόβλημα Αεροδρόμιο - Πόλη της Ρόδου;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Θα απαντήσει ο Υφυπουργός Υποδομών και Μεταφορών, ο κ. Βασίλειος Οικονόμου. Παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Πραγματικά η ανάγκη για νέα οδική σύνδεση μεταξύ της πόλης της Ρόδου και του Αεροδρομίου «Διαγόρας» αναγνωρίστηκε από τη δεκαετία του 1980 λόγω και της αυξημένης κυκλοφοριακής συμφόρησης στην υφιστάμενη οδό. Το 2008, υπεγράφη σύμβαση με προϋπολογισμό 1.106.917 ευρώ με ΦΠΑ για τη μελέτη της νέας οδού μήκους περίπου εννέα χιλιομέτρων και διατομής δεκαεπτά μέτρων, περιλαμβάνοντας πέντε ισόπεδους κόμβους στις περιοχές Νοσοκομείου, Κανδηλίου, Ιαλυσού, Παστίδας και Κρεμαστής.

Τι έχει γίνει; Έχουν εγκριθεί τα πρώτα δύο στάδια μελετών: Ο λειτουργικός σχεδιασμός του έργου, η προκαταρκτική δηλαδή μελέτη, και ο μετρικός σχεδιασμός του έργου, η προμελέτη, με έκδοση περιβαλλοντικών όρων το 2013, οι οποίες ανανεώθηκαν το 2023 και ισχύουν ως το 2028. Στο τρίτο στάδιο μελετών, που είναι η οριστική μελέτη, έχει εγκριθεί η οριστική μελέτη οδοποιίας και αποχέτευσης-αποστράγγισης για το τμήμα από το νοσοκομείο έως το αεροδρόμιο, οι οριστικές μελέτες τεχνικών έργων για το τμήμα από το Κανδήλι έως το αεροδρόμιο και είμαστε στη διαδικασία έγκρισης. Η μελέτη σήμανσης-ασφάλισης έχει υποβληθεί και είναι υπό έλεγχο και η μελέτη κτηματολογίου για το τμήμα από Κανδήλι έως Αεροδρόμιο έχει σταλεί για έγκριση.

Όπως βλέπετε, λοιπόν, κύριε συνάδελφε, κάποια πράγματα γίνονται. Έχουν ξεκινήσει. Είναι σε εξέλιξη το έργο. Τα υπόλοιπα στη δευτερομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, συνεχίζετε να μας κοροϊδεύετε. Όχι εσείς, εσείς είστε αναρμόδιος. Δεν είναι αρμοδιότητά σας -το ξέρω- και προς τιμήν σας ήρθατε εδώ να απαντήσετε για ένα θέμα που άλλος Υφυπουργός έχει την αρμοδιότητα. Μας λέτε ακριβώς τα ίδια πράγματα που απαντήσατε στην ερώτηση που ήταν η αφορμή για να έρθω και να καταθέσω την επίκαιρη ερώτηση. Ούτε καταλαβαίνουμε αν έχετε προγραμματίσει τη μελέτη που απαιτείται για τον ανασχεδιασμό από την περιοχή Κανδήλι έως το αεροδρόμιο, ούτε καταλαβαίνουμε αν έχετε κάνει κάποια προσπάθεια για να χρηματοδοτηθεί το έργο.

Και να σας πω και κάτι; Εγκρίνατε περισσότερα από 200 εκατομμύρια για παρόμοια έργα σε άλλες περιοχές. Και εγώ αναρωτιέμαι: Καλά, αυτά που σας δίνει η Ρόδος σάς τα δίνουν άλλες περιοχές; Δίνουν στον κρατικό κορβανά τα χρήματα που δίνει η Ρόδος οι άλλες περιοχές για τις οποίες διατίθενται κονδύλια;

Καταλαβαίνω από την εισαγωγή σας ότι αντιλαμβάνεστε τη σπουδαιότητα του έργου. Υποθέτω ότι έχετε επισκεφθεί τη Ρόδο και ξέρετε τι μπάχαλο -συγγνώμη για την έκφραση- είναι η διαδρομή αυτή, να περνάς μέσα από χωριά που δεν υπάρχουν πεζοδρόμια, που είναι κατοικημένα, που οι δρόμοι είναι πάρα πολύ στενοί, να κάνεις τριπλάσιο χρόνο απ’ ό,τι θα έπρεπε να κάνει κανονικά κάποιος για να πάει από το αεροδρόμιο στη Ρόδο. Είναι, λοιπόν, ένα εξαιρετικής σημασίας έργο.

Εικόνα θα έχετε του τουριστικού προορισμού Ρόδος, αλλά δεν ξέρω αν έχετε εικόνα για το μέγεθος του προορισμού: Τρία εκατομμύρια τουρίστες, τρία εκατομμύρια αφίξεις θα έχει η Ρόδος και είχε. Το 20% απ’ ό,τι εισπράττει από τον τουρισμό η χώρα μας, το κράτος μας, προέρχεται από τη Ρόδο. Το 20%, τεράστιο ποσοστό. Όταν, λοιπόν, αυτός ο προορισμός δίδει τόσα, είναι δυνατόν; Τόσα χρόνια! Είπατε κι εσείς ότι από το 2010 ξεκίνησε η πρώτη μελέτη.

Πραγματικά δεν αντιλαμβάνομαι πώς ακριβώς λειτουργείτε και σε κάθε περίπτωση γιατί δεν συναισθάνεστε ότι εδώ είναι καταφανής η κοροϊδία. Ο κ. Καραμανλής, ο παραιτηθείς για τα Τέμπη κ. Καραμανλής, υποσχόταν ότι σε έξι μήνες θα γίνει -σας το είπα και στην πρωτολογία- η δημοπράτηση του έργου. Πώς το έλεγε αυτό όταν δεν υπήρχαν οι προϋποθέσεις; Δηλαδή, μας κορόιδευε έτσι ξεδιάντροπα; Ο ίδιος ο Πρωθυπουργός προεκλογικά όταν έλεγε ότι το έργο έχει ενταχθεί και προχωράει στην ανάπτυξη των έργων νοτίου Αιγαίου γιατί το έλεγε; Για να ξεγελάσετε τους Δωδεκανήσιους και να πάρετε το 50%, που δεν πρόκειται να ξαναδείτε στον αιώνα τον άπαντα; Πραγματικά αναρωτιέμαι τι ακριβώς κάνετε και πώς ακριβώς πολιτεύεστε.

Εμείς συνεχίζουμε να επιμένουμε, να ελέγχουμε και ζητάμε, κύριε Υπουργέ, αντί για απαντήσεις που περίπου μας παραπέμπουν στο «από την Πόλη έρχομαι και στην κορφή κανέλλα», να μας πείτε κάτι πολύ συγκεκριμένο. Θα επανέλθουμε στο θέμα. Θέλουμε να ξέρουμε πότε θα γίνει η δημοπράτηση, πότε θα προχωρήσουν οι μελέτες. Πότε επιτέλους, όταν και εσείς πηγαίνετε στη Ρόδο, δεν θα κάνετε σαράντα λεπτά και πολλές φορές μιάμιση ώρα μέσα στον Αύγουστο να πάτε από το αεροδρόμιο στην πόλη, αλλά δέκα-δεκαπέντε, το πολύ είκοσι λεπτά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Παρακαλώ, κύριε Υπουργέ.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κύριε Νικητιάδη, είστε υπερβολικός τώρα. Δηλαδή, τα είπατε λίγο υπερβολικά στους χαρακτηρισμούς. Αλλά επειδή είστε και παλαιός, γνωρίζετε ότι όταν λέμε για έργο, δεν είναι όταν μπαίνει η μπουλντόζα. Η μπουλντόζα είναι το τελευταίο στάδιο του έργου. Το έργο σημαίνει μελέτη, χρηματοδότηση και άπαξ υπάρχει η μελέτη και η χρηματοδότηση, το έργο έχει γίνει. Είναι θέμα πλέον μετά διεκπεραιωτικό να μπει η μπουλντόζα, δηλαδή να γίνει η κατασκευή και να παραδοθεί.

Γι’ αυτό, λοιπόν, σας είπα προηγουμένως κάποιες ενέργειες που έχουν γίνει, οι οποίες τι κάνουν; Διαμορφώνουν το πλαίσιο μέσα από τις μελέτες για να προχωρήσει το έργο. Το έργο είναι υψηλά εις την στόχευση της Κυβερνήσεως για να γίνει, διότι αναγνωρίζουμε και λέμε τα ίδια και οι δύο. Αλλά νομίζω ότι είναι πασιφανής η σημασία της Ρόδου για τον τουρισμό μας, στο εθνικό εισόδημα. Και βέβαια, θέλουμε να την υποστηρίξουμε τη Ρόδο, όχι για να παίρνουμε ψήφους, όπως λέτε, ψηφοθηρικά, αυτή είναι μια κοντόφθαλμη θεώρηση, αλλά γιατί πρέπει να υποστηρίξουμε αυτήν τη ναυαρχίδα του τουρισμού να έχει σωστές υπηρεσίες στον κόσμο που έρχεται.

Θέλω, λοιπόν, να σας πω ότι το τμήμα του Κανδηλίου ως το αεροδρόμιο μήκους περίπου εξίμισι χιλιομέτρων θα είναι ώριμο για δημοπράτηση με την ολοκλήρωση των υπολειπόμενων μελετών και την εξασφάλιση της χρηματοδότησης, σ’ αυτό το κομμάτι. Αναζητείται το κατάλληλο χρηματοδοτικό πλαίσιο για την υλοποίηση του έργου. Πρώτα, όμως, πρέπει να ετοιμάσουμε τις μελέτες. Υπάρχει ο ανασχεδιασμός του τμήματος Μέγγαβλη - Κανδήλι. Ο αρχικός σχεδιασμός προέβλεπε τη σύνδεση με την περιμετρική οδό Ρόδου στην περιοχή Μέγγαβλης, ωστόσο, λόγω μη προόδου του σχεδιασμού της περιμετρικής οδού, το τμήμα αυτό κρίθηκε τεχνικά και περιβαλλοντικά προβληματικό.

Η Διεύθυνση Τεχνικών Έργων της Περιφέρειας Νοτίου Αιγαίου ενημέρωσε ότι δεν έχουν γίνει ενέργειες για τον σχεδιασμό του οδικού τμήματος Καλλιθέα – Μέγγαβλη της περιμετρικής οδού της Ρόδου.

Το Υπουργείο, λοιπόν, με αυτά τα δεδομένα, παραμένει προσηλωμένο στην υλοποίηση του έργου, αναγνωρίζοντας τη μεγάλη του σημασία για την τουριστική ανάπτυξη της Ρόδου.

Προτεραιότητα αποτελεί η ολοκλήρωση των υπολειπόμενων μελετών, η εξασφάλιση της χρηματοδότησης, αφού έχουμε τις μελέτες, και η δημοπράτηση του τμήματος από Κανδήλι ως αεροδρόμιο. Παράλληλα, εξετάζονται εναλλακτικές λύσεις για το τμήμα από Μέγγαβλη ως Κανδήλι, ώστε να αντιμετωπιστούν τα τεχνικά και περιβαλλοντικά ζητήματα.

Καταλαβαίνετε βέβαια ότι δεν είναι μία εύκολη συνθήκη τεχνικού έργου. Έχει τα απρόοπτά της, έχει τα προβλήματά της. Αλλά, αυτό το οποίο είναι σίγουρο -θέλω να στείλω το μήνυμα από τη σημερινή επίκαιρη ερώτηση που κάνετε- είναι ότι αυτό το έργο θα γίνει οπωσδήποτε, είναι μέσα στον σχεδιασμό της Κυβέρνησης. Και για να σας πω και μία αλήθεια, κύριε Νικητιάδη, άμα πει κάτι ο Μητσοτάκης, θα γίνει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την όγδοη με αριθμό 537/15-2-2025 επίκαιρη ερώτηση πρώτου κύκλου του ανεξάρτητου Βουλευτή Κέρκυρας κ. Αλέξανδρου - Χρήστου Αυλωνίτη προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη η εικοσιτετράωρη καθυστέρηση της ενεργοποίησης του «112» για τα έντονα καιρικά φαινόμενα στην Κεφαλλονιά».

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μου έκανε εντύπωση η τελευταία φράση ότι άμα το πει ο κ. Μητσοτάκης, θα λυθεί το πρόβλημα. Τέλος πάντων! Καλή φράση! Καλή ατάκα!

Κύριε Υπουργέ, ευχαριστώ που ήρθατε.

Ξέρετε πάρα πολύ καλά, γιατί επιληφθήκατε του θέματος, για τη σφοδρή κακοκαιρία που υπέστη το νησί της Κεφαλλονιάς στις 13-2-2025. Είχαμε μεγάλες καταστροφές. Υπέστησαν καταστροφές κυρίως οι περιοχές νότια της Κεφαλλονιάς, στο νότιο μέρος της Κεφαλλονιάς. Βούλιαξαν ουσιαστικά στις λάσπες τα χωριά μας, αγροτικές εκτάσεις. Θα σας θυμίσω ότι ήταν πολλές ζημιές στον Πόρο, τη Σκάλα, τα Περατάτα, τα Ομαλά, το ενετικό γεφύρι.

Το περίεργο σε όλη αυτήν την ιστορία ήταν όμως ότι δεν λειτούργησε το «112» για να προειδοποιήσει τους κατοίκους ότι επέρχεται σφοδρή καταιγίδα, έτσι ώστε να πάρουν τις απαραίτητες προφυλάξεις και, σε κάθε περίπτωση, να ενεργοποιηθεί ο κρατικός μηχανισμός. Το «112» ήχησε ακριβώς μετά από είκοσι τέσσερις ώρες, όταν είχε ολοκληρωθεί η καταιγίδα.

Θα σας πω χαρακτηριστικά ότι υπήρξαν άνθρωποι οι οποίοι είχαν εγκλωβιστεί μέσα στα αυτοκίνητά τους τέσσερις με πέντε ώρες. Τα σχολεία λειτούργησαν. Σε κάθε περίπτωση δηλαδή, η έλλειψη του «112» είχε τις αρνητικές συνέπειες όπως αυτές εμφανίζονταν πριν την κατάσταση του «112». Και όλοι γνωρίζουμε το πόσο μεγάλη σημασία έχει το «112».

Πρέπει να σας πω αυτό που σχολιάζει ο κόσμος, ότι σε πολλές των περιπτώσεων το «112» λειτουργεί για ειδοποιήσεις περί μεγάλων κακοκαιριών, μεγάλων δηλαδή φαινομένων καιρικών, και στη συνέχεια έχουμε ασήμαντες ουσιαστικά καταστάσεις. Και σε άλλες, ουσιαστικά ενεργοποιείται πολύ αργά. Και θυμίζει αυτό το ανέκδοτο με τον βοσκό και τους λύκους.

Θέλω να πω ότι θα πρέπει ουσιαστικά το «112» να ενεργοποιείται με τέτοιο τρόπο ώστε πραγματικά να επιφέρει τα θετικά αποτελέσματα που ουσιαστικά αυτά μας οδήγησαν να το δημιουργήσουμε.

Θα πρέπει να τονίσω ότι η Πυροσβεστική απεγκλώβισε και πολύ κόσμο, αλλά κινδύνεψαν ζώα, καλλιέργειες. Κατά συνέπεια, υπάρχει το αίτημα της αποζημίωσης.

Θέλω εδώ να σας θυμίσω ότι στον «Μπάλο» και τον «Ιανό», τις δύο μεγάλες κακοκαιρίες, η Κεφαλλονιά είχε υποστεί μεγάλες ζημίες και η αποκατάστασή τους ακόμα δεν έχει ολοκληρωθεί και ανέρχεται σε ένα ποσοστό μεταξύ 40% και 50% της ζημίας που υπέστησαν.

Κατά συνέπεια, λοιπόν επικεντρώνομαι στο ερώτημα για το οποίο συντάχθηκε και απευθύνθηκε σε εσάς η επίκαιρη ερώτηση.

Γιατί υπήρξε αυτό το πρόβλημα της συνεννόησης με τις πραγματικές καταστάσεις που βίωσαν οι Κεφαλλονίτες; Μιλάω για το «112». Σε πόσο καιρό θα ολοκληρωθεί η καταμέτρηση των ζημιών; Και πόσο χρόνο διαβλέπετε, δηλαδή οι υπηρεσίες, ο δήμος, η περιφέρεια και το δικό σας Υπουργείο, για να αποζημιωθούν αυτοί που υπέστησαν ζημία κατά την κακοκαιρία που σας περιέγραψα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αυλωνίτη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρία μέλη από το Διοικητικό Συμβούλιο του Εμπορικού και Βιομηχανικού Επιμελητηρίου Πειραιά.

Η Βουλή σάς καλωσορίζει.

Το μεγάλο λιμάνι μάς κάνει την τιμή απόψε και παρευρίσκεται στη Βουλή των Ελλήνων.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, σας ευχαριστώ πολύ.

Κύριε συνάδελφε, ευχαριστώ πολύ για την ερώτηση.

Δεν είστε υποχρεωμένος να γνωρίζετε τις λεπτομέρειες, αν και νομίζω ότι είχατε πολύ χρόνο για να προσαρμοστείτε στις νομοθετικές διατάξεις τις οποίες έφερα τον Δεκέμβρη του 2022 προς το 2023 σε ό,τι έχει να κάνει με την περαιτέρω οργάνωση της Πολιτικής Προστασίας, που είχαν πολύ σημαντικά μετρήσιμα αποτελέσματα και στο κομμάτι της αντιμετώπισης των δασικών πυρκαγιών και των πλημμυρών και σε ό,τι άλλο έκτακτο προκύπτει.

Επί της ουσίας, για να το ξέρετε, η Εθνική Μετεωρολογική Υπηρεσία δια νόμου εκδίδει έκτακτο δελτίο είτε επιδείνωσης καιρού είτε ακόμα πρόγνωσης επικίνδυνων καιρικών φαινομένων. Στη συνέχεια, συγκαλείται στο Υπουργείο Κλιματικής Κρίσης και Πολιτικής Προστασίας η Επιτροπή Εκτίμησης Κινδύνου την οποία έχουμε συγκροτήσει και οι επιστήμονές μας, άρα οι ειδικοί, ενημερώνουν διεξοδικά για τη σφοδρότητα των καιρικών φαινομένων και τις περιοχές που αναμένεται να πληγούν.

Με βάση αυτές τις επιστημονικές προγνώσεις -και όχι το τι λέω εγώ ή εσείς-, προχωρούμε σε ενημέρωση όλων των εμπλεκόμενων φορέων, Σώματα Ασφαλείας, Στρατός, τα αρμόδια Υπουργεία, ΟΤΑ, ΔΕΔΔΗΕ, ΑΔΜΗΕ, παραχωρησιούχοι αυτοκινητοδρόμων και ούτω καθεξής, με στόχο τον συντονισμό του κρατικού μηχανισμού για την καλύτερη δυνατή επιχειρησιακή ετοιμότητα στο πεδίο κατά την έλευση του οποιοδήποτε καιρικού φαινομένου.

Στις συνεδριάσεις της Επιτροπής Εκτίμησης Κινδύνου, δε, πάντα θέτουμε στους επιστήμονές μας το ερώτημα αν χρειάζεται να εκδοθεί μήνυμα «112» και εφόσον μας το εισηγηθούν, προχωράμε άμεσα στην έκδοση του μηνύματος αυτού στις περιοχές που υποδεικνύουν οι επιστήμονες.

Στη συγκεκριμένη χρονική περίπτωση και στο συγκεκριμένο συμβάν θέλω να σας πω ότι, όπως γνωρίζετε, φαντάζομαι, η Εθνική Μετεωρολογική Υπηρεσία δεν εξέδωσε κανένα έκτακτο δελτίο. Μπορεί να συμβεί αυτό. Τα επιστημονικά εργαλεία της Εθνικής Μετεωρολογικής Υπηρεσίας δεν είδαν στην περιοχή τη ραγδαιότητα αυτή την οποία τελικά αντιμετωπίσαμε.

Άρα, ούτε επικίνδυνα φαινόμενα ούτε επιδείνωση του καιρού εξέδωσε η Εθνική Μετεωρολογική Υπηρεσία. Κατά συνέπεια, δεν συγκλήθηκε η Επιτροπή Εκτίμησης Κινδύνου ούτε εκδόθηκε προληπτικό μήνυμα από το «112».

Παρ’ όλα αυτά, ακόμα και για την αλλαγή του καιρού εμείς ειδοποιήσαμε, όπως οφείλαμε, όλους τους συναρμόδιους φορείς, όπως σας ανέφερα πιο πάνω, κατά τη διάρκεια της εκδήλωσης του επικίνδυνου καιρικού φαινομένου σε τοπικό επίπεδο, όπως συνέβη και λέτε κι εσείς κύριε συνάδελφε, στην Κεφαλλονιά.

Υπάρχει ένα σχέδιο αντιμετώπισης πλημμυρικών φαινομένων. Λέγεται «Δάρδανος». Και αυτό είναι κατατεθειμένο, ψηφισμένο και υλοποιείται από τους επιχειρησιακούς παράγοντες, από την Πολιτική Προστασία, από την Πυροσβεστική και όλα τα συναρμόδια όργανα. Προβλέπει, λοιπόν, και έκδοση του «112», εφόσον καλέσει ο κύριος δήμαρχος και το αιτηθεί, γιατί μπορεί να υπάρχουν τοπικά φαινόμενα, όχι υπερτοπικά.

Πράγματι, λόγω της ραγδαιότητας του καιρού και της σφοδρότητας της κλιματικής κρίσης, παρουσιάζονται πλέον και τοπικά φαινόμενα, τα οποία ο επικεφαλής, μετά από συντονιστικό ή κατά μόνας, μπορεί να εισηγηθεί στο Εθνικό Συντονιστικό Κέντρο Επιχειρήσεων και Διαχείρισης Κρίσεων, στο ΕΣΚΕΔΙΚ. Μπορεί να ζητήσει λοιπόν, την άμεση έκδοση του «112».

Στη συγκεκριμένη περίπτωση, ο κύριος δήμαρχος ουδέποτε ζήτησε από το ΕΣΚΕΔΙΚ να προχωρήσουμε στην έκδοση του «112». Παρ’ όλα αυτά, το ΕΣΚΕΔΙΚ επικοινώνησε με την τοπική αυτοδιοίκηση και ρώτησε αν και εφόσον ζητείται από τους κυρίους δημάρχους να βγει το «112».

Η απάντησή τους ήταν αρνητική, καθώς έκριναν εκείνη τη στιγμή ότι δεν χρειάζεται. Αυτό δεν σημαίνει ότι στο πεδίο, κύριε συνάδελφε, δεν ήταν οι πάντες: η Ελληνική Αστυνομία, το Πυροσβεστικό Σώμα, ο πρώτος βαθμός τοπικής αυτοδιοίκησης, ο κύριος δήμαρχος, οι συνεργάτες του, η Πολιτική Προστασία, ο δεύτερος βαθμός, ο κύριος αντιπεριφερειάρχης. Δεν σημαίνει ότι δεν είχαν φέρει μηχανήματα έργου και δεν έκαναν όλοι μαζί τις προσπάθειες, οι οποίες απαιτούνταν, προκειμένου να υποστηρίξουν την περιοχή για την κακοκαιρία.

Μου λέτε «ήχησε το 112 μετά από είκοσι τέσσερις ώρες». Την επόμενη ημέρα που η ΕΜΥ μάς ενημέρωσε για νέο κύμα έντονων βροχοπτώσεων στο Ιόνιο -μέχρι εκεί- επικοινωνήσαμε ξανά με το ΕΣΚΕΔΙΚ και τον κύριο Δήμαρχο Αργοστολίου και τότε ο κύριος Δήμαρχος Αργοστολίου εισηγήθηκε τηνέκδοση «112», όπως και έγινε. Άρα, υπάρχει τρόπος και μεθοδολογία οργανωμένη και δομημένη παντού.

Μπορεί να συμβεί και αυτό. Πράγματι, συνέβη. Η Εθνική Μετεωρολογική Υπηρεσία να μην «δει» κάποια τοπική κακοκαιρία. Δυστυχώς, λόγω της ραγδαιότητας και λόγω υπαγωγής των καιρικών συνθηκών στη βίαιη, πλέον, ραγδαία εναλλαγή του καιρού, αυτό συνέβη. Παρ’ όλα αυτά, υπάρχει δικλίδα ασφαλείας, όπως βλέπετε. Παρ’ όλα αυτά, το ΕΣΚΕΔΙΚ ενημέρωσε όλους τους φορείς.

Στη δευτερολογία μου θα σας αναφέρω τα μέτρα, τα οποία ζητάτε, σε ό,τι έχει να κάνει με το Υπουργείο μας, της Πολιτικής Προστασίας και την εν λόγω περιοχή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο κ. Αυλωνίτης έχει τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζω τα μέτρα που έχετε πάρει. Το θέμα είναι η αποτελεσματικότητα των μέτρων, εάν είναι θετική ή αρνητική. Διότι, εάν επί είκοσι τέσσερις ώρες βρέχει και εσείς περιμένετε την ειδοποίηση από τον δήμαρχο ή από οποιαδήποτε άλλη υπηρεσία της Κεφαλλονιάς, για να ενεργοποιήσετε τον μηχανισμό -όποιον μηχανισμό εσείς ελέγχετε, παρακολουθείτε και εντέλλεσθε-, τότε δεν πάμε καλά.

Στην Κεφαλλονιά έβρεχε περίπου είκοσι τέσσερις ώρες. Να σκεφτείτε ότι κατά τον χρόνο του πηγαιμού των παιδιών στο σχολείο έβρεχε με καταρρακτώδη τρόπο και είχαν γίνει όλα αυτά που σας περιέγραψα προηγουμένως.

Να σας υπενθυμίσω ότι οι μετεωρολόγοι είχαν αναφερθεί σε αυτό και θα σας προσκομίσω ανάρτηση του μετεωρολόγου κ. Τσατραφύλλια, ο οποίος αναφερόταν, μάλιστα, συγκεκριμένα ότι θα έπεφταν εκατό τόνοι νερού και ότι υπάρχει μεγάλος κίνδυνος για βροχοπτώσεις ισχυρές, με μεγάλα ύψη βροχής. Δεν ξέρω, εάν αυτός ο μετεωρολόγος υπάγεται, είναι δημόσιος υπάλληλος και σας συμβουλεύει μαζί με όλες τις αρμόδιες υπηρεσίες.

Αντιλαμβάνεστε, λοιπόν, ότι το θέμα δεν είναι ότι ενεργοποιείται το «112» μέσα από μια διαδικασία, αλλά να είναι ανά πάσα στιγμή έτοιμο να ενεργοποιηθεί. Και όταν βρέχει, το βλέπουν οι πάντες. Δηλαδή, όταν βρέχει και πλημμυρίζει ο δρόμος και το βλέπουμε ακόμα και εμείς, που είμαστε αδαείς περί των προβλέψεων μιας κακοκαιρίας, δεν μπορείτε να περιμένετε τον δήμαρχο, ούτε την αρμόδια υπηρεσία, να σας ειδοποιήσει που έκανε τόσο μεγάλο σφάλμα! Γιατί, εάν υπήρχε η δυνατότητα να κάνουμε επίκαιρη ερώτηση στις αρμόδιες υπηρεσίες, έχω την εντύπωση ότι κάπου αλλού θα έριχναν τις ευθύνες και όχι να πετάξουν στην επιστημοσύνη τους το μεγάλο λάθος. Τουλάχιστον εγώ, έτσι νομίζω.

Σε κάθε περίπτωση, επειδή κρινόμαστε όλοι εκ του αποτελέσματος, και οι επιστήμονες και εσείς ως Υπουργείο, το αποτέλεσμα είναι ότι αποτύχατε και οι ζημίες που έχει υποστεί το νησί της Κέρκυρας είναι μεγάλες. Η προπαγανδιστική -ας το πούμε έτσι- προσπάθεια του Βουλευτή κ. Καππάτου, ότι επειδή ήρθαν δύο μηχανήματα εκεί από τον Στρατό κ.λπ., θα λύσουν τα μεγάλα προβλήματα, δεν καλλωπίζει την αδράνεια του κρατικού μηχανισμού. Εν πάση περιπτώσει, αυτό το έζησαν οι Κεφαλλονίτες.

Τώρα θέλω, όπως είπατε στη δευτερομιλία σας, να μας πείτε τι ακριβώς συνέβη με τον «Ιανό» και τον «Μπάλο»; Πώς είναι δυνατόν ο κόσμος αυτός αφενός μεν να μην έχει ικανοποιηθεί πλήρως; Και όποιοι έχουν ικανοποιηθεί, έχουν ικανοποιηθεί σε ποσοστό, όπως είπα στην πρωτομιλία μου, 40% με 50%.

Πείτε μας, όμως, συγκεκριμένα: Αυτοί οι άνθρωποι πότε θα αποζημιωθούν; Πότε θα ολοκληρωθεί, ας το πούμε, η πραγματογνωμοσύνη; Πότε θα εκταμιευθούν τα χρήματα; Γιατί υπάρχουν αγροτικές εκτάσεις, υπάρχουν επιχειρήσεις, υπάρχουν, δηλαδή, ιδιοκτήτες τέτοιων λειτουργιών της οικονομίας που θα πρέπει να έχουν μία βέβαιη απάντηση από εσάς. Να είστε καλά!

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αυλωνίτη.

Ο κύριος Υπουργός έχει τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε συνάδελφε, γενικώς πιστεύω, έχοντας αντιμετωπίσει τα τελευταία δυόμισι χρόνια από την Πολιτική Προστασία λίγο έως πολύ ό,τι υπάρχει και δεν υπάρχει στη φύση -ακραίες δασικές πυρκαγιές, mega-πυρκαγιές, ανυπέρβλητες κρίσεις και πλημμύρες της εκατονταετίας στη Θεσσαλία, πλημμύρες, σεισμούς, κρίσειςηφαιστείων κοκ-, ότι σε αυτήν τη διαδρομή και σε αυτήν την πορεία δεν έχει βρεθεί ακόμα κάποιος να αμφισβητήσει την εντιμότητά μου και την εγκυρότητά μου σε ό,τι έχει να κάνει με αυτά τα οποία σας αναφέρω -έχοντας να λογοδοτήσω εδώ, όπως έχω ευθύνη απέναντι στους συναδέλφους, αυτή είναι η Κοινοβουλευτική Δημοκρατία μας- και σε ό,τι έχει να κάνει με τα στοιχεία.

Ξέρετε, οι συνομιλίες του ΕΣΚΕΔΙΚ, κύριε συνάδελφε, καταγράφονται. Όλες! Ο Αρχηγός του Πυροσβεστικού Σώματος δίνει την εντολή στα εναέρια μέσα να απογειωθούν για τις δασικές πυρκαγιές. Καταγράφεται. Ο Διοικητής του ΕΣΚΕΔΙΚ επικοινωνεί με τους οικείους δημάρχους και ζητά «112». Καταγράφεται. Η Επιτροπή Εκτίμησης Κινδύνου που επικοινωνεί με τους μετεωρολόγους μας. Καταγράφεται. Τίποτε πλέον δεν είναι στην τύχη. Αυτά που ξέρατε και θυμάστε από μια άλλη εποχή, δεν υπάρχουν αυτήν τη στιγμή και νομίζω ότι γι’ αυτόν τον λόγο μπορούμε να αισθανόμαστε καλά, στο σύνολό της η ελληνική κοινωνία και τα κόμματα και η Κυβέρνηση, αλλά και η μείζονα και η ελάσσονα Αντιπολίτευση. Γιατί τι θα θέλαμε; Ένα οργανωμένο και δομημένο σύστημα του κράτους που να προστατεύει τους πολίτες, στο οποίο να μην είναι σχετικές οι ειδικές ικανότητες που μπορεί να έχει ή να μην έχει ένας Υπουργός ή ένας γενικός γραμματέας, ακριβώς γιατί φτιάχτηκε ένα τέτοιο σύστημα το οποίο μπορεί να λειτουργεί αυτονόμως επιχειρησιακά και σε υψηλό επίπεδο.

Ο κ. Τσατραφύλλιας τον οποίο αναφέρετε, δεν μετέχει στην Επιτροπή Εκτίμησης Κινδύνου. Δεν ξέρω πότε έκανε τη συγκεκριμένη ανάρτηση. Ο νόμος λέει ότι ο κρατικός φορέας, που είναι η Εθνική Μετεωρολογική Υπηρεσία, εκδίδει είτε επιδείνωση είτε επικίνδυνα καιρικά φαινόμενα και έτσι κινητοποιείται ο μηχανισμός. Παρ’ όλα αυτά, στην Επιτροπή Εκτίμησης Κινδύνου έχουμε και το Εθνικό Αστεροσκοπείο μαζί μας. Έχουμε και ιδιώτες μετεωρολόγους μαζί.

Σας απάντησα, λοιπόν, ως προς την πρόγνωση. Επίσης, είναι καταγεγραμμένα όλα αυτά τα οποία σας είπα και σας παρακαλώ πάρα πολύ να μην με αμφισβητείτε.

Και τέλος, ποιος σας είπε εσάς ότι όταν βρέχει ηχεί το «112»; Το «112» δεν ηχεί όταν βρέχει. Το «112» ηχεί όταν υπάρχει πρόβλεψη για άμεσο κίνδυνο. Ηχεί, λοιπόν, προληπτικά ή κατά το συμβάν. Προληπτικά δεν ήχησε, γιατί δεν το ζήτησε η ΕΜΥ. Κατά το συμβάν δεν ήχησε, κατ’ αρχάς, γιατί δεν το ζήτησαν οι κύριοι δήμαρχοι. Εκεί στο πεδίο, όμως, ήταν η Πυροσβεστική, η Αστυνομία, οι Ένοπλες Δυνάμεις, ο πρώτος βαθμός τοπικής αυτοδιοίκησης, ο δεύτερος βαθμός τοπικής αυτοδιοίκησης, οι υπόλοιποι φορείς, από το Μητρώο τα μηχανολογικά εργαλεία και στήριξαν και βοήθησαν ανά πάσα στιγμή, όταν και εφόσον απαιτήθηκε. Ακόμα και την Ελληνική Αρχή Γεωλογικών και Μεταλλευτικών Ερευνών στείλαμε για αυτοψίες στις πληγείσες περιοχές να δει, γιατί δεν απορροφάται μετά το νερό και τι μέλλει γενέσθαι τοπικά για αυτήν την περιοχή της Κεφαλλονιάς.

Μην με βάζετε σε αυτήν τη διαδικασία, την τοπική. Μιλώντας για τον συνάδελφό μου, τον κ. Καππάτο, ορίζετε στα όρια της προσωπικής διένεξης το τι μπορεί να συνέβη στην Κεφαλλονιά…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Καμία διένεξη.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Για ρωτήστε τους συντοπίτες, τους Κεφαλλονίτες και δικούς μου φίλους πολύ αγαπητούς νησιώτες, πόσες φορές, κύριε συνάδελφε, έχουμε παλέψει μαζί τους με ακραίες καιρικές συνθήκες, είτε πυρκαγιές είτε πλημμύρες; Πίστεψαν ποτέ ότι δεν ήμασταν δίπλα τους; Ποτέ! Πάντα έχουμε υπάρξει δίπλα τους.

Παρ’ όλα αυτά, σας οφείλω και το άλλο μισό της απάντησης σε ό,τι έχει να κάνει με αυτά καθ’ αυτά τα καιρικά φαινόμενα. Σε ό,τι έχει να κάνει με προηγούμενες καταστροφές, να ανατρέξω στον κύριο Υφυπουργό και το Υφυπουργείο και να δω ακριβώς πού βρίσκονται οι αποζημιώσεις που λέτε και να σας τις εγχειρίσω, εάν θέλετε, και να σας τις καταθέσω και στη Βουλή.

Θέλω να σας πω, σε ό,τι έχει να κάνει με τα μέτρα που έχει λάβει το Υπουργείο Κλιματικής Κρίσης και Πολιτικής Προστασίας, μέτρα που αφορούν την αποκατάσταση των ζημιών, η Περιφερειακή Ενότητα Κεφαλληνίας, με απόφαση του γενικού γραμματέα, έχει κηρυχτεί σε κατάσταση έκτακτης ανάγκης έως τις 20 Μαρτίου 2025, προκειμένου να διευκολυνθούν όλες αυτές οι διαδικασίες, αποπληρωμής, επανακατασκευής αυτών που έχουν καταστραφεί και ούτω καθεξής.

Εάν και εφόσον απαιτηθεί το οτιδήποτε πέραν της 20ης Μαρτίου σε ό,τι έχει να κάνει με το πλαίσιο αυτό που ορίζει τις αποζημιώσεις κ.ο.κ., δεσμεύομαι ενώπιόν σας ότι θα το επεκτείνουμε όσο θέλουν εκεί οι δήμαρχοι προκειμένου να μπορέσουμε να βοηθήσουμε τους συντοπίτες μας και τους ανθρώπους μας στην Κεφαλλονιά και όπου αλλού χρειαστεί.

Νομίζω όμως ότι, εν πάση περιπτώσει, γίνεται πολλή συζήτηση αυτές τις ημέρες για το τι έχει λειτουργήσει καλά ή δεν έχει λειτουργήσει καλά στο ελληνικό κράτος, τι γίνεται με το ένα ή το άλλο κ.λπ.. Αν κάτι τελικά το έχουμε φτάσει να λειτουργεί ικανοποιητικά και να παρέχει υπηρεσίες στους πολίτες και αυτό αναγνωρίζεται από όλους, ας κάνουμε μια προσπάθεια να το διαφυλάξουμε. Δεν έχει να κάνει με την Κυβέρνηση. Είναι εθνικό και πατριωτικό σε εποχές που δυστυχώς οι κρίσεις είναι πολλαπλές. Και τι δεν έχουμε ζήσει τα τελευταία χρόνια. Πολέμους στην Ευρώπη, πολέμους στη Μέση Ανατολή, παγκόσμια κρίση δημόσιας υγείας μετά από εκατό χρόνια, ενεργειακές κρίσεις, κρίσεις με ακραίες καταστροφές σε ό,τι έχει να κάνει με το κλίμα. Αν κάτι δουλεύει καλά λοιπόν, έχει φτιαχτεί έτσι όπως πρέπει και ενισχυθεί με hardware με software κι έχει αποτύπωμα και απήχηση στους πολίτες ας κάνουμε μια προσπάθεια να το προασπίσουμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, θα ήθελα να σας ανακοινώσω ότι με την από 24 Φεβρουαρίου 2025 επιστολή του προς τον Πρόεδρο της Βουλής, ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, κ. Νικόλαος Ανδρουλάκης, μας γνωστοποιεί ότι:

Ως τρίτος Κοινοβουλευτικός Εκπρόσωπος ορίζεται ο Βουλευτής Β3 Νότιου Τομέα Αθηνών, κ. Παύλος Χρηστίδης.

Η σχετική επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 90)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Επίσης, οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών και Δικαιοσύνης κατέθεσαν στις 21-2-2025 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Γαλλικής Δημοκρατίας, του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας, του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Ιταλικής Δημοκρατίας, του Υπουργείου Άμυνας του Βασιλείου της Ολλανδίας και του Υπουργού Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας σε σχέση με την Παράδοση του Προγράμματος για τον Σχεδιασμό και την Ανάπτυξη Ελικοπτέρων Νέας Γενιάς (NGRC).

Θα συζητηθεί τώρα η έκτη με αριθμό 531/13-2-2025 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Εθνικής Άμυνας με θέμα: «Οριστική κατάργηση τεσσάρων στρατοπέδων στην ακριτική Περιφερειακή Ενότητα Έβρου».

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, με ιδιαίτερη έκπληξη και έκδηλα συναισθήματα ανασφάλειας πληροφορηθήκαμε προσφάτως εκδοθείσες αποφάσεις για την οριστική κατάργηση, το κλείσιμο τεσσάρων στρατοπέδων στον ακριτικό Νομό Έβρου και συγκεκριμένα σε Νέα Βύσσα, Λεπτή Ορεστιάδας, Μεταξάδες Διδυμοτείχου και Πέπλο Αλεξανδρουπόλεως. Συνακόλουθα έτερη απόφαση περί «εξαφάνισης» της 7ης Ταξιαρχίας στον Προβατώνα ενέχει σοβαρούς κινδύνους για την άμυνα της χώρας και επιπρόσθετα έχει προκαλέσει έντονες αντιδράσεις και διαμαρτυρίες από τους κατοίκους της περιοχής. Φρονώ απολύτως δικαιολογημένες.

Οι παραπάνω αποφάσεις αφορούν σε μια ακριτική περιοχή η οποία καθημερινά βιώνει την επιθετικότητα των εξ Ανατολών γειτόνων μας που όχι μόνο δεν κρύβουν αλλά και με κάθε ευκαιρία αναδεικνύουν το όραμά τους για επέκταση των συνόρων τους. Η παρουσία εκεί του Στρατού μας θωρακίζει την άμυνα της χώρας, κύριε Υπουργέ, και ταυτόχρονα αποτελεί ψυχολογική τόνωση και ενίσχυση του συναισθήματος ασφάλειας για τους ακρίτες του Έβρου μας.

Αντίθετα το κλείσιμο των στρατοπέδων και η απομάκρυνση στελεχών και στρατιωτικών μας σηματοδοτεί μια έμπρακτη αδιαφορία της πολιτείας σε όσους έχουν ταχθεί να φυλάττουν Θερμοπύλες αφήνοντάς τους ακάλυπτους και έκθετους. Μην αναρωτιόμαστε μετά γιατί μειώνεται ο πληθυσμός του Έβρου και ο νομός όπως και όλη η Θράκη μας πλήττεται από τη δημογραφική συρρίκνωση.

Συνεπώς, ερωτάται ο αρμόδιος Υπουργός με ποια λογική αποφασίστηκε η μείωση της στρατιωτικής δύναμης του Νομού Έβρου όταν η Τουρκία με κάθε τρόπο ενισχύει από τη δική της πλευρά τις δυνάμεις της εκεί στην Αδριανούπολη. Θα τα πούμε στη δευτερολογία. Και δεύτερον, πώς σκέφτεστε να εξασφαλίσετε την άμυνα της χώρας απέναντι σε ένα δεδομένα επιθετικό γείτονα που δεν έχει να κρύψει τις διαθέσεις του και πώς θα αποκαταστήσετε το αίσθημα ασφάλειας των ακριτών μας που απερίσκεπτα καταρρακώσατε βάναυσα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Θα απαντήσει ο Υφυπουργός Εθνικής Άμυνας, ο κ. Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, προκαταβολικά να σας πω ότι έχουμε πάρα πολλά ζητήματα στα οποία μπορούμε να διαφωνήσουμε Κυβέρνηση και Αντιπολίτευση αλλά τουλάχιστον στα ζητήματα εθνικής άμυνας μπορούμε να έχουμε έναν κοινό τόπο γιατί είναι ζητήματα εθνικά και υπερβαίνουν οποιασδήποτε μικροπολιτικής ή μικροκομματικής σκοπιμότητας. Θα εξηγήσω τον λόγο. Διαβάζοντας την ερώτησή σας κάποιος θα νομίζει ότι κλείνουμε στρατόπεδα στον Έβρο και μεταφέρονται τα στελέχη μας και οι στρατιώτες σε άλλα μέρη πλην Έβρου, ενώ ξέρετε πολύ καλά ότι αυτό δεν ισχύει. Και θα το εξηγήσω και στην πρωτολογία μου.

Επομένως, θέλω κατ’ αρχάς να σας διευκρινίσω ότι όταν μιλάμε για την αναδιάρθρωση των στρατιωτικών δομών και μάλιστα στο πλαίσιο της δομής δυνάμεων η οποία έλαβε την έγκριση της Διαρκούς Επιτροπής Εξωτερικών και Άμυνας της Βουλής τον Δεκέμβριο κατά πλειοψηφία, προφανώς δεν μιλάμε για μείωση της στρατιωτικής δύναμης. Τουλάχιστον θα πρέπει να συμφωνήσουμε στην ελληνική αντιπροσωπεία ότι τα επιτελεία είναι οι πλέον αρμόδιοι προκειμένου να κάνουν αυτές τις εισηγήσεις και τις αποφάσεις. Αυτό το οποίο συζητάμε είναι να υπάρχουν ευέλικτα στρατιωτικά σώματα τα οποία θα έχουν άρτιο εξοπλισμό αλλά κυριότερα πρέπει να έχουν μεγαλύτερη ισχύ πυρός. Έτσι διασφαλίζουμε την άμυνα της πατρίδας μας. Βεβαίως με το να μειώσουμε υποστελεχωμένα στρατόπεδα αλλά να ενισχύσουμε ταυτόχρονα την επιχειρησιακή ετοιμότητα και ικανότητα των στρατιωτικών μονάδων ανά την επικράτεια, στην ουσία εξασφαλίζουμε την αμυντική θωράκιση της πατρίδας μας.

Αναφερθήκατε σε συγκεκριμένα στρατόπεδα πράγματι στον Έβρο. Στη Νέα Βύσσα, στη Λεπτή Ορεστιάδας, στους Μεταξάδες Διδυμοτείχου και στο Πέπλου Αλεξανδρούπολης. Εξάλλου υπάρχει ανακοίνωση από 16-12-2024 στη σελίδα και του Υπουργείου όπου αναφέρεται ότι πράγματι αυτά κλείνουν αλλά η δύναμή τους μετεγκαθίσταται σε κοντινές περιοχές. Άρα, ένα το κρατούμενο, κύριε συνάδελφε, προφανώς και αριθμητικά ο Έβρος δεν μειώνεται όσον αφορά την στρατιωτική του δύναμη. Θα εξηγήσω στη συνέχεια πως αυξάνεται. Να ενημερώσω και την Εθνική Αντιπροσωπεία ότι η δεύτερη φάση της υλοποίησης της νέας δομής δυνάμεων θα υλοποιηθεί μέχρι τις 31 Μαρτίου 2025.

Έρχομαι στην ανακοίνωση του Υπουργείου. Νομίζω ότι προφανώς την έχετε δει κι εσείς. Όσον αφορά, για παράδειγμα, στο στρατόπεδο στη Λεπτή Ορεστιάδας στην ουσία συγχωνεύεται με εκείνο στον Λαγό Έβρου. Άρα, παραμένουν οι δυνάμεις στον Έβρο. Όσον αφορά στη Νέα Βύσσα, πηγαίνει στα Ρίζια Έβρου μερικά χιλιόμετρα παρακάτω. Αυτό στο Πέπλο Έβρου πηγαίνει στον Δορίσκο Έβρου, πάλι λίγα χιλιόμετρα παρακάτω. Και βεβαίως αυτό που αφορά στους Μεταξάδες Έβρου, που για όσους δεν το γνωρίζουν και μας ακούνε να πω ότι είναι προς την πλευρά των ελληνοβουλγαρικών συνόρων, στην ουσία μεταφέρεται προς την πλευρά του Διδυμοτείχου που είναι στην πλευρά των ελληνοτουρκικών συνόρων. Όπως σωστά αναφέρατε και στην ερώτησή σας, πλέον ο κίνδυνος είναι εξ Ανατολών και προφανώς όχι από τον Βορρά.

Επομένως, αυτό το οποίο μπορώ να σας εγγυηθώ είναι ότι ο Έβρος παραμένει η αιχμή του δόρατος της εθνικής μας άμυνας και για τον λόγο αυτό ενισχύεται τόσο σε προσωπικό -αυτή είναι η νέα δομή δυνάμεων- όσο και σε εξοπλισμούς αλλά κυρίως σε υποδομές. Επειδή είχα την ευκαιρία πολλές φορές λόγω της ιδιότητάς μου να έρθω στον Έβρο, ξέρετε πολύ καλά ότι από Βορρά προς Νότο έχουν ενισχυθεί όλα τα επιτηρητικά φυλάκια, νέες δομές από το 2020. Έχουν υπάρξει επίσης, όσον αφορά τον εξοπλισμό αλλά και το αριθμητικό στρατιωτικό προσωπικό σε άνδρες και γυναίκες των Ενόπλων Δυνάμεων, επίσης αυξημένες δυνάμεις. Αυτός είναι και ο στόχος της πολιτικής και στρατιωτικής ηγεσίας, δηλαδή, όπου υπάρχει αυτή τη στιγμή εθνική απειλή -και αναφέρομαι κυρίως στον Έβρο και στα νησιά του ανατολικού Αιγαίου- να ενισχυθεί η εθνική προσπάθεια.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ για τις απαντήσεις. Πράγματι πολύ ευγενικές απαντήσεις. Ευχαριστώ που παραδεχτήκατε ότι έκλεισαν αυτά τα στρατόπεδα, κύριε Υπουργέ. Αλλά ο κόσμος εκεί έχει άλλη άποψη.

Άκουσα με δυσάρεστη έκπληξη αλλά και έκδηλη απογοήτευση την ανήκουστη πρόταση του δικού σας Βουλευτή Έβρου, του κ. Σταύρου Κελέση, ο οποίος είπε σε τοπική εφημερίδα να μετατραπούν τα στρατόπεδα του Έβρου που θα κλείσουν σε κτηνοτροφικά πάρκα, μαντριά δηλαδή. Και αφού αδειάσουν από στρατιωτικούς να γεμίσουν με πρόβατα, με γίδια και με αγελάδες. Πραγματικά ντρεπόμαστε γι’ αυτά τα πράγματα.

Η Κυβέρνησή σας πλέον νομίζω ότι γίνεται επικίνδυνη για τα εθνικά μας θέματα, την ίδια στιγμή που εσείς με μοναδική λογική ευκολία αποψιλώσατε την 7η Ταξιαρχία Πεζικού στον Προβατώνα του Έβρου. Μιλάτε για την Τουρκία και τα «ήρεμα νερά». Ποια ήρεμα νερά, κύριε Υφυπουργέ μου; Ξέρετε, θα το ακούσατε κι εσείς, ότι η Τουρκία αναβαθμίζει το Αμφίβιο Σύνταγμα Καταδρομών της Ίμβρου σε ταξιαρχία και πιο συγκεκριμένα δημιουργεί ένα Αμφίβιο Σώμα Στρατού με έδρα το Τσανάκαλε, τα Δαρδανέλια, στο οποίο υπάγονται τρεις ταξιαρχίες που εδρεύουν αντιστοίχως στην Ίμβρο, στη Φώκαια της Σμύρνης, στην Αλεξανδρέττα ακριβώς απέναντι από την Κύπρο μας. Για ποιον τα ετοιμάζει αυτά, κύριε Υφυπουργέ, η Τουρκία; Για τους Ελβετούς; Για εμάς τα ετοιμάζει. Γνωρίζετε ότι αυτό το νέο τουρκικό σώμα στρατού έχει δέκα χιλιάδες άτομα προσωπικό που μαζί με την εδρεύουσα στη Σμύρνη 4η Τουρκική Ταξιαρχία Στρατού στο Αιγαίο υποστηρίζουν τις διεκδικήσεις που έχουν οι Τούρκοι για το Αιγαίο.

Θυμίζω ότι το τουρκικό casus belli δεν είχε ακόμα αρθεί και παραμένει ενεργό. Το θεωρώ, προσωπικά και όλη η παράταξή μας, ως όνειδος για κάθε Έλληνα πολιτικό να συμμετέχει σε συνομιλίες με τους Τούρκους και να είναι από πάνω η Δαμόκλειος σπάθη του casus belli και να καταδεχόμαστε να μιλάμε με τους Τούρκους για «ήρεμα νερά».

Ποια είναι η απάντηση της Ελλάδας σε όλα αυτά τα παραπάνω, να κλείνει στρατόπεδα και να καταργήσει σχηματισμούς; Κύριε Υφυπουργέ, λυπάμαι πραγματικά και αγανακτώ γιατί βλέπουμε ότι οι Τούρκοι ονειροφαντασιώνονται εκεί τα σύνορα. Είναι μια αναθεωρητική δύναμη πλέον η Τουρκία. Και αντί να συζητάμε ως Κυβέρνηση τρόπους για την ενίσχυση του νόμου του Έβρου, αντί να δίνουμε κίνητρα για να αυξηθεί εκεί ο πληθυσμός, ερχόμαστε σήμερα εδώ και λέμε ότι θα κλείσουμε και στρατόπεδα.

Έχω κι άλλα παραδείγματα, αλλά δεν έχω δυστυχώς χρόνο. Να πω ότι και στην Ήπειρο πρώτα ερημώνουν δημόσιες υπηρεσίες και μετά στο τέλος κλείνουν και τα στρατόπεδα. Δεν ξέρω πού το πάμε. Εκ των πραγμάτων, αναγκάζομαι και κάνω δεύτερες σκέψεις συνδυάζοντας τις επαναλαμβανόμενες αποφάσεις για την αποστολή πολεμικού υλικού στην Ουκρανία, σε συνδυασμό με το κλείσιμο των στρατοπέδων. Αφήνουμε τα νησιά μας γυμνά, αφήνουμε εξοπλισμό καθοριστικό για την αμυντική θωράκιση της χώρας και τώρα διώχνουμε στρατιώτες και αξιωματικούς από τον Έβρο.

Καταγγέλλουμε ευθέως και δημοσίως, σκέψεις της συντριπτικής πλειοψηφίας των ατόμων των υγιώς σκεπτόμενων στον Έβρο, ότι οι συνδυαστικές αυτές αποφάσεις και ενέργειες της Κυβέρνησης είναι εθνικά επιζήμιες. Και δεν είναι, όπως σας είπα, μόνο ο Έβρος, κύριε Υφυπουργέ. Καμία χώρα και δεν έχει μέλλον αν δεν εξασφαλιστεί πρώτα η εδαφική της ακεραιότητα, αν δε περιφραχτεί δηλαδή η χώρα. Ως γνωστόν, αν θέλει κανείς την ειρήνη πρέπει ανά πάσα στιγμή να είναι έτοιμος για τον πόλεμο. Εδώ αυτή η Κυβέρνηση για τα εθνικά θέματα θεωρούμε ότι έχει ξεπεράσει τα όρια και θέτει σε υψηλό κίνδυνο τη χώρα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Παπαδόπουλε.

Παρακαλώ, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Αξιότιμε κύριε συνάδελφε, φαίνεται ότι μάλλον δεν ακούσατε καθόλου την πρωτολογία μου. Είχατε, προφανώς, ετοιμάσει δευτερολογία χωρίς να με ακούσατε. Θα σας το ξαναπώ. Κλείνουν συγκεκριμένα στρατόπεδα στον Έβρο, αλλά αυτά τα οποία κλείνουν μεταφέρονται λίγα χιλιόμετρα παραδίπλα. Γιατί, νομίζω θα συμφωνήσουμε επιτέλους σε αυτήν την Αίθουσα, προκειμένου να έχεις δύο υποστελεχωμένα στρατόπεδα στην ίδια περιοχή, σίγουρα είναι καλύτερα το να έχεις ένα στρατόπεδο το οποίο θα έχει μεγαλύτερη στελέχωση, προφανώς και καλύτερο εξοπλισμό. Αυτός είναι ο στόχος του Υπουργείου Εθνικής Άμυνας, δηλαδή η προμετωπίδα της εθνικής προσπάθειας, η οποία είναι ο Έβρος και τα νησιά του Ανατολικού Αιγαίου, θα το ξαναπώ, ενισχύεται αριθμητικά.

Και σας προκαλώ -πολιτικά εννοώ προκαλώ- να κάνουμε μια πολύ εκτενή συζήτηση όποτε θέλετε να σας πούμε και τα αριθμητικά δεδομένα, το πώς ενισχύεται ο Έβρος κυρίως, αλλά και τα νησιά του Ανατολικού Αιγαίου. Γιατί το έχουμε πει ευθέως, προφανώς αυτήν τη στιγμή η εθνική απειλή έρχεται εξ ανατολών. Δεν έρχεται από το βορρά. Δεν είναι από τη Βουλγαρία, δεν είναι από την Αλβανία, δεν είναι από άλλες περιοχές της Βαλκανικής. Αυτός είναι και ο λόγος που ο Έβρος, θα το ξαναπώ, ενισχύεται σε όλους τους τομείς.

Παράλληλα, όμως, κάνουμε και κάτι άλλο, κύριε συνάδελφε, και το ξέρετε πολύ καλά, το έχουμε ανακοινώσει. Ακριβώς για να ενισχύσουμε όλες αυτές τις δομές, τα στελέχη μας κυρίως των Ενόπλων Δυνάμεων, έχουμε προχωρήσει αυτή τη στιγμή και ήδη υλοποιείται ένα πολύ μεγάλο οικιστικό πρόγραμμα. Μάλιστα, στην περιοχή σας, κύριε συνάδελφε, θα κατασκευαστούν συγκεκριμένα διακόσιες δεκαεννέα κατοικίες καινούργιες που αυτό υποδηλώνει την ενίσχυση του στρατιωτικού δυναμικού στην ευρύτερη περιοχή. Θα σας πω και συγκεκριμένα: Πενήντα δύο κατοικίες στην Ορεστιάδα, πενήντα δύο στο Διδυμότειχο, πενήντα δύο στην Αλεξανδρούπολη και τριάντα εννέα στη Σαμοθράκη. Όλες αυτές οι κατοικίες είναι ακριβώς προς την κατεύθυνση την οποία σας περιέγραψα προηγουμένως, δηλαδή στο πώς θα ενισχύσουμε μεταξύ άλλων τις υποδομές, πώς θα δώσουμε κίνητρα στα στελέχη μας προκειμένου να μπορούν να έχουν μια καλύτερη καθημερινότητα και μια έμμεση ενίσχυση του εισοδήματός.

Επίσης, όλα αυτά τα οποία σας είπα προηγουμένως που εντάσσονται στην Ατζέντα 2030 ενισχύουν και την διακλαδικότητα, κυρίως όμως την ευελιξία και την αξιοποίηση όλων των δομών τις οποίες έχουμε ανά την επικράτεια.

Κλείνοντας, κύριε συνάδελφε, θα σας πω το εξής. Νομίζω ότι αυτή η Κυβέρνηση, η Κυβέρνηση του Κυριάκου Μητσοτάκη, έχει αποδείξει ότι ειδικά στον Έβρο το ζήτημα της εθνικής ασφάλειας, το ζήτημα της εθνικής άμυνας το έχει πρώτη προτεραιότητα. Είμαστε αυτή η Κυβέρνηση που το 2020 κάναμε το ακατόρθωτο να αντιμετωπίσουμε μια υβριδική απειλή εξ ανατολών.

Από τότε μέχρι σήμερα ξέρετε, πολύ καλά και νομίζω ας το παραδεχτούμε όλοι, ότι έχει μια πολύ μεγάλη προσπάθεια για να ενισχυθεί ο Έβρος και αμυντικά. Πρώτη φορά γίνεται ένα τεράστιο έργο που λέγεται φράχτης. Ξέρετε πολύ καλά τι δυνατότητες έχει αυτός ο φράχτης. Είπα προηγουμένως για μια σειρά από επιτηρητικά φυλάκια τα οποία έχουν κατασκευαστεί σε όλο το μήκος του Έβρου.

Ταυτόχρονα, στο πλαίσιο και του νέου εξοπλιστικού προγράμματος, του σχεδόν εικοσαετούς, το οποίο θα παρουσιάσει ο κύριος Υπουργός στη Βουλή τις επόμενες εβδομάδες, θα αντιληφθείτε κι εσείς και η παράταξή σας ότι και εξοπλιστικά η πατρίδα μας και ειδικότερα ο Έβρος, αλλά και γενικότερα όλες οι ακριτικές περιοχές θα τύχουν μιας εξοπλιστικής ενίσχυσης που στην ουσία θα αποτελεί και την αιχμή του δόρατος για την εθνική μας προσπάθεια.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υφυπουργό.

Προχωράμε τώρα στην πέμπτη με αριθμό 543/17-2-2025 επίκαιρη ερώτηση δεύτερου κύκλου του Βουλευτή Ξάνθης της Κοινοβουλευτικής Ομάδας της Νέας Αριστεράς κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Καταγγελίες του «Politico» για απάτες στις αγροτικές επιδοτήσεις».

Κύριε συνάδελφε, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υφυπουργέ, βέβαια σήμερα θα περιμέναμε να έρθει ο ίδιος ο Υπουργός γιατί το θέμα είναι πολύ σοβαρό. Όμως, το ότι ήρθατε κι εσείς αυτό κάτι δείχνει.

Βλέπουμε τα διεθνή μέσα όπως το έγκυρο περιοδικό «Politico» να παρουσιάζουν καταγγελίες για εκτεταμένες απάτες στη χώρα μας στις ενισχύσεις που δίνει ο ΟΠΕΚΕΠΕ. Μας έκανε εντύπωση ότι μέχρι και σήμερα δεν έχει υπάρξει καμία αντίδραση από την πλευρά του Υπουργείου. Να συμπεράνουμε ότι όπου υπάρχει καπνός υπάρχει και φωτιά, κύριε Υφυπουργέ, και ότι σιωπηρά επιβεβαιώνετε τα γεγονότα. Η απροθυμία του κ. Αυγενάκη να τοποθετηθεί επί του θέματος όταν ρωτήθηκε, μάλλον επιβεβαιώνει αυτήν την άποψη.

Οι αποκαλύψεις του «Politico», βεβαίως, δεν έπεσαν σαν κεραυνός εν αιθρία. Έρχονται σε συνέχεια της διαδικασίας επιβολής καταλογισμού 283 εκατομμυρίων ευρώ από την Ευρωπαϊκή Επιτροπή στην Ελλάδα πάλι για παρατυπίες στον ΟΠΕΚΕΠΕ το 2020, το 2021 και το 2022, ενώ διαβάζουμε δημοσιεύματα ακόμη και για παραπομπή πρώην προέδρων του ΟΠΕΚΕΠΕ για κακούργημα. Δεν νομίζετε ότι πρέπει να πείτε κάτι για όλα αυτά;

Ο ίδιος ο Πρωθυπουργός στην τελευταία επίσκεψή του στο Υπουργείο έκανε μια δήλωση παραδοχή, πως έχουμε ακόμα βήματα να κάνουμε σε αυτήν την κατεύθυνση. Εννοούσε το να εισπράττουν στήριξη και επιδοτήσεις αυτοί που πραγματικά τις δικαιούνται. Επιβεβαίωσε πως μετά από έξι χρόνια διακυβέρνησης της Νέας Δημοκρατίας οι επιδοτήσεις συνεχίζουν και πηγαίνουν σε λάθος χέρια. Δεν μας έχετε ούτε ποιο είναι το πρόβλημα στον ΟΠΕΚΕΠΕ ούτε βεβαίως μας έχετε πει ποια είναι τα βήματα που ακολουθείτε για την εξυγίανσή του. Βλέπουμε μόνο να αλλάζετε τις διοικήσεις που η Κυβέρνησή σας τοποθετεί και οι οποίες είναι πουκάμισα αδειανά.

Κύριε Υφυπουργέ, για αρκετά από όσα καταγγέλλονται στο δημοσίευμα του «Politico» σας είχαμε καταθέσει ερωτήσεις στη Βουλή τον περασμένο Ιούνιο και Δεκέμβριο. Δεν λάβαμε καμία απάντηση και γι’ αυτό ερχόμαστε με την επίκαιρη ερώτηση. Σε άλλη ερώτηση που σας είχα καταθέσει εγώ ίδιος είχαμε καταγγείλει πως το ένα τρίτο των συνολικών ενισχύσεων στη χώρα για την ΠΕ Βοσκοτόπων κατευθύνεται σε μια μόνο περιφέρεια, ενώ για παράδειγμα στη Θράκη κατευθύνεται μόλις το 3,5%. Στην ίδια περιφέρεια που σαρώνει τις ενισχύσεις, ω του θαύματος, ο αριθμός των αιγοπροβάτων φαίνεται να αυξάνεται κατά 50%, ενώ σε όλη την υπόλοιπη χώρα παραμένει σταθερός. Αυτά, όπως καταλαβαίνετε, κύριε Υφυπουργέ, δεν είναι σοβαρά πράγματα. Καμία έκπληξη που όλως τυχαίως η εν λόγω περιφέρεια ήταν η περιφέρεια του πρώην Υπουργού.

Κύριε Υφυπουργέ, πρέπει μας πείτε ποιο είναι το πλάνο και ο σχεδιασμός σας για την εξυγίανση του ΟΠΕΚΕΠΕ. Πρέπει να μας πείτε τι γίνεται με τις καταγγελίες και την απόδοση ευθυνών στους υπαίτιους. Ισχύουν ή όχι αυτά που γράφει το «Politico»; Αν όχι, γιατί δεν τα διαψεύδετε; Αν πάλι ισχύουν, πρέπει να μας πείτε υπάρχει συνεργασία με τις αρμόδιες ευρωπαϊκές αρχές κι αν ναι, σε ποιο στάδιο βρίσκεται η έρευνα; Και το κυριότερο, ποιες ενέργειες θα ακολουθήσετε για τη διασφάλιση της διαφάνειας στη διαδικασία χορήγησης των αγροτικών επιδοτήσεων ώστε να αποτραπούν παρόμοια φαινόμενα στο μέλλον.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ**)

Και ένα τελευταίο ερώτημα. Τι έχει γίνει ακριβώς με τα δεκαέξι χιλιάδες δεσμευμένα ΑΦΜ του κ. Αυγενάκη;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεϊμπέκ.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θα απαντήσω και στην πρωτολογία και στη δευτερολογία σε όλα τα ερωτήματα που θέσατε.

Πρώτον, ο κ. Τσιάρας είναι σήμερα στο Συμβούλιο Υπουργών της Ευρωπαϊκής Ένωσης, γι’ αυτό και τον έχω αντικαταστήσει εγώ στην επιτροπή. Δεύτερον, έχει απαντήσει ο ΟΠΕΚΕΠΕ και για το δημοσίευμα του «Politico», αυτό περί αφωνίας του Υπουργείου. Και τρίτον στις καταγραφές των επιδοτήσεων δεν έχει παρατηρηθεί αλλαγή τόσα χρόνια, ανεξάρτητα με το ποιος είναι Υπουργός. Αυτό για την απάντηση περί κατανομής πολλών ενισχύσεων σε μια συγκεκριμένη περιφέρεια. Άρα, δεν έχει να κάνει με τον Υπουργό.

Στην ερώτησή σας που αναφέρατε συγκεκριμένα για το «Politico», να συμφωνήσουμε ότι δεν παύει να είναι απλά ένα δημοσίευμα. Ορθώς εγείρει ερωτήματα, αλλά δεν σημαίνει απαραίτητα ότι είναι και ακριβές. Την ορθότητά του ή όχι θα αποδείξουν τα αποτελέσματα της εισαγγελικής έρευνας. Τι ξέρουμε σίγουρα; Ότι ο ΟΠΕΚΕΠΕ είναι ένας πιστοποιημένος οργανισμός από το 2002 και αυτό γιατί εφαρμόζει όλους τους προβλεπόμενους ελέγχους και λαμβάνει όλα τα απαραίτητα μέτρα για να είναι πιστοποιημένος σύμφωνα με τις προδιαγραφές της Ευρωπαϊκής Επιτροπής. Το επίμαχο δημοσίευμα του «Politico» αφορά σε υποθέσεις παραγωγών που παρανόμως ενεργοποίησαν δικαιώματα με βοσκοτόπους εκμεταλλευόμενοι τη διεύρυνση του ορισμού των επιλέξιμων βοσκοτόπων από την ευρωπαϊκή νομοθεσία το 2017, την όποια διεύρυνση η τότε κυβέρνηση ΣΥΡΙΖΑ ενσωμάτωσε στην εθνική νομοθεσία, δηλαδή ενεργοποίηση βοσκοτόπων χωρίς ζώα, το οποίο η Κυβέρνηση της Νέας Δημοκρατίας το σταμάτησε. Αυτές τις υποθέσεις ο ίδιος ο ΟΠΕΚΕΠΕ τις διαβίβασε στις εισαγγελικές αρχές το 2020, όπως μας ενημέρωσε ο ΟΠΕΚΕΠΕ. Το τονίζω αυτό. Άρα, αντικρούεται ότι αυτό το έκαναν οι ευρωπαϊκοί μηχανισμοί, όπως αναφέρεται στο δημοσίευμα.

Τι βλέπουμε, λοιπόν, μέχρι σήμερα με βάση τις επίσημες ενέργειες; Ότι το σύστημα ελέγχων που εφαρμόζεται λειτουργεί και εντοπίζει παρατυπίες και με διαβεβαίωση του ΟΠΕΚΕΠΕ όλα τα στοιχεία που διαθέτει στις ελληνικές αρχές τα θέτει και στη διάθεση όλων των ευρωπαϊκών αρχών.

Σύμφωνα τώρα με την επίσημη ανακοίνωση του ΟΠΕΚΕΠΕ η υπόθεση αυτή αφορούσε δεκαπέντε αιτούντες ενίσχυσης. Οι περισσότεροι εξ αυτών είτε δεν έλαβαν ποτέ ενισχύσεις είτε τις έχουν επιστρέψει. Ειδικότερα, όσον αφορά το καταβληθέν ποσό των υπολοίπων, πάντα με την επίσημη ανακοίνωση του ΟΠΕΚΕΠΕ, αυτό ανέρχεται συνολικά ως σήμερα περίπου στα 300.000 ευρώ. Τα ποσά των 45.175.000 ευρώ δεν επιβεβαιώνονται από τον οργανισμό του ΟΠΕΚΕΠΕ.

Συνεπώς, η γενίκευση ενός ζητήματος -που επαναλαμβάνω πράγματι βρίσκεται υπό διερεύνηση- είναι άδικη, πρώτα για τον οργανισμό που εφαρμόζει χιλιάδες ελέγχους επιτόπιους διοικητικούς και διασταυρωτικούς και αξιοποιεί τα πιο σύγχρονα μέσα για τον σκοπό αυτό και έπειτα για τους παραγωγούς που στη συντριπτική τους πλειοψηφία είναι έντιμοι άνθρωποι που αγωνίζονται καθημερινά ενάντια όχι μόνο στις παραδοσιακές, αλλά και στις νέες προκλήσεις της αγοράς και της φύσης. Προφανώς, όμως, δεν ζούμε σε μια ιδανικά πεινασμένη κοινωνία. Πάντοτε υπάρχουν επιτήδειοι που θα προσπαθούν να εκμεταλλευτούν αδικίες, αδυναμίες και κενά. Για τη ρύθμιση αυτών των ζητημάτων αρμόδια δεν είναι άλλη από τη δικαιοσύνη, οπότε ας περιμένουμε τα πορίσματα τους.

Υπάρχουν προβλήματα στον ΟΠΕΚΕΠΕ; Μα, πρώτοι εμείς συγκρουστήκαμε με αυτά. Όλοι γνωρίζουμε, για παράδειγμα, τη νομική εμπλοκή των εταιρειών για την απαραίτητη τεχνική υποστήριξη του ΟΠΕΚΕΠΕ που προκάλεσε κενά στις τεχνικές υπηρεσίες, εμπλοκή που επί των ημερών μας ξεπεράστηκε. Ξεμπλοκάραμε και τις πληρωμές παλαιότερων ετών από το 2014 και εντεύθεν, φλέγον ζήτημα που απασχολούσε και παρέμενε άλυτο, αφήνοντας απλήρωτους πολλούς παραγωγούς. Τέτοια κενά, λοιπόν, εκμεταλλεύονται και προσπαθούν να εκμεταλλευτούν ορισμένοι διαχρονικά.

Η διαφορά είναι ότι τώρα πλέον μέσα από το σύστημα ελέγχου που εφαρμόζεται αυτές οι περιπτώσεις εντοπίζονται και γι’ αυτό και γίνονται γνωστές και εφαρμόζονται όλες οι προβλεπόμενες διαδικασίες και κυρώσεις, διοικητικές και ποινικές.

Στη δευτερολογία μου για τα υπόλοιπα ερωτήματα που θέσατε θα πάρετε απάντηση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Κύριε συνάδελφε, έχετε τον λόγο.

**ΧΟΥΣΕΪΝ ΖΕΪΜΠΕΚ:** Κύριε Υπουργέ, βέβαια δεν περιμέναμε να μας πείτε και κάτι το διαφορετικό απ’ αυτά που είπατε, γενικόλογα, χωρίς να απαντάτε στο απόστημα που έχει δημιουργηθεί.

Δεν μας είπατε τίποτα για τα δεκαέξι χιλιάδες δεσμευμένα ΑΦΜ. Και αυτά δεν υπάρχουν; Οι αγρότες τα έξι χρόνια της διακυβέρνησής σας βιώνουν μείωση του αγροτικού εισοδήματος, εκτόξευση του κόστους παραγωγής, εγκατάλειψη και ερήμωση της υπαίθρου, μπάχαλο στο κομμάτι των αποζημιώσεων. Η αγροτική παραγωγή μειώθηκε στη χώρα μας το 2023 κατά 16% σύμφωνα με την Eurostat, η χειρότερη επίδοση εντός της Ευρωπαϊκής Ένωσης. Έχετε αφήσει τον ΟΠΕΚΕΠΕ στα σκάνδαλα και στην ανυποληψία, με τους παραγωγούς μας να είναι αυτοί που πληρώνουν τη νύφη. Είναι δικό σας δημιούργημα όλα αυτά. Δεν μπορεί από τη μια να λέτε ότι αποτελεί στοίχημα για εσάς η εξυγίανση του ΟΠΕΚΕΠΕ κι από την άλλη να λέτε πως διαψεύδετε τις κασσάνδρες και όλα έγιναν σωστά. Ή το ένα θα συμβαίνει ή το άλλο. Και τα δύο μαζί δεν μπορούν να είναι, Υπουργέ. Γενικά οι αγρότες έχουν χάσει την εμπιστοσύνη προς τον ΟΠΕΚΕΠΕ και προς το Υπουργείο σας.

Θυμίζω ότι δικοί σας περιφερειάρχες εδώ στη Βουλή ήταν που έλεγαν για τις παράνομες επιδοτήσεις στα βοσκοτόπια και τα «ωραία βοσκοτόπια» στον Γράμμο. Τη διοίκηση Μπαμπασίδη -που ζητήσατε την παραίτησή της- την είχε φέρει ο κ. Αυγενάκης και εκείνη υποτίθεται για να εξυγιάνει τον ΟΠΕΚΕΠΕ. Φτάσατε να αποπέμπετε διοικήσεις του ΟΠΕΚΕΠΕ, γιατί θέλανε να τηρήσουν τις διαδικασίες. Δικοί σας πηγαίνουν και έρχονται, αλλά η φαυλότητα, η ρεμούλα και τα σκάνδαλα συνεχίζονται. Ο λαός συνηθίζει να λέει πως το ψάρι μυρίζει από το κεφάλι. Φοβόμαστε πως και στην περίπτωση της δικής σας Κυβέρνησης αυτό συμβαίνει.

Δεσμευτείτε για τους μηχανισμούς ελέγχου που θα επιβάλλετε για να υπάρχει διαφάνεια στις αγροτικές επιδοτήσεις. Το θέλουν όλοι οι αγρότες μας. Πείτε μας συγκεκριμένα πώς συνεργάζεστε με την Ευρωπαϊκή εισαγγελέα για να σπάσει το απόστημα, γιατί διαβάζουμε στο «Politico» και αλλού για διώξεις από τη διοίκηση της υπαλλήλου που συνεργάζεται μαζί της. Δεν μπορεί να συμβαίνουν και τα δύο. Ζητάμε ενημέρωση και απαιτούμε εξυγίανση. Οι αγρότες και οι κτηνοτρόφοι της χώρας αξίζουν και μπορούν καλύτερα. Διαφάνεια θέλουμε, Υπουργέ μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεϊμπέκ.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Αγαπητέ συνάδελφε, γενικολογίες από εμένα όχι. Μιλάω απόλυτα συγκεκριμένα στον χρόνο που μου επιτρέπεται να απαντήσω στην πρωτολογία και στη δευτερολογία. Να μιλάμε συγκεκριμένα. Παίρνετε συγκεκριμένες απαντήσεις. Αν δεν τις ακούτε, δεν μπορώ να κάνω κάτι για αυτό.

Όσον αφορά για τη μειωμένη παραγωγή, θα πρέπει να καταλάβετε -δεν ξέρω αν το γνωρίζετε- ότι το ΄23 είχαμε μειωμένη παραγωγή στην ελιά, τεράστια μείωση παραγωγής, στο 80% και 90%. Αυτό ταυτόχρονα σημαίνει και μείωση των εξαγωγών μας. Είναι συγκεκριμένο πράγμα. Το έχω απαντήσει και στη Βουλή πάρα πολλές φορές.

Όσον αφορά αυτό που είπατε για τη δημοσιονομική διόρθωση των 273 εκατομμυρίων, είναι 273 και όχι 283 εκατομμύρια. Η Ευρωπαϊκή Επιτροπή πραγματοποιεί τακτικά ελέγχους και προβλέπεται όπως προβλέπεται σε όλα τα κράτη-μέλη για τον έλεγχο και την πληρωμή των κονδυλίων των ταμείων. Εκτείνονται μάλιστα σε όλο τον διοικητικό μηχανισμό που εμπλέκεται και δεν αφορούν αποκλειστικά τον ΟΠΕΚΕΠΕ. Για τις όποιες αδυναμίες εντοπίζονται προτείνονται οι διορθωτικές ενέργειες.

Εν προκειμένω στην έρευνα της Επιτροπής για το οικονομικό έτος ΄23 τα προβλήματα που εντοπίστηκαν ως επαναλαμβανόμενα από τις προηγούμενες έρευνες αφορούν τις ρευματικές ενισχύσεις και την πολλαπλή συμμόρφωση. Ενδεικτικά αναφέρω: Απόδειξη νόμιμης κατοχής έκτασης από τον παραγωγό, ο έλεγχος γίνεται μέσω των στοιχείων των φορολογικών αρχών με την ολοκλήρωση του Κτηματολογίου, τα αποτελέσματα των ελέγχων θα είναι σημαντικά πιο αξιόπιστα, ορθή αναγνώριση της κατηγορίας κάλυψης γης και των ορίων των αγροτεμαχίων, με την ολοκλήρωση ανανέωσης του χαρτογραφικού υποβάθρου θα καλυφθούν τα κενά, επιλεξιμότητα βοσκοτόπων, με την ολοκλήρωση των διαχειριστικών σχεδίων βόσκησης θα προσδιοριστούν επαρκώς οι βοσκήσιμες εκτάσεις και οι τοπικές πρακτικές βόσκησης, αριθμητική επάρκεια προσωπικού για τη διεξαγωγή ελέγχων πολλαπλής καθ’ όλη τη διάρκεια του έτους.

Συμπερασματικά, πρόκειται για δομικά προβλήματα που επηρεάζουν το έργο του ΟΠΕΚΕΠΕ και τα οποία θα εξαλειφθούν ή έστω θα βελτιωθούν επαρκώς μέσα από τις παρακάτω ενέργειες που ανέφερα και είναι σε εξέλιξη: Κτηματολόγιο, ανανέωση υποβάθρου, διαχειριστικά σχέδια. Άλλωστε με την ίδια έρευνα η επιτροπή πρότεινε και καθάρισε τους λογαριασμούς, κοινώς ενέκρινε τις πληρωμές του οικονομικού έτους του ΄23 και είναι η μεγαλύτερη απόδειξη του ότι ενέκρινε και μας είπε «προχωρήστε στις πληρωμές». Δηλαδή αποδέχτηκε την ορθότητα της διαχείρισης των πόρων των ευρωπαϊκών γεωργικών ταμείων από τον ΟΠΕΚΕΠΕ.

Πιστεύετε ότι αν υπήρχε υποψία κακοδιαχείρισης και απάτης η Επιτροπή θα ενέκρινε τις πληρωμές με τα χρήματα των ευρωπαϊκών ταμείων;

Επειδή, όμως, όπως σας είπα, οι βασικές παρατηρήσεις της επιτροπής αφορούν σε χρονίζοντα δομικά προβλήματα, προτάθηκε ένα σχέδιο δράσης, δηλαδή μια δέσμη συγκεκριμένων διορθωτικών ενεργειών που πρέπει να γίνουν, ένα σχέδιο που διαμορφώθηκε από τη συμφωνία των δύο πλευρών και το οποίο δεσμεύεται το κράτος-μέλος να υλοποιήσει εντός συγκεκριμένου χρονικού διαστήματος.

Ποιος θα εποπτεύει την πορεία υλοποίησης του σχεδίου αυτού από τον ΟΠΕΚΕΠΕ; Ο φυσικός του προϊστάμενος, δηλαδή το Υπουργείο Αγροτικής Ανάπτυξης. Αυτή είναι όλη η ιστορία, με την επιτήρηση του ΟΠΕΚΕΠΕ. Ένα σχέδιο για πιο γρήγορη αποκατάσταση χρόνιων αδυναμιών και το οποίο υλοποιείται πράγματι στο τέλος του προβλεπόμενου χρόνου και θα έχει τα αναμενόμενα αποτελέσματα. Και να συμπληρώσω ότι για το ποσό των 273 εκατομμυρίων της προτεινόμενης δημοσιονομικής διόρθωσης δεν έχει εκδοθεί ακόμη εκτελεστική απόφαση καταλογισμού. Και όταν εκδοθεί στο ποσό που θα εκδοθεί και κοινοποιηθεί στη χώρα μας, έχουμε τη δυνατότητα προσφυγής ενώπιον του Γενικού Δικαστηρίου της Ευρωπαϊκής Ένωσης.

Επομένως, κύριε συνάδελφε, έχουμε αναλάβει και είναι σε εξέλιξη όλες τις ενέργειες για βελτίωση των διαδικασιών του ΟΠΕΚΕΠΕ. Τα περί κακοδιαχείριση των επιδοτήσεων και οργανωμένης απάτης δεν υφίστανται. Μεμονωμένες περιπτώσεις παραβάσεων, ύποπτες για παραβάσεις διερευνώνται από τις αρμόδιες εισαγγελικές αρχές σε όλα τα στάδια και με πρωτοβουλία του ίδιου του ΟΠΕΚΕΠΕ και του Υπουργείου. Άλλωστε αυτή η Κυβέρνηση ήταν που με προσωπική παρέμβαση του ίδιου του Πρωθυπουργού διασφάλισε αμείωτο το ποσό των 19,3 δισεκατομμυρίων ευρώ των επιδοτήσεων για τη νέα ΚΑΠ και είναι αυτή η Κυβέρνηση που εγγυάται και την ορθή διαχείρισή τους, γεγονός που αποδεικνύεται από την απρόσκοπτη και ορθή ολοκλήρωση των πληρωμών κάθε χρόνο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμενίτη.

Θα συνεχίσουμε με την όγδοη με αριθμό 529/13-2-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Οι επιπτώσεις από την υλοποίηση του «Blue Deal» (Γαλάζιας Συμφωνίας) της Ευρωπαϊκής Ένωσης στις επιδοτήσεις των αγροτών στο πλαίσιο της ΚΑΠ μετά το 2027».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς πριν εισέλθω στην ουσία της ερώτησης, θέλω να αναφέρω ένα γεγονός. Ο Υπουργός γιατί δεν έρχεται να απαντήσει; Ακούσαμε και πριν το πολύ σοβαρό θέμα του συναδέλφου με τις επιδοτήσεις. Να καταλάβουμε ότι υπάρχουν και ανειλημμένες υποχρεώσεις, αλλά δεν έχει έλθει τόσο καιρό, τόσους μήνες. Σας σεβόμαστε, σας εκτιμούμε, αλλά κύριε Υπουργέ, κάποια θέματα πρέπει να αντιμετωπίζονται και από τον ίδιο τον Υπουργό. Να το θεωρήσω πάλι τυχαίο, λόγω ανειλημμένων υποχρεώσεων;

Εγκαίρως είχαμε εντοπίσει τα προβλήματα του στρατηγικού σχεδίου της ΚΑΠ του 2020,2021. Εγκαίρως είχαμε πει για τη δύσκολη εξίσωση που έχει να επιλύσει η νέα ΚΑΠ από το 2027 επί υπουργίας Αυγενάκη, καταθέτοντας τις προτάσεις μας και επισημαίνοντας τους κινδύνους. Έτσι και τώρα εγκαίρως σας ρωτάμε για τις ενδεχόμενες επιπτώσεις της γαλάζιας συμφωνίας στις περιφέρειες στις οποίες αναφέρονται ως περιφέρειες που έχουν υδατικό έλλειμμα. Δηλαδή, το γεγονός ότι η Περιφέρεια Θεσσαλίας, μαζί με αυτήν της Ανδαλουσίας είναι οι περιοχές οι οποίες έχουν υδατικό έλλειμμα, μήπως επηρεάσει την καταβολή των επιδοτήσεων επειδή εμφανίζονται ελλειμματικές υδατικά; Διότι, η γαλάζια συμφωνία θα συνδέσει πιθανότατα την καταβολή της επιδότησης με την κατάσταση των νερών. Εάν είναι έτσι έχετε ετοιμάσει το σχετικό φάκελο, υπάρχει μια προετοιμασία με έργα που πρέπει να γίνουν ώστε να ανατραπεί αυτή η εικόνα και αυτός ο ενδεχόμενος κίνδυνος που θα έχουν οι αγρότες, ειδικά της Θεσσαλίας;

Όλως τυχαίως, κύριε Υπουργέ, εμφανίστηκε η ολλανδική εταιρεία, τύποις ολλανδική, και προτείνει την αντικατάσταση καλλιεργειών, οι οποίες σύμφωνα με αυτήν είναι υδροφόρες, με οπωροκηπευτικά, με προϊόντα τα οποία βέβαια εμπορεύεται και ασχολείται η ίδια η εταιρεία. Πού όλα αυτά; Στη Θεσσαλία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, όπως είπα και πριν στον συνάδελφό μας, ο Υπουργός σήμερα βρίσκεται στην Σύνοδο Υπουργών της Ευρωπαϊκής Ένωσης και γι’ αυτόν τον λόγο δεν μπορεί να παρίσταται εδώ.

Επίσης, να πω ότι είναι μια πραγματικότητα ότι εσείς καταθέσατε τις προτάσεις σας όταν είχαμε κάνει την συζήτησή μας στην Επιτροπή Παραγωγής Εμπορίου πριν από έναν χρόνο και δυστυχώς ήσασταν ίσως από τα λίγα κόμματα που κατέθεσαν προτάσεις σε αντίθεση με άλλα κόμματα από τα οποία δεν λάβαμε εγγράφως τίποτα.

Αναφέρετε στην γραπτή ερώτηση σας για τον αποχαρακτηρισμό της Θεσσαλίας ως περιοχή με υδατικό έλλειμμα. Θα τα απαντήσω όλα για να μη μένει κάτι αναπάντητο. Αυτό φυσικά το ερώτημα θα πρέπει να το απευθύνετε στο Υπουργείο Περιβάλλοντος, το οποίο είναι και αρμόδιο για τον χαρακτηρισμό και γενικά για τους ελέγχους που αφορούν την ποιότητα των νερών. Νομίζω ότι είναι καλό να μην απαντούμε σε θέματα που αφορούν άλλο Υπουργείο.

Τώρα πάμε στο θέμα της γαλάζιας συμφωνίας. Με την ερώτησή σας προοιωνίζετε ένα σχεδόν ζοφερό μέλλον για τους παραγωγούς, κυρίως της Θεσσαλίας αν και όπως λέτε αυτό στηρίζεται σε δημοσιεύματα, τα οποία όμως δεν αναφέρετε ποια είναι. Μιλάτε για μια γαλάζια συμφωνία, η οποία θα μπορεί να περικόψει τις επιδοτήσεις σε εαρινές καλλιέργειες μετά το 2027.

Τώρα πολύ περιληπτικά να πω τι είναι αυτή η γαλάζια συμφωνία για όσους δεν γνωρίζουν. Είναι μια πρωτοβουλία της επιτροπής για μια ολοκληρωμένη δέσμη προτάσεων, με σκοπό και στόχο να καταστήσει την ορθή διαχείριση του νερού ανεξάρτητη στρατηγική. Όχι όμως μια πολιτική της πράσινης συμφωνίας. Αφορά το σύνολο των υδάτων, αλλά εστιάζει κυρίως στα θαλάσσια. Ωστόσο, να σας πω ότι πρόκειται για μια πρωτοβουλία που ακόμα θα λέγαμε είναι στο στάδιο της πρόθεσης και δεν έχει ανοίξει συζήτηση για τον κλάδο της γεωργίας, δεν γίνεται αναφορά στις ενημερώσεις από την επιτροπή για την ΚΑΠ για μετά το 2027. Επομένως πολύ περισσότερο δεν υφίστανται οι εφαρμοστικές λεπτομέρειες, όπως η μείωση των επιδοτήσεων σε εαρινές καλλιέργειες. Κάτι τέτοιο θα απαιτούσε να έχουμε διανύσει όλο τον δρόμο μέχρι την τροποποίηση στον ενωσιακό κανονισμό. Δηλαδή, δεν προκύπτει από πουθενά. Το συνδέετε μάλιστα και το αναφέρατε και σήμερα με την έκθεση ολλανδικής εταιρείας και την πρότασή της για σταδιακή μετάβαση σε άλλες καλλιέργειες, λιγότερο απαιτητικές σε νερό, θέμα για το οποίο έχουμε τοποθετηθεί σαφώς τόσο η πολιτική ηγεσία του Υπουργείου -μάλιστα και σε επίκαιρη ερώτηση δική σας έχω απαντήσει-, όπως και ο ίδιος ο Πρωθυπουργός. Και έχουμε πει ότι μοναδικό σχέδιο αποτελεί έναν οδικό χάρτη, μια δέσμη προτάσεων, τις οποίες εμείς αξιολογούμε και επιλέγουμε ποιες θα εφαρμόσουμε και πώς θα τις εφαρμόσουμε.

Η εγκατάλειψη καλλιεργειών σημαντικών για τη χώρα μας, όπως το βαμβάκι δεν είναι μια πρόταση που υιοθετούμε, δεδομένου ότι συναξιολογήθηκε με άλλους παράγοντες της ελληνικής οικονομίας. Αντίθετα, συνεχίζουμε σταθερά στη στήριξη μέσα από την πολιτική μας. Όπως για το βαμβάκι, η ειδική ενίσχυση βάμβακος 73 ευρώ το στρέμμα, η ειδική ενίσχυση για τη δέσμευση αερίων του άνθρακα, νέα παρέμβαση στο στρατηγικό σχέδιο της ΚΑΠ που θα ενεργοποιήσουμε το 2025, 31,7 ευρώ και η ανακοίνωση που έκανε ο Υπουργός, κ. Τσιάρας στη συνάντησή του με παραγωγούς ότι θα στηρίξουμε παραγωγές που είχαν μειωμένη παραγωγή σε σχέση με το 2024 μέσω του μέτρου του 2023. Φυσικά αν το βαμβάκι είναι εντασσόμενο σε αυτή την κατηγορία, θα συνεχίσει, θα το ενισχύσουμε.

Υπάρχουν φυσικά αυτές οι προϋποθέσεις για τις ενισχύσεις και θα υπάρχουν και πάντοτε, προσαρμοσμένες στις εκάστοτε συνθήκες, ακριβώς για να μην καταργηθούν ορισμένες καλλιέργειες, αλλά να είναι δυνατή η συνέχιση της καλλιέργειας μέσω της σωστής διαχείρισης των πόρων, όπως είναι το νερό.

Επομένως, σε οτιδήποτε συμβεί, όπως βλέπετε αυτή η Κυβέρνηση προσαρμόζεται, βρίσκει εργαλεία για να χρηματοδοτεί τις καλλιέργειες. Αυτό θα κάνουμε και στη Θεσσαλία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, μακάρι να μην επιβεβαιωθούμε, αλλά μιας και είπατε για το ολλανδικό σχέδιο ότι δεν το υιοθετείτε όσον αφορά το βαμβάκι, συμβαίνει το εξής παράδοξο. Λέτε δεν υιοθετείτε το ολλανδικό σχέδιο για την αντικατάσταση του βαμβακιού, προφανώς, το υιοθετείτε σε άλλα θέματα, αλλά δεν έχετε δικό σας σχέδιο. Δεν υπάρχει.

Οι Ολλανδοί προτείνουν δέντρα εκεί που ήταν η λίμνη Κάρλα και ο πρωτοετής φοιτητής Γεωπονίας γνωρίζει ότι δεν μπορούν να αναπτυχθούν.

Το ζητούμενο είναι, εμείς ως χώρα, πώς θα καλύψουμε το υδατικό έλλειμμα; Σίγουρα είναι το Υπουργείο Περιβάλλοντος. Το Υπουργείο Περιβάλλοντος, εάν υποβάλουμε την ερώτηση, θα πει ό,τι είναι να πει, αλλά όσον αφορά τις επιδοτήσεις και το ενδεχόμενο θα πει: «Ρωτήστε το Υπουργείο Αγροτικής Ανάπτυξης». Αυτό τι σημαίνει; Ότι δεν υπάρχει ένα ολοκληρωμένο σχέδιο.

Η Γαλάζια Συμφωνία, κύριε Υπουργέ, έχει κάποιες αρχές. Σας διαβάζω τις κατευθυντήριες αρχές της Γαλάζιας Συμφωνίας. Η δεύτερη αρχή -κι εδώ είναι ο κίνδυνος- λέει: «Η αποκατάσταση και η προστασία των οικοσυστημάτων των υγροτόπων και της βιοποικιλότητας θα πρέπει να είναι ζωτική συνιστώσα της Γαλάζιας Συμφωνίας. Στη Θεσσαλία, λόγω της ερημοποίησης, έχει τρωθεί η βιοποικιλότητα». Προσέξτε, οι δέκα αρχές της Γαλάζιας Συμφωνίας, σε συνδυασμό με την έκθεση του Ευρωπαϊκού Ελεγκτικού Συνεδρίου, που κάνει λόγο για συνάρτηση της ΚΑΠ με το νερό, ευλόγως, δεν υπάρχει μια ανησυχία στους αγρότες, ειδικά στη Θεσσαλία, μήπως θα συνδεθεί η κατάσταση των υδάτων με τις επιδοτήσεις; Αν είναι έτσι, κατά πόσο είμαστε προετοιμασμένοι;

Αυτό, το οποίο περίμενα, κύριε Υπουργέ, ήταν ότι τα έργα για την αντιμετώπιση του υδατικού ελλείμματος έπρεπε να είχαν ξεκινήσει χθες και τα μικρά και τα μεγάλα ασχέτως για το πώς αυτά ονομάζονται «έργα». Επειδή είδα ότι χαμογελάτε να σας πω πως μέχρι στιγμής δεν έχει ξεκινήσει ούτε ένα μεγάλο, ούτε ένα, τόσους μήνες.

Κλείνοντας, δεν αμφισβητώ ότι ο Υπουργός είναι στις Βρυξέλλες, αλλά ξέρετε ότι κάθε εβδομάδα σχεδόν, έχω επίκαιρη ερώτηση με καίρια θέματα. Όχι ότι εσείς δεν μπορείτε να έρθετε να απαντήσετε, αλλά δεν είναι λογικό το ερώτημα: «Πού είναι Υπουργός, από τον Ιούλιο μήνα»; Σε βασικά θέματα, επαναλαμβάνω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κόκκαλη.

Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Νομίζω ότι συμφωνείτε απόλυτα ότι το Υπουργείο εκφράζεται και από τους Υφυπουργούς και από τον Υπουργό, οπότε δεν τίθεται ζήτημα εκπροσώπησης.

Νομίζω, ότι ήμουν σαφής για το τι ισχύει και τι όχι σχετικά με τις εαρινές καλλιέργειες. Ωστόσο, είτε υπάρχει η Πράσινη Συμφωνία είτε υπάρχει η Γαλάζια Συμφωνία, το πρόβλημα διαχείρισης του νερού υφίσταται, σε εθνικό επίπεδο και σε ευρωπαϊκό επίπεδο. Γι' αυτό, πρωτοβουλίες που σχετίζονται με τη διαχείρισή του κατ’ αρχάς τις χαιρετίζουμε και τις καλωσορίζουμε. Οι λεπτομέρειες της εφαρμογής, αν τελικά καταλήξουν σε συμφωνία, θα συζητηθούν στην ώρα τους.

Αυτό, που οφείλουμε να κάνουμε εμείς, όμως, όπως το λέτε κι εσείς, είναι κατ’ αρχάς να ετοιμαζόμαστε να θωρακιστούμε απέναντι στο φαινόμενο της ανομβρίας, που φέτος το καλοκαίρι ήταν πάρα πολύ έντονο και η οποία απ’ ότι φαίνεται μοιάζει να έχει έναν μόνιμο χαρακτήρα. Πώς το κάνουμε αυτό; Με συγκεκριμένες πρωτοβουλίες, που φέρνουν δομικές αλλαγές στη διαχείριση του νερού άρδευσης με μακροπρόθεσμα και μόνιμα αποτελέσματα.

Το κάναμε στη Θεσσαλία με τη σύσταση Ενιαίου Φορέα Διαχείρισης Υδάτων στη Θεσσαλία, με σκοπό τον εντοπισμό, την καταγραφή και την ιεράρχηση προβλημάτων και αναγκών, την υποβολή προτάσεων και την ανάληψη πρωτοβουλιών για την εξεύρεση πόρων χρηματοδότησης.

Η κίνηση αυτή μπορεί να λειτουργήσει και ως «οδηγός», δείχνοντας τον δρόμο και σε άλλες περιφέρειες που θέλουν να υλοποιήσουν κάτι αντίστοιχο. Το κάνουμε με το πρόγραμμα «Ύδωρ 2.0», ένα πρόγραμμα που ίσως είναι το μεγαλύτερο πρόγραμμα αρδευτικών έργων των τελευταίων πενήντα ετών. Στην περιοχή της Θεσσαλίας έχουμε προσωρινό ανάδοχο σε δύο μεγάλα έργα μεγάλης έκτασης.

Αυτά τα έργα, φυσικά, χρηματοδοτούνται από το Ταμείο Ανάκαμψης και από το Εθνικό ΠΔΕ, μέσω της διαδικασίας των ΣΔΙΤ. Και αυτά είναι έξι έργα, δύο στη Θεσσαλία και άλλα τέσσερα στην υπόλοιπη Ελλάδα, με προϋπολογισμό 192 εκατομμύρια από το Ταμείο Ανάκαμψης.

Αναφέρατε ότι δεν έχει ξεκινήσει κάτι. Γνωρίζετε πάρα πολύ καλά -είχατε διατελέσει και Υφυπουργός- ότι η ωρίμανση των έργων, η έγκριση και η χρηματοδότησή τους, όπως και η κατασκευή, αυτό είναι το σύστημά μας των δημοσίων έργων, απαιτεί χρόνο. Όμως, στη διαδικασία αυτή είμαστε έτοιμοι στο να εγκατασταθεί ο εργολάβος κι αυτό είναι μια πολύ σημαντική εξέλιξη.

Έχουμε δράσεις στο πλαίσιο της ΚΑΠ για έργα υποδομής εγγείων βελτιώσεων. Η Δράση 4.3.1 του ΠΑΑ και η δράση 2, παρέμβαση Π373 1.1 του Στρατηγικού Σχεδίου της ΚΑΠ έχει προϋπολογισμό 350 εκατομμύρια. Επίσης, ενίσχυση των επενδύσεων για εκσυγχρονισμό και κατασκευή θερμοκηπίων με προϋπολογισμό δημόσιας δαπάνης και ιδιωτικής δαπάνης ως 600 εκατομμύρια. Έχει, ήδη, προδημοσιευτεί η πρόσκληση, γιατί η θερμοκηπιακή καλλιέργεια είναι μια καλλιέργεια που έχει μεγαλύτερες αποδόσεις, χρειάζεται λιγότερο νερό και αντέχει στα φαινόμενα της κλιματικής κρίσης. Η «Ευφυής Γεωργία» είναι ένα πρόγραμμα που τρέχει και αναπτύσσεται από το Ταμείο Ανάκαμψης. Με την εγκατάσταση σύγχρονων τεχνολογιών γεωργίας ακριβείας, θα εξορθολογίσει και επομένως θα περιορίσει τις ανάγκες σε νερό και σε άλλες εισροές. Ο προϋπολογισμός είναι 33,7 εκατομμύρια και φιλοδοξούμε να μετατρέψει όλη τη φιλοσοφία της καλλιεργητικής πρακτικής.

Επομένως, για να είμαστε συγκεκριμένοι, δεν είμαστε σε θεωρητικές προσεγγίσεις. Έχουμε ένα οργανωμένο σχέδιο το οποίο υλοποιούμε από το 2019, βήμα-βήμα αυτό προχωρά και θα είναι μια μεγάλη παρακαταθήκη για την Ελλάδα και την ελληνική αγροτική πολιτική.

Και σε αυτά στηριζόμαστε σε δύο μεγάλα χρηματοδοτικά εργαλεία που αυτό δεν πρέπει να το αμφισβητήσετε. Το ένα είναι το Στρατηγικό Σχέδιο της ΚΑΠ που ο Πρωθυπουργός διασφάλισε αμείωτα τα 19,3 δισεκατομμύρια ευρώ. Και το δεύτερο είναι το Ταμείο Ανάκαμψης και Ανθεκτικότητας που χρηματοδοτούμε με τα 192 εκατομμύρια, αλλά και ταυτόχρονα χρηματοδοτούμε με περίπου 800 εκατομμύρια τον μετασχηματισμό της αγροτικής εκμετάλλευσης.

Επομένως, οι δεσμεύσεις της χώρας μας παραμένουν οι ίδιες που έχουν συμφωνηθεί για τη βιώσιμη στρατηγική το 2020 - 2023. Δεν γίνεται –επαναλαμβάνω- κανένας λόγος για μείωση επιδοτήσεων. Προφανώς, σας επαναλαμβάνω και κλείνω με αυτό, έχουμε ένα συγκεκριμένο στρατηγικό σχέδιο για την αντιμετώπιση του μεγαλύτερου προβλήματος, για μένα, που είναι το νερό, ώστε να μπορέσουμε να καταστήσουμε βιώσιμη και ανθεκτική την αγροτική εκμετάλλευση, αφού έχουμε εξασφαλίσει σ’ έναν μεγάλο βαθμό τη χρηματοδότηση όλων αυτών των παρεμβάσεων είτε για δημόσια έργα είτε για ιδιωτικά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμενίτη.

Θα συνεχίσουμε με ορισμένες αιτήσεις αδείας:

Ο Βουλευτής κ. Κωνσταντίνος Κεφαλογιάννης ζητεί άδεια ολιγοήμερης απουσίας στο εξωτερικό από τις 9 έως τις 12 Μαρτίου 2025 για να μεταβεί σε συνέδριο στο Κόμο της Ιταλίας.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Παναγής Καππάτος ζητεί άδεια ολιγοήμερης απουσίας στο εξωτερικό από τις 27 Φεβρουαρίου έως τις 2 Μαρτίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Χρήστος Γιαννούλης ζητεί άδεια ολιγοήμερης απουσίας στο εξωτερικό από τις 25 Φεβρουαρίου έως την 1η Μαρτίου 2025 για προσωπικούς λόγους.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Τέλος, ο Βουλευτής κ. Σπυρίδων Κυριάκης ζητεί άδεια ολιγοήμερης απουσίας στο εξωτερικό από τις 27 Φεβρουαρίου έως τις 3 Μαρτίου 2025 για προσωπικούς λόγους.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης, δεν θα συζητηθούν κατόπιν συνεννόησης:

Η δωδέκατη με αριθμό 534/14-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αικατερίνης Νοτοπούλουπρος τον Υπουργό Υγείαςμε θέμα: «Το Θεαγένειο Αντικαρκινικό Νοσοκομείο Θεσσαλονίκης (ΑΝΘ) εκπέμπει SOS».

Η ένατη με αριθμό 552/17-2-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον ΥπουργόΥποδομών και Μεταφορώνμε θέμα: «Προβλήματα ασφαλείας στην κατασκευή της σήραγγας της γραμμής 4 του Μετρό».

Η δέκατη τέταρτη με αριθμό 553/17-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αικατερίνης Νοτοπούλουπρος τον Υπουργό Υγείας με θέμα: «Τραγικές οι ελλείψεις στο ΕΚΑΒ Θεσσαλονίκης»

Η πρώτη με αριθμό 2425/3-1-2025 ερώτηση εκ των αναφορών και ερωτήσεων της Βουλευτού Ευρυτανίας της Κοινοβουλευτικής Ομάδας της Nέας Δημοκρατίας κ. Θωμαΐς Οικονόμου προς τον Υπουργό Αγροτικής Ανάπτυξης και Τροφίμων με θέμα: «Παραχώρηση ακινήτου ΚΕΓΕ Ευρυτανίας στο Δήμο Καρπενησίου (Κέντρο Γεωργικής Εκπαίδευσης Ευρυτανίας)»

Η δέκατη τρίτη με αριθμό 549/17-2-2025 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ -Προοδευτική Συμμαχία κ. Κωνσταντίνου Μπάρκαπρος την Υπουργό Εργασίας και Κοινωνικής Ασφάλισης με θέμα: «Έλλειψη ενημέρωσης και εγκυκλίου για τη διαδικασία ΚΕΠΑ - Οι ασθενείς σε αδιέξοδο».

Συνεχίζουμε με την δέκατη με αριθμό 532/13-2-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας της Νίκης κ. Νικολάου Βρεττού προς τον Υπουργό Περιβάλλοντος και Ενέργειαςμε θέμα: «Άμεση λύση στη μονιμοποίηση όλων των υπαλλήλων των πρώην Φορέων Διαχείρισης Προστατευόμενων Περιοχών (Φ.Δ.Π.Π.) και νυν Μονάδων Διαχείρισης Προστατευόμενων Περιοχών (Μ.Δ.Π.Π.) του Οργανισμού Φυσικού Περιβάλλοντος και Κλιματικής Αλλαγής Ο.ΦΥ.ΠΕ.Κ.Α.»

Στην ερώτηση θα απαντήσει ο Υπουργός Περιβάλλοντος και Ενέργειας, ο κ. Θεόδωρος Σκυλακάκης.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Σας ευχαριστώ, κύριε Πρόεδρε.

Το θέμα που αναγνώσατε αφορά την άμεση λύση στη μονιμοποίηση όλων των υπαλλήλων των πρώην Φορέων Διαχείρισης Προστατευόμενων Περιοχών και νυν Μονάδων Διαχείρισης Προστατευόμενων Περιοχών του νέου Οργανισμού Φυσικού Περιβάλλοντος και Κλιματικής Αλλαγής, τον ΟΦΥΠΕΚΑ, ο οποίος με τον ιδρυτικό νόμο τον ν.4685/2020 και τους τροποποιητικούς νόμους ν.4722/2020 και ν.4819/2021 ο ΟΦΥΠΕΚΑ αποτελεί διάδοχο του Εθνικού Κέντρου Περιβάλλοντος και Αειφόρου Ανάπτυξης και των Φορέων Διαχείρισης Προστατευόμενων Περιοχών.

Δεν θα πω για τα διαδικαστικά, τα γνωρίζετε. Είναι, όμως, δεδομένο ότι το προσωπικό του ΟΦΥΠΕΚΑ προερχόμενο από τους πρώην ΦΔΠΠ, δηλαδή, Φορείς Διαχείρισης Προστατευόμενων Περιοχών, αποτελείται από τριακόσιους δεκατέσσερις υπαλλήλους όλων των κατηγοριών. Δεδομένου ότι ο ρόλος των Μονάδων Διαχείρισης των Προστατευόμενων Περιοχών γνωστό είναι ότι είναι ιδιαίτερα καθοριστικός για τη διατήρηση, προστασία και διαχείριση όλης αυτής της φυσικής ομορφιάς, παρά το γεγονός ότι το σύνολο του προσωπικού προσλήφθηκε αποκλειστικά μέσω διαδικασιών ΑΣΕΠ και παρά το ότι όλα αυτά τα χρόνια οι υπάλληλοι των Μονάδων Διαχείρισης Προστατευόμενων Περιοχών αποτελούν το μοναδικό προσωπικό του ΟΦΥΠΕΚΑ -ήδη είμαστε στον τέταρτο χρόνο λειτουργίας και πάμε στον πέμπτο- όλοι αυτοί οι υπάλληλοι βρίσκονται στο πεδίο, προστατεύουν τον φυσικό πλούτο, υπηρετούν τον νέο οργανισμό και εσείς ως Υπουργείο ζητάτε να κατέχουν όλοι αυτοί οι εργαζόμενοι, οι νέοι που θα προσληφθούν με τη νέα προκήρυξη, εξειδικευμένη εμπειρία, με διάφορα κριτήρια.

Με όλα αυτά τα παραπάνω ερωτάσθε, κύριε Υπουργέ: Γιατί στην προκήρυξη που πρόκειται να εκδοθεί, η εμπειρία σε άλλους υπαλλήλους υπολογίζεται και σε άλλους όχι; Παρομοίως με άλλες σχετικές προκηρύξεις που διασφαλίζονται οι εργαζόμενοι παρόμοιων περιπτώσεων -θα αναφερθώ στην δευτερολογία μου- μέσω της αυξημένης ειδικής μοριοδότησης σχετικής εμπειρίας, στην υπό έκδοση προκήρυξη γιατί δεν προστατεύονται; Γιατί εδώ και πλέον είκοσι χρόνια οι υπάλληλοι εργάζονται ως συμβασιούχοι ορισμένου χρόνου, παρά το γεγονός -είναι γνωστό- ότι εκ των πραγμάτων και των συνθηκών καλύπτουν πάγιες και διαρκείς ανάγκες;

Πώς εσείς πιστεύετε ότι θα δοθεί άμεσα μία δίκαιη λύση, που πρέπει να υπάρχει μία δίκαιη λύση, ώστε να μεταβούν όλοι οι εργαζόμενοι με ασφάλεια στο καθεστώς αορίστου χρόνου;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό. Επιτρέπονται, όμως, μόνο δύο ερωτήσεις.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε συνάδελφε, απαντήσαμε σε αυτήν την ερώτηση σε συνάδελφό σας και πριν από μερικές ημέρες και εκ των πραγμάτων θα επαναλάβω λίγο, πολύ αυτά που είπα.

Κατ’ αρχάς η προκήρυξη είναι προφανές ότι ευνοεί τους νυν υπαλλήλους στον βαθμό που αυτό είναι θεμιτό. Γίνεται με τη διαδικασία σειράς προτεραιότητας τύπου Κ και όχι γραπτού διαγωνισμού. Και όλοι οι εργαζόμενοι έχουν μοριοδότηση εμπειρίας στη διαχείριση προστατευόμενων περιοχών, αλλά οι ειδικότητες, που ας πούμε έχουν μεγαλύτερη προστασία με αυτήν την έννοια είναι οι πιο τεχνικές και επιστημονικές, που χρειάζονται τουλάχιστον τριάντα έξι μήνες συναφούς εμπειρίας.

Εδώ τώρα πρέπει να καταλάβουμε τι σημαίνει η λέξη «δίκαιη», που είπατε. Γιατί ο διαγωνισμός είναι ανοιχτός με βάση αυτά που προβλέπονται για το ΑΣΕΠ και αυτά που προβλέπει το Σύνταγμα. Σε ένα ανοιχτό διαγωνισμό υπάρχουν και αυτοί που θα συμμετέχουν χωρίς να είναι εργαζόμενοι. Οι θέσεις εργασίας εδώ που θεσπίσαμε από το ’21 είναι τριακόσιες εξήντα έξι εκ των οποίων οι τριάντα έξι στην κεντρική υπηρεσία και τριακόσιες τριάντα σε μονάδες διαχείρισης και τον Νοέμβριο του ’24 βάλαμε άλλες τριάντα τέσσερις.

Εδώ, λοιπόν, όταν έχεις έναν διαγωνισμό, στον οποίο συμμετέχουν και άλλοι, πρέπει να είσαι δίκαιος και στους άλλους συμμετέχοντες. Δεν μπορείς να πας τα πράγματα στην ακρότητά τους, γιατί έτσι προβλέπει το Σύνταγμα. Για παράδειγμα, εάν κάποιος κάνει υπηρεσίες λογιστή, αυτό δεν προσθέτει μεγάλη εμπειρία σε μια προστατευόμενη περιοχή για να έχει συντριπτικά μεγαλύτερες πιθανότητες από έναν άλλο συνάδελφό του που μπαίνει σ’ αυτόν τον διαγωνισμό.

Πρέπει, λοιπόν, να ζυγίσουμε τα δύο αγαθά. Το ένα είναι η εφαρμογή όσων προβλέπονται για το ΑΣΕΠ στο Σύνταγμα και όσα προβλέπονται από τους νόμους του ΑΣΕΠ και από την άλλη η ανάγκη, όντως, να πάρουμε αυτούς τους εργαζόμενους που έχουν ικανή εμπειρία και, όντως, έκατσαν είκοσι χρόνια, αλλά δεν μπήκαν τότε με τη διαδικασία του ΑΣΕΠ. Αυτήν την ισορροπία επιδιώκουμε να επιτύχουμε με την παρούσα προκήρυξη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο. Υπουργό.

Ορίστε, κύριε συνάδελφε, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, γνωρίζουμε ότι συνάδελφος Βουλευτής μας πριν ένα μήνα έκανε το ίδιο ερώτημα. Μόνο που ακούσαμε την απάντησή σας και τρόμαξαν οι εργαζόμενοι, ήδη, στο φορέα. Και γιατί τρόμαξαν; Γιατί εσείς θεωρήσατε πολιτικά ότι έπρεπε να φέρετε ένα νέο οργανισμό για να αντικαταστήσει τους παλαιότερους Φορείς Προστατευόμενων Περιοχών. Και ενώ τον φέρατε και υποτίθεται ότι ήταν μια προγραμματική σας κυβερνητική θέση γιατί τον φέρατε το 2020, ένα χρόνο μετά, εφόσον γίνατε Κυβέρνηση, σ’ αυτόν τον νόμο που φέρατε κάνετε δύο τροποποιητικές και στις δύο τροποποιητικές αυξάνετε συνεχώς και τους υπαλλήλους, τους κάνετε με πρόσφατο το ’24, σωστά είπατε τριάντα τέσσερις επιπλέον. Και όσο τους αυξάνατε, λέγατε ότι το 50% θα μπουν με εμπειρία και το 50% χωρίς να χαρακτηρίζεται η εμπειρία τους.

Άρα, τι κάνατε; από τους τριακόσιους δεκαπέντε υπαλλήλους οι διακόσιοι σίγουρα θα κριθούν για την εμπειρία τους. Άρα με τον νόμο που φέρνετε και την ΚΥΑ και την προκήρυξη, που όταν θα την φέρετε, θα αναπτυχθεί, από τους τριακόσιους δεκαπέντε, οι εκατόν δεκαπέντε δεν θα μπορούν να χρησιμοποιήσουν την εμπειρία τους. Και τι λέτε εσείς, που έχετε μάθει ως Κυβέρνηση να γυρνάτε τα δικά σας παιδιά μέσα από τους διαγωνισμούς; Λέτε ότι από τα στελέχη που θα πάρει με εμπειρία, το 50%, χρειάζεται να έχουν εμπειρία και στον ιδιωτικό τομέα, γιατί πρόσεξα πάρα πολύ την προηγούμενή σας απάντηση, έχοντας εμπειρία σε αντικείμενο, όπως αναφέρεται, τριάντα έξι μηνών, τρία χρόνια.

Αν είσαστε έντιμοι και δίκαιοι πραγματικά, γιατί θέλετε να λειτουργήσετε αντικειμενικά και να υποστηρίξετε τους ήδη εργαζόμενους που όλα αυτά τα χρόνια στηρίζουν αυτήν την προστασία των ευαίσθητων περιοχών, θα δίνατε το δικαίωμα στους νέους προσλαμβανόμενους με βάση το οργανόγραμμα, που έχετε βάλει στον νέο οργανισμό να μπουν αυτοί με τα κριτήρια που θέλετε, αλλά τους παλιούς υπάρχουν προηγούμενες Κ, Κ8 αν δεν κάνω λάθος, που πραγματικά έδινε ειδική μοριοδότηση.

Άρα, τι κάνετε εσείς; Καθυστερείτε τέσσερα χρόνια, όπως το 2020, μετά ξανά το 2020, ξανά το 2021. Κάνατε ΚΥΑ πριν από λίγο καιρό. Μειώνετε τις ειδικότητες στην τελευταία ΚΥΑ του 2023 και ενώ είναι για προστασία, μας γεμίζετε μηχανικούς για αυτόν τον φορέα. Και θα έχει να διαχειριστεί πολλά λεφτά, πολλά προγράμματα. Και οι δασολόγοι πανεπιστημιακής εκπαίδευσης από τέσσερις, τους κάνετε δύο. Φαίνεται οι προστατευόμενες περιοχές δεν θέλουν δασολόγους, αλλά θέλουν πολιτικούς μηχανικούς. Επομένως, αν εσείς βάζετε ως κριτήρια όχι τα τρία χρόνια και φέρνατε τον διαγωνισμό το 2021 και την προκήρυξη το 2022, τότε ναι θα πιστεύαμε εσάς ότι πραγματικά ανοίγεται αντικειμενικά και δίκαια και για τους άλλους υπαλλήλους.

Αλλά φέρνετε εσείς αυτή την περιορισμένη εμπειρία και φέρνετε τη διακήρυξη τέσσερα χρόνια μετά τον νόμο, έτσι ώστε πραγματικά και από τους διακόσιους να έχουν το δικαίωμα και κανένας από τους διακόσιους που, ήδη, δουλεύουν να μην έχουν τα προσόντα αποκλειστικά της ειδικής εμπειρίας, έτσι ώστε να προσληφθούν.

Επομένως, αν θέλατε να δώσετε και να ανοίξετε δίκαια το δικαίωμα, το να μπουν και άνθρωποι που δεν είχαν την προηγούμενη εμπειρία, ας βάζατε τους τριάντα έξι μήνες και να το φέρνατε σε ένα χρόνο. Τότε πραγματικά θα υπήρχε μία αντικειμενικοποίηση για τα καινούργια στελέχη που θέλετε να φέρετε στον οργανισμό, που είναι γεμάτο δικηγόρους και πολιτικούς μηχανικούς.

Αν πιστεύετε ότι οι προστατευόμενες περιοχές έχουν ανάγκη και από άλλους δικηγόρους και από άλλους πολιτικούς μηχανικούς, τότε πραγματικά σύμφωνα με τη δική σας πολιτική δεν υπάρχει καμία ανάγκη οι προστατευόμενες περιοχές να προστατεύονται από δασολόγους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κύριο Βρεττό.

Τον λόγο έχει ο κύριος Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχάς να ξεκινήσουμε λέγοντας ότι έχουμε δασική υπηρεσία που λειτουργεί παράλληλα, η οποία τώρα για πρώτη φορά αποκτά έναν σημαντικό αριθμό δασολόγων μετά από είκοσι χρόνια. Η δουλειά του ΟΦΥΠΕΚΑ είναι μία σύνθετη δουλειά, η οποία απαιτεί και γνώση κατά κύριο λόγο σε θέματα πανίδας, αλλά απαιτεί και γνώσεις άλλου χαρακτήρα. Σε κάθε περίπτωση, όμως, ο οργανισμός και οι προκηρύξεις είναι ένα θέμα που έχει προ πολλού προηγηθεί. Είναι του 2021.

Αυτό το οποίο συζητάμε σήμερα, και αυτό που μου ζητάτε στην ουσία, είναι να φτιάξουμε κριτήρια που θα διασφαλίζουν 100% αυτούς που, ήδη, συμμετέχουν. Αυτό ισοδυναμεί με παραβίαση των κανόνων του ΑΣΕΠ. Αυτό μου ζητάτε. Διότι όταν φτιάχνω κριτήρια που αφορούν αποκλειστικά και μόνο χωρίς κανενός είδους αμφισβήτηση, ανθρώπους που ήδη εργάζονται, είναι σαφές ότι η προκήρυξη είναι πλασματική. Άλλο είναι να βοηθήσουμε, προφανώς πρέπει. Να αξιοποιήσουμε την εμπειρία των ανθρώπων; Προφανώς πρέπει.

Να σας δώσω, όμως, ένα παράδειγμα για να συνεννοηθούμε. Ας υποθέσουμε ότι ένας εργαζόμενος έφυγε από τον ΟΦΥΠΕΚΑ -τυχαία το λέω, δεν έχω κάποιον στο μυαλό μου- και πήγε σε μία μη κυβερνητική οργάνωση για τον επόμενο χρόνο και δούλεψε είκοσι τέσσερις μήνες στον ΟΦΥΠΕΚΑ προστατεύοντας μία περιοχή και μετά δώδεκα μήνες σε μία ΜΚΟ, στην ίδια δουλειά. Αυτός θα αντιμετωπιζόταν αρνητικά στο διαγωνισμό; Γιατί;

Το κρίσιμο ερώτημα είναι να πετύχουμε αυτή την ισορροπία, σας λέω. Η ισορροπία είναι μεταξύ ενός διαγωνισμού που δίνει το μέγιστο εφικτό πλεονέκτημα στους ήδη εργαζόμενους, χωρίς, όμως, να υπερβαίνει τα εσκαμμένα, δηλαδή να λέει το ελληνικό κράτος ότι δεν σας αντιμετωπίζω σοβαρά εσάς που δεν δουλεύετε στον ΟΦΥΠΕΚΑ και που μπορεί να είσαστε βιολόγοι, μπορεί να έχετε εμπειρία σε πραγματικό πεδίο επί δεκαετίες και ζητάτε από μένα να συμμετάσχετε ισότιμα σε έναν διαγωνισμό. Συνεπώς, αυτή την ισορροπία πρέπει να προσπαθήσουμε να βρούμε.

Αντιλαμβάνομαι ότι οι νυν εργαζόμενοι θέλουν να έχουν πλήρη διασφάλιση. Πάντα η αβεβαιότητα δημιουργεί μία ανασφάλεια. Ανθρώπινο είναι. Από την άλλη πλευρά πρέπει να κρατάμε αυτή την ισορροπία σε αυτούς τους διαγωνισμούς για λόγους δημόσιας τάξης και αντιμετώπισης των ανθρώπων με μία δικαιοσύνη που να είναι λίγο παραπάνω από το τη δικαιοσύνη που αφορά λίγους, να αφορά πολλούς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με την ενδέκατη με αριθμό 538/16-2-2025 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Φραγκίσκου Παρασύρη προς τον Υπουργό Περιβάλλοντος και Ενέργειαςμε θέμα: «Ειδικό Χωροταξικό Πλαίσιο για ΑΠΕ».

Ορίστε, κύριε συνάδελφε, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι προχωράμε με πολύ γρήγορο βηματισμό στην πράσινη μετάβαση. Ωστόσο, έχουμε απουσία ειδικού χωροταξικού για τις ΑΠΕ και επιφορτίζονται και επωμίζονται το βάρος της αντίδρασης οι τοπικές κοινωνίες, α΄ και α΄ βαθμού της τοπικής αυτοδιοίκησης, ένα βάρος από τους ανθρώπους που ζουν στις περιοχές αυτές, τους επιχειρηματίες, τους αγρότες, τους κτηνοτρόφους, διότι δεν υπάρχουν ακόμα σαφή και διατυπωμένα τα κριτήρια σχετικά με το χωροταξικό πλαίσιο.

Είναι άλλωστε και η κοινή παραδοχή. Το έχουμε συζητήσει πολλές φορές, ότι το ειδικό χωροταξικό που υπάρχει σήμερα του 2008, είναι ξεπερασμένο τόσο από τις τεχνολογίες, όσο και με βάση τα περιβαλλοντικά κριτήρια και τα επιστημονικά από τα σύγχρονα που έχουμε υπ’ όψιν μας.

Οι αδειοδοτήσεις συνεπώς με τον τρόπο με τον οποίο σήμερα παραχωρούνται, προκύπτουν πολλές φορές ως αποτέλεσμα συμβιβασμών, διαπραγματεύσεων, με παραλείψεις, με εύλογες παρεκκλίσεις στόχων. Άλλωστε στο ετήσιο σχέδιο δράσης του Υπουργείου σας το 2022, το 2023 και το 2024 έχετε δεσμευτεί ότι θα φέρετε ένα ολοκληρωμένο ειδικό χωροταξικό πλαίσιο για τις ΑΠΕ, ωστόσο βαίνουμε πλέον στον τρίτο χρόνο. Άλλωστε η συγκεκριμένη επιτροπή για την αναθεώρηση είχε συγκροτηθεί από το 2021.

Γνωρίζετε για την παραπομπή της χώρας μας στο δικαστήριο της Ευρωπαϊκής Ένωσης, για την Οδηγία 2014/89, για τον θαλάσσιο χωροταξικό σχεδιασμό. Θα σας καταθέσω στα Πρακτικά και τη συγκεκριμένη οδηγία.

Δεδομένου, λοιπόν, του πολύ μεγάλου αριθμού εισόδου των ΑΠΕ και το 2025 στόχος με βάση το ΕΣΕΚ είναι να φτάσουμε τα 19GW. Το 2030 είναι να φτάσουμε στα 28GW ΑΠΕ και το 2040 να υπερδιπλασιάσουμε στα 47GW. Άρα, θα υπερδιπλασιάσουμε τους ρυθμούς με τους οποίους το τελευταίο διάστημα βλέπουμε να εισάγονται οι ΑΠΕ.

Υπάρχει ένας εύλογος προβληματισμός σχετικά με τον σχεδιασμό και αυτή η καθυστέρηση -όσο υπάρχει αυτή η καθυστέρηση- υπονομεύει, όπως ξέρετε, την πολιτική μας συνολικά για την πράσινη μετάβαση. Διότι έχουν κάθε λόγο οι τοπικές κοινωνίες ελλείψει κάποιου συγκεκριμένου σχεδιασμού να δαιμονοποιούν τελικά τις ΑΠΕ και τελικά να φτάνουμε σε μία ακραία προσέγγιση σε σχέση με το πώς θα εισάγονται οι ΑΠΕ.

Τα ερωτήματα που έχουν μπει είναι: Πότε θα καταθέσετε -γνωρίζοντας και μία απάντηση σε μία ερώτησή μου το φθινόπωρο όπου είχατε δεσμευτεί ότι θα το καταθέσετε- αυτό το αναθεωρημένο Εθνικό Χωροταξικό Σχέδιο για τις ΑΠΕ; Ποιοι θα είναι οι βασικοί του άξονες; Θα έχουμε αύξηση των ανταποδοτικών τελών και ωφελειών για τις τοπικές κοινωνίες; Θα έχουμε μία πρόβλεψη μέσα σε αυτό το ειδικό χωροταξικό σε σχέση με την αναλογικότητα, γιατί υπάρχουν περιοχές στη χώρα μας όπου έχει ξεπεραστεί η φέρουσα ικανότητα, ώστε να αντέξουν παραπάνω ΑΠΕ; Ή αυτό θα κριθεί μόνο με οικονομικούς όρους;

Και η δεύτερη ερώτηση αφορά τη διασύνδεση της Κρήτης, η οποία γεννά ένα ηλεκτρικό χώρο 2GW επιπλέον, παρότι έχετε δεσμεύσει αρκετό χώρο με τον ν.4821/2021, άρθρο 100. Πώς σκοπεύετε να διαχειριστείτε αυτή τη διανομή του ηλεκτρικού χώρου στην Κρήτη, τη γεωγραφική του κατανομή; Και σύμφωνα με κάποια δημοσιεύματα φαίνεται ότι αλλάζουν και οι περιοχές αιολικής προτεραιότητας και αυξάνονται στην Κρήτη σε είκοσι δύο.

(Στο σημείο αυτό ο Βουλευτής κ. Φραγκίσκος (Φρέντυ) Παρασύρης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Παρασύρη.

Τον λόγο έχει ο κύριος Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση. Για το χωροταξικό των ΑΠΕ πολιτικά έχουμε περίπου σχεδόν καταλήξει εντελώς στο τι θα περιλαμβάνει. Είναι σαφές ότι το χωροταξικό σχέδιο που χρησιμοποιούμε τώρα του 2008 πράγματι είχε σχεδιαστεί σε μία διαφορετική εποχή. Δεν είμαι καθόλου βέβαιος εάν είναι θέματα χωροταξίας που οδηγούν στις αντιδράσεις των τοπικών κοινωνιών. Πολύ περισσότερο είναι μία τάση προς πολύ μικρότερο ορθολογισμό που υπάρχει τα τελευταία χρόνια στην κοινωνία μας, παρά θέματα χωροταξίας, και μία δαιμονοποίηση των ΑΠΕ που οφείλεται και ή σε πολιτικούς λόγους ή κομματικούς λόγους το τελευταίο διάστημα.

Σε κάθε περίπτωση είναι σωστό ότι τα ανταποδοτικά πρέπει να γίνουν πολύ πιο αποτελεσματικά σε σχέση με τις τοπικές κοινωνίες και αυτό θα περιλαμβάνεται όχι στο ίδιο το χωροταξικό, αλλά θα το ανακοινώσουμε πακέτο. Είναι σωστό ότι πρέπει να περιορίσουμε τις πολύ μεγάλες ακρότητες σε ό,τι αφορά την εγκατάσταση σε συγκεκριμένες περιοχές και επίσης να λάβουμε υπ’ όψιν μας και την καινούργια πραγματικότητα. Παράδειγμα, γη υψηλής παραγωγικότητας. Σήμερα έχουμε ένα ποσοστό 0,8%, αλλά γνωρίζουμε ήδη ότι ένας τεράστιος αριθμός γαιών σταμάτησαν να καλλιεργούνται την τελευταία δεκαετία. Μιλάμε τώρα για έξι εκατομμύρια στρέμματα. Πολλές από αυτές τις γαίες δεν είναι γη υψηλής παραγωγικότητας. Τα φωτοβολταϊκά μπορούν να μπουν οπουδήποτε περίπου στη χώρα. Δεν είναι σαν τα αιολικά που είναι συνάρτηση του αιολικού δυναμικού και σε πάρα πολλές περιοχές δεν είναι εφικτό να λειτουργήσουν.

Συνεπώς, πρόθεσή μας είναι να σταματήσουμε να έχουμε νέα φωτοβολταϊκά σε γη υψηλής παραγωγικότητας. Ενδεχομένως να δούμε αν πιθανόν θα πρέπει να εξαιρέσουμε την αυτοπαραγωγή σε αυτό, γιατί υπάρχουν αρκετές γαίες που είναι καλλιεργήσιμες μεν, αλλά δεν είναι υψηλής παραγωγικότητας και οι οποίες έχουν εγκαταλειφθεί. Τώρα, όταν έχουμε εγκαταλείψει έξι εκατομμύρια στρέμματα και θέλουμε για όλα τα φωτοβολταϊκά, μαζί με αυτά που έχουμε εγκατεστημένα, μέχρι το 2050, πεντακόσιες χιλιάδες στρέμματα, δεν είναι ανάγκη να πάμε στη γη υψηλής παραγωγικότητας για να τα καλύψουμε. Αυτό είναι μια προσαρμογή που είναι σωστό να γίνει. Και άλλες τέτοιες προσαρμογές θα έχει το σχέδιο. Οσονούπω θα το παρουσιάσουμε, οπότε θα έχετε την ευκαιρία να το δείτε. Στην Κρήτη δεν χρειάζεται, όπως και οπουδήποτε αλλού, να κάνουμε υπερβολές.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Τώρα, το «οσονούπω» πώς να το ερμηνεύσει κανείς!

Κύριε συνάδελφε, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κύριε Υπουργέ, να πω βέβαια ότι τελικά -και αυτό είναι ένα ζήτημα- από τα μέσα ενημέρωσης μαθαίνουμε πολύ περισσότερα απ’ όσα μπορεί να μάθει ένας Βουλευτής ρωτώντας πολύ συγκεκριμένα πράγματα τον καθ’ ύλην αρμόδιο Υπουργό. Η παραδοχή ότι είναι ξεπερασμένος ο εθνικός χωροταξικός σχεδιασμός για τις ΑΠΕ δεν είναι μόνο δική μου, είναι και δική σας, είναι και του κ. Μανουσάκη, ο οποίος εδώ σε δήλωσή του λέει ότι προκειμένου να ικανοποιήσουμε τις ανάγκες μας για ΑΠΕ, γίνονται σε διάφορα σημεία στη γεωγραφία της χώρας. Είναι πάρα πολλές οι δηλώσεις, όχι μόνο οι δικές σας, και της Υφυπουργού και αρκετών αρμοδίων.

Συνεπώς, νομίζω ότι έχει έρθει η στιγμή να φτάσουμε σε ένα σημείο με διαβούλευση με τις τοπικές κοινωνίες, αναγνωρίζοντας και αυτά που είπατε, ότι υπάρχει πολύ μεγάλο ποσοστό εγκαταλελειμμένη γης. Αλλά όλα αυτά θα πρέπει να τα δούμε ως πολιτεία, είτε είστε εσείς ως Υπουργείο είτε είμαστε εμείς ως Αντιπολίτευση. Ξέρετε, υπάρχει ένα πολύ βασικό και κομβικό κομμάτι. Διακυβεύεται μια πολύ μεγάλη εθνική στοχοθεσία της χώρας, που είναι οι στόχοι της πράσινης μετάβασης, όσο δεν υπάρχει επαρκής πληροφόρηση και καμπάνιες ενημέρωσης των τοπικών κοινωνιών για το τι πρόκειται να κάνουμε. Νομίζω ότι δεν έχουμε κανέναν λόγο να είμαστε στα κρυφά για το τι κάνουμε. Νομίζω ότι όλα θα πρέπει να είναι με διαφάνεια, με διαβούλευση, σε συμφιλίωση με τις τοπικές κοινωνίες, για να κατανοήσουν τι ακριβώς θέλουμε να πετύχουμε ως χώρα.

Δεν βοηθάνε, λοιπόν, τα μισά λόγια, η ελλιπής πληροφόρηση, οι αποφάσεις εκ των άνω. Θα πρέπει να γίνεται μία συνδιαμόρφωση αυτών των αποφάσεων. Μάλιστα, η ίδια η Ευρωπαϊκή Ένωση έχει βάλει και έξι σημεία-στόχους μέσα από τα οποία βασικός συντελεστής και πυλώνας είναι η πληροφόρηση και η διαβούλευση με τις τοπικές κοινωνίες, η συμφιλίωση. Εκεί που θα πάνε οι ΑΠΕ να γνωρίζουν οι τοπικές κοινωνίες τι πρόκειται να γίνει. Το ένα είναι αυτό, η ενημέρωση. Το ένα είναι το να έχουμε μια πληροφόρηση.

Το άλλο το πολύ βασικό, όμως, αφορά στα ανταποδοτικά τέλη. Θα πρέπει να καταλάβουμε στο πλαίσιο αυτού που λέμε εμείς ότι, ναι μεν πράσινη μετάβαση, αλλά όχι απλά πράσινη, αλλά και δίκαιη. Θα πρέπει κάποια στιγμή να συζητήσουμε σοβαρά για το πώς κατανέμονται τα ανταποδοτικά τέλη και για την ταχύτητα. Είπατε εδώ ότι θα αλλάξετε τον τρόπο με τον οποίο, τέλος πάντων, θα φτάνουν αυτά τα τέλη στην τοπική κοινωνία. Αλλά δεν φτάνουν μόνο αυτά. Γιατί δεν το λέμε φωναχτά; Είναι μόνο 3% για τα μεγάλα έργα ΑΠΕ και συνολικά μέχρι σήμερα οι τοπικές κοινωνίες έχουν πάρει, αν τα έχω υπολογίσει σωστά, γύρω στα 170 εκατομμύρια ευρώ, όταν υπάρχει αυτή η εκτόξευση των κερδών που παρουσιάζεται στις εταιρείες ενέργειας. Σε αυτό, μάλιστα, θα σας υπενθυμίσω ότι είχαμε καταθέσει μια τροπολογία στις 24 Απριλίου πέρυσι για την αύξηση των τελών από το 3% στο 5% για την καλύτερη και ταχύτερη απόδοση στις τοπικές κοινωνίες.

Κλείνω, θέλοντας να πω ότι -στο πλαίσιο του ότι θεωρώ ότι μαζί συνηγορούμε ότι πρέπει να φτάσουμε στην πράσινη μετάβαση, αλλά πρέπει να φτάσουμε με έναν τρόπο δίκαιο και συμφιλιωτικό για τις τοπικές κοινωνίες- θα πρέπει να λάβουμε υπ’ όψιν μας και τις απόψεις της κοινής γνώμης και πώς θα τις κάμψουμε αυτές. Το ένα είναι, ξαναείπα, η παραπληροφόρηση. Ένα δεύτερο είναι η αύξηση των ωφελειών και των τελών για τις τοπικές κοινωνίες. Θα πρέπει να έχετε υπ’ όψιν σας την έρευνα κοινής γνώμης του ΙΟΒΕ που έγινε πέρυσι, όπου το 73% δεν θέλει τις ανεμογεννήτριες να βρίσκονται στο πεδίο ορατότητάς του, τέλος πάντων, και κοντά, παρότι θα πέσει το βάρος εκεί.

Συνεπώς, θα πρέπει να τα λαμβάνουμε υπ’ όψιν μας αυτά, για ποιον λόγο έχουμε φτάσει σε αυτό το σημείο της δαιμονοποίησης, τι μπορούμε να κάνουμε και πώς μπορούμε να βοηθήσουμε, έτσι ώστε η χώρα μας να μη χάσει έναν εθνικό στόχο που αφορά την πράσινη μετάβαση, αλλά με έναν δίκαιο τρόπο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, κι εγώ παρακολουθώ τις μετρήσεις κοινής γνώμης. Νομίζω ότι όλοι το βλέπουμε. Αλλά, ξέρετε, υπάρχει η περίφημη θεωρία «όχι στην αυλή μου», «not in my back yard». Δηλαδή, θέλουμε ηλεκτρικό, αλλά όχι την παραγωγή στην αυλή μας. Θέλουμε τα αγαθά των εργοστασίων, αλλά δεν θέλουμε το εργοστάσιο να είναι κοντά μας. Θέλουμε να καταναλώνουμε βενζίνη και μας αρέσει να βλέπουμε το πολύ όμορφο πράγμα που είναι ένα βενζινάδικο, ακόμη και όταν είναι κοντά σε έναν αρχαιολογικό χώρο, αλλά δέκα χιλιόμετρα μακριά δεν θέλουμε να βλέπουμε τη διαγραφή μιας ανεμογεννήτριας. Η κοινή γνώμη έχει το ιερό δικαίωμα να μην είναι πάντα απολύτως λογική στον τρόπο που αντιμετωπίζει τα πράγματα. Έχει και συναισθηματικούς λόγους και έχει -για να είμαστε ειλικρινείς- και την εξής αντίληψη: «Γιατί να βγάζει κάποιος άλλος λεφτά στη δική μου περιοχή, χωρίς εγώ να εμπλέκομαι;». Και έχει ένα δίκιο, γι’ αυτό φτιάχνουμε τα ανταποδοτικά.

Τώρα, ποιο είναι το πρόβλημα των ανταποδοτικών; Τα ανταποδοτικά δεν είναι τόσο μικρό το ποσοστό. Με τα 2 ευρώ η μεγαβατώρα είναι σε πολλές περιπτώσεις αρκετά πάνω από το 3%. Επίσης, να υπολογίσετε ότι αυτό αφορά τον τζίρο, δεν αφορά το περιθώριο κέρδους.

Ποιο είναι το πρόβλημα στην πραγματικότητα; Το ένα είναι η πολύ μεγάλη καθυστέρηση. Τα ανταποδοτικά, ακόμη και τώρα που έχουν επιταχυνθεί, έρχονται πολύ αργά. Δεύτερον, δεν τα βλέπουν άμεσα, έρχονται σε έργα των δήμων που σημαίνει ότι αν έρθουν φέτος στον δήμο, θα τα δει ο πολίτης -με τον τρόπο που λειτουργεί το Δημόσιο στη χώρα μας- δυο, τρία χρόνια μετά στο επίπεδο των έργων. Άμα κάνουν δύο χρόνια να φτάσουν και τρία χρόνια να δει κάποιος το έργο, χρειάζονται πέντε χρόνια. Δίκιο έχει να λέει ότι δεν είναι αρκετά.

Συνεπώς, τι πρέπει να κάνουμε; Και αυτό θα το δείτε στα ανταποδοτικά που θα παρουσιάσουμε. Το πρώτο είναι ότι πρέπει να έρχονται τα χρήματα πολύ πιο γρήγορα. Θα ξεπεράσουμε εαυτόν σε αυτό. Δεύτερον, πρέπει να έχουν μεγαλύτερο μερτικό άμεσο οι τοπικές κοινωνίες, να υπάρχει και ένα κομμάτι για τους δήμους, αλλά ήταν υπερβολικό το «60%-40%», γιατί ακριβώς υπάρχει αυτή η καθυστέρηση. Αυτό είναι το δεύτερο που πρέπει να κάνουμε. Το τρίτο είναι ότι πρέπει να βρούμε τρόπους για να αυξήσουμε και το ίδιο το ποσό των ανταποδοτικών, προσθέτοντας και άλλες πηγές ανανεώσιμων πηγών που ως τώρα δεν είχαμε. Είναι και άλλα, τα οποία δεν είναι ώρα να τα παρουσιάσουμε στο σύνολό τους σήμερα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τα μαθαίνουμε από τις εφημερίδες!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ε, ναι, τα μαθαίνετε από τις εφημερίδες! Τα μαθαίνω και εγώ ενίοτε από τις εφημερίδες.

Σε κάθε περίπτωση, πρέπει να είμαστε πολύ πιο γενναίοι, έχετε δίκιο σε αυτό. Και επίσης, πρέπει να πάμε πιο στοχευμένα και να περιορίσουμε. Ήταν υπερβολικά φαρδύ το προηγούμενο χωροταξικό, χωρίς, όμως, να δημιουργήσουμε κάποιες περιοχές που θα είναι πολύ μεγάλης επιβάρυνσης. Πρέπει να βρούμε ένα μέτρο, ειδικά για τις ανεμογεννήτριες. Και επίσης, πρέπει να προστατεύσουμε κάποια μέρη που δεν έχουμε λόγο. Παράδειγμα είναι οι φυσικές λίμνες! Παραείναι μεγάλη η συζήτηση της παρέμβασης που θα έχουν τα φωτοβολταϊκά πάνω σε φυσικές λίμνες. Δεν θα βάλουμε, λοιπόν, στις φυσικές λίμνες. Πάει, τελείωσε αυτό. Θα βάλουμε ένα μερίδιο λελογισμένο και περιορισμένο στις τεχνητές. Τέτοιου είδους παρεμβάσεις θα κάνουμε πολλές.

Και ειδικά για την Κρήτη εγώ δεν θα ανησυχούσα για μεγάλο αριθμό προστατευόμενων ΠΑΠ που λέμε, Περιοχών Αιολικής Προτεραιότητας, γιατί αυτά που προβλέπονται ήδη είναι αρκετά, πρέπει να κόψουμε τις υπερβολές που είχε το προηγούμενο χωροταξικό.

Αυτά ήθελα να πω και ευχαριστώ για την ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πέμπτη με αριθμό 541/17-2-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να καταβάλει άμεσα ο ΕΦΚΑ τους μισθούς και τις ασφαλιστικές εισφορές των τριάντα επτά εργολαβικών εργαζομένων της Kolossos που δουλεύουν για τον ΕΦΚΑ».

Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Ορίστε, κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, κατέθεσα την παραπάνω ερώτηση πριν από μια βδομάδα. Εν τω μεταξύ, τις τελευταίες μέρες υπήρξαν ορισμένες εξελίξεις, γι’ αυτό και θα την αναδιαμορφώσω σε ορισμένα σημεία στο τέλος. Ξέρετε πολύ καλά την υπόθεση που συζητάμε, την «Οδύσσεια» δηλαδή τριάντα επτά εργαζομένων της Kolossos, που παρείχαν υπηρεσίες στα καταστήματα του ΕΦΚΑ, υπηρεσίες φύλαξης μέχρι πρότινος, μέχρι πριν από λίγες μέρες.

Επομένως, αυτό κατά την άποψή μου είναι το ιδανικό παράδειγμα που αποδεικνύει, όπως θα εκθέσω, ότι οι εργολαβικές εταιρείες που παρέχουν εργαζόμενους ζημιώνουν και τους εργαζόμενους και το Δημόσιο, γιατί και τις υπηρεσίες τους μπορούσατε να τις έχετε φθηνότερα και οι ίδιοι είναι εργαζόμενοι-όμηροι, κακοπληρωμένοι και σε κάθε ευκαιρία σταματούν να τους πληρώνουν οι εργολαβικές εταιρείες, χωρίς κανένα κόστος για τις ίδιες.

Τι έχει γίνει; Συγκεκριμένος ΕΦΚΑ στις 8 Ιανουαρίου 2024, δηλαδή πριν έναν χρόνο, έκανε σύμβαση με την εταιρεία Kolossos για τη φύλαξη των γραφείων του στην Αττική, ενώ η Kolossos είχε ήδη μεγάλα χρέη στα ασφαλιστικά ταμεία. Και μην μου πείτε ότι δεν το ξέρατε! Δηλαδή πήρε την ευθύνη και έκανε σύμβαση με μια εταιρεία αφερέγγυα, με παρελθόν στην καταπάτηση της εργατικής και ασφαλιστικής νομοθεσίας. Γιατί το έκανε αυτό; Τι μας ισχυρίστηκε ο ΕΦΚΑ; Ότι η Kolossos λίγο καιρό πριν είχε κάνει ρύθμιση χρεών και την τηρούσε. Λίγο καιρό, όμως, μετά η εταιρεία σταμάτησε να τηρεί τη ρύθμιση και ο ΕΦΚΑ άρχισε να παρακρατεί ποσοστό των χρηματικών απαιτήσεων της Kolossos, σύμφωνα με το άρθρο 18 του ν.4578/2018, όπως καλώς γνωρίζουμε άπαντες. Σχεδόν αμέσως η εταιρεία άρχισε να μην πληρώνει τους μισθούς και τις ασφαλιστικές εισφορές στους τριάντα επτά εργαζόμενους, οι οποίοι συνέχιζαν, όμως, να δουλεύουν στον ΕΦΚΑ. Αυτό ο ΕΦΚΑ το γνώριζε, γιατί οι εργολαβικοί εργαζόμενοι το κατήγγειλαν στο ΣΕΠΕ και είχε ενημερωθεί και από το σωματείο τους ο ΕΦΚΑ.

Και τι δεν έκανε; Δεν κατήγγειλε τη σύμβαση ως όφειλε, δεν πλήρωσε ο ίδιος τους τριάντα επτά εργαζόμενους ως όφειλε, σύμφωνα με τον ν.3863/2010, άρθρο 68 παράγραφος 5, ενώ αντίθετα τι έκανε; Ανανέωσε τη σύμβαση με την εταιρεία Kolossos την 1η Ιανουαρίου 2025. Οι εργαζόμενοι συνέχισαν να δουλεύουν απλήρωτοι. Πότε κατήγγειλε ο ΕΦΚΑ τη σύμβαση; Τώρα! Έμαθα ότι αυτό έγινε τις προηγούμενες μέρες, μετά από τις κινητοποιήσεις των εργαζομένων και τη δική μας πίεση και κοινοβουλευτικό έλεγχο.

Για αυτά όλα τα παραπάνω σας λέω το εξής: Εσείς ως Υπουργός Εργασίας και ο διοικητής του ΕΦΚΑ έχετε την κύρια ευθύνη απέναντι στους εργαζόμενους, ευθύνη ηθική, πολιτική, κοινωνική, εργασιακή, γιατί κάνατε σύμβαση με μια εταιρεία που καταπατά την εργασιακή και ασφαλιστική νομοθεσία, γιατί αφήσατε τους εργολαβικούς εργαζόμενους των 700 ευρώ στον δικό σας τον οργανισμό να γίνουν όμηροι και δεν τους πληρώσατε τίποτα, τα δεδουλευμένα τους, εσείς ως ΕΦΚΑ, ως οφείλατε και παραμένουν αυτοί οι άνθρωποι απλήρωτοι τόσους μήνες. Πώς ζουν οι εργαζόμενοι των 700 ευρώ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελείωσα, κύριε Πρόεδρε.

Γι’ αυτό σας ρωτάω αν δεσμεύεστε εσείς και ο ΕΦΚΑ ότι θα καταβάλλετε τα δεδουλευμένα, μισθούς και ασφαλιστικές εισφορές, στους τριάντα επτά περίπου εργολαβικούς εργαζόμενους της εταιρείας Kolossos, που εργάζονταν μέχρι προχθές για τη φύλαξη των γραφείων του ΕΦΚΑ και αν δεσμεύεστε εσείς ως Υπουργός και ο διοικητής του ΕΦΚΑ ότι οι εργολαβικοί αυτοί εργαζόμενοι θα συνεχίσουν να δουλεύουν είτε με απευθείας συμβάσεις, όπως εμείς πιστεύουμε και προκρίνουμε, είτε από διάδοχο εργολαβικό σχήμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμη κυρία Φωτίου, πρώτα από όλα να ξεκαθαρίσω ότι δεν παραγνωρίζουμε σε καμία περίπτωση την αγωνία των εργαζομένων. Οι αρμόδιες ελεγκτικές υπηρεσίες του Σώματος Επιθεώρησης Εργασίας είναι έτοιμες να διερευνήσουν κάθε καταγγελία και να προβούν σε όλες τις απαραίτητες ενέργειες κατά λόγο αρμοδιότητας για τη διασφάλιση των δικαιωμάτων των εργαζομένων.

Θα μου επιτρέψετε, όμως, να αναφερθώ πρώτα στο ιστορικό της υπόθεσης και τις ενέργειες του ΕΦΚΑ, σύμφωνα με την ενημέρωση που είχα από τον φορέα. Η εταιρεία Kolossos Security αναδείχθηκε ανάδοχος σε ανοικτό ηλεκτρονικό διαγωνισμό για την παροχή υπηρεσιών φύλαξης σε κτίρια στέγασης των δομών του e-ΕΦΚΑ αρμοδιότητας Περιφερειακής Υπηρεσίας Συντονισμού και Υποστήριξης Αττικής για χρονικό διάστημα δώδεκα μηνών με δικαίωμα προαίρεσης για παράταση των υπηρεσιών έως δώδεκα επιπλέον μήνες. Η εν λόγω εταιρεία είχε οφειλές προς τον ΕΦΚΑ -αναφερθήκατε και εσείς σε αυτό- οι οποίες, όμως, ήταν σε ρύθμιση. Η ύπαρξη οφειλών σε ρύθμιση, όπως γνωρίζετε, δεν εμποδίζει τη συμμετοχή σε διαδικασίες δημοσίων συμβάσεων. Μάλιστα, οι οφειλέτες σε ρύθμιση λαμβάνουν αποδεικτικό ασφαλιστικής ενημερότητας με βάση το άρθρο 24 του ν.4611/2019 που ψήφισε η κυβέρνησή σας, όταν ήσασταν εσείς Υπουργός.

Στο πλαίσιο της σύμβασης αυτής έχουμε από τη μία πλευρά την αξίωση της εταιρείας για την αμοιβή από την παροχή υπηρεσιών και από την άλλη πλευρά την αξίωση του ΕΦΚΑ για τις οφειλές που βρίσκονται σε ρύθμιση. Όπως γνωρίζετε –διότι έχετε θητεύσει στο Υπουργείο Εργασίας και Κοινωνικής Ασφάλισης, τότε είχε άλλον τίτλο- σε αυτές τις περιπτώσεις υπάρχει νεότερη ειδική διάταξη, το άρθρο 18 του ν.4331/2015, όπως τροποποιήθηκε με το άρθρο 18 του ν.4557/2018, δηλαδή διατάξεις που επίσης ψηφίστηκαν επί κυβέρνησης ΣΥΡΙΖΑ - ΑΝΕΛ, που ρυθμίζει συγκεκριμένα την εκμετάλλευση των χρηματικών αυτών απαιτήσεων έναντι του ΕΦΚΑ σε περίπτωση ύπαρξης οφειλών του αντισυμβαλλόμενου που έχει υπαχθεί σε ρύθμιση.

Συγκεκριμένα, το άρθρο αυτό στην παράγραφο 2 προβλέπει ότι οι φορείς κοινωνικής ασφάλισης προβαίνουν σε συμψηφισμό των χρηματικών απαιτήσεων του οφειλέτη κατά του φορέα μέχρι του ύψους των οφειλών κατ’ αναλογική εφαρμογή των διατάξεων περί συμψηφισμού του Κώδικα Είσπραξης Δημοσίων Εσόδων. Στην περίπτωση αυτή, μάλιστα, ο νόμος ορίζει ότι τα ποσά των χρηματικών απαιτήσεων του οφειλέτη συμψηφίζονται με τις τελευταίες δόσεις της ρύθμισης, όπως αυτές ορίζονται στην απόφαση του αρμόδιου οργάνου του ασφαλιστικού φορέα.

Επομένως, ο ΕΦΚΑ στο πλαίσιο της διασφάλισης της νομιμότητας και των εσόδων του οργανισμού προχώρησε, όπως ορίζει η ειδική διάταξη νόμου, σε παρακράτηση των αμοιβών αυτών. Όπως γίνεται αντιληπτό, δεν μπορεί να γίνουν και τα δύο ταυτόχρονα, δηλαδή και να παρακρατηθούν οι αμοιβές λόγω οφειλών και να καταβληθούν οι αποδοχές στους εργαζόμενους, όπως ορίζει το άρθρο 68 του ν.3863/2010. Ο ΕΦΚΑ ενήργησε εντός του πλαισίου που ορίζει το άρθρο 18 του ν.4331/2015 και για τον λόγο αυτό προχώρησε σε παρακράτηση του συνόλου της αμοιβής της εταιρείας Kolossos, διασφαλίζοντας με τον τρόπο αυτό τα έσοδά του που σε τελική ανάλυση είναι τα έσοδα του συνόλου των ασφαλισμένων της χώρας.

Σε καμία περίπτωση, όμως, τα δικαιώματα των εργαζομένων να λάβουν τις δεδουλευμένες αποδοχές από τον εργοδότη τους δεν παραβλάπτονται. Στη δευτερολογία μου θα αναφερθώ αναλυτικότερα σε αυτό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Εμείς, κύριε Υπουργέ, δεν είπαμε ότι ο ΕΦΚΑ δεν έπρεπε να εφαρμόσει τη νομοθεσία του 18. Ίσα-ίσα αναγνωρίσαμε το δικαίωμα ότι έπρεπε να ζητάει ακριβώς από την εργολαβική εταιρεία τα χρήματα που του όφειλε και να τηρήσει τη ρύθμιση. Την τήρησε; Τήρησε τη ρύθμιση; Όχι! Και τι έγινε αφού δεν την τήρησε; Έπρεπε τότε ο ΕΦΚΑ να παρακρατεί χρήματα από την Kolossos, όπως καλώς μας εξηγήσατε. Όμως, τι έγινε με τους εργαζόμενους οι οποίοι κάθε μέρα βρισκόντουσαν στον ΕΦΚΑ; Πήγαιναν κάθε μέρα σε όλα τα καταστήματα του ΕΦΚΑ και εκεί δούλευαν κανονικά. Ναι ή όχι; Σας ρωτάω, κύριε Υπουργέ, διότι εδώ έχει προκύψει ένα μείζον θέμα: Έχετε ή δεν έχετε εσείς ευθύνη και η διοίκηση του ΕΦΚΑ που κάνατε σύμβαση με μία αφερέγγυα εταιρεία που καταπατά την εργατική και ασφαλιστική νομοθεσία; Ναι, τηρήσατε τους νόμους, το γράμμα του νόμου, αλλά πάτε και κάνετε σύμβαση με μία αφερέγγυα εταιρεία που καταπατά την εργατική και ασφαλιστική νομοθεσία;

Σας είπα ότι κάνατε σύμβαση με την Kolossos που είχε ήδη μεγάλες ασφαλιστικές οφειλές και μετά, ενώ η εταιρεία δεν πλήρωνε τις ρυθμίσεις και άρχισε να χρωστά μισθούς και ασφαλιστικές εισφορές στον ΕΦΚΑ, στους εργαζόμενους που δούλευαν για τον ΕΦΚΑ, παρ’ όλα αυτά ο οργανισμός ανανέωσε τη σύμβαση τον Γενάρη του 2025. Ναι ή όχι; Σας λέω συγκεκριμένα πράγματα, γιατί θέλω να αποδείξω ένα συγκεκριμένο πράγμα.

Θα σας δώσω και ένα άλλο στοιχείο. Πριν από έναν μήνα εκδόθηκε απόφαση δικαστηρίου στη Θεσσαλονίκη υπέρ εργαζόμενου της Kolossos, στον οποίο επιδίκασε το ποσό των 60.000 ευρώ για οφειλόμενα σε δεδουλευμένα, υπερωρίες κ.λπ.. Ο εργαζόμενος εργαζόταν σε κτίριο του ΟΣΕ της Θεσσαλονίκης. Επομένως, η Kolossos είχε παρελθόν σε μη καταβολή δεδουλευμένων. Ο ΕΦΚΑ δεν ήταν ενημερωμένος γι’ αυτά πριν κάνει τη σύμβαση μαζί της; Δεν τα ήξερε;

Δεύτερον, ο ΕΦΚΑ οφείλει ή δεν οφείλει να καταβάλει τα δεδουλευμένα, μισθούς και ασφαλιστικές εισφορές, στους εργολαβικούς εργαζόμενους της Kolossos που εργαζόταν στη φύλαξη των γραφείων του ΕΦΚΑ; Εγώ θεωρώ ότι οφείλει, όπως προκύπτει από τον ν. 3863/2010, άρθρο 68 παράγραφο 5, το οποίο, όπως βλέπω εδώ, έμεινε το ίδιο μέχρι τον ν.4144/2013, ο οποίος λέει τα εξής: «Όταν οι υπηρεσίες ή οι επιτροπές παρακολούθησης καλής εκτέλεσης του έργου του αποδέκτη των υπηρεσιών διαπιστώνουν παραβάσεις των όρων του παρόντος άρθρου κατά τη διάρκεια υλοποίησης του έργου, η σύμβαση καταγγέλλεται από την αναθέτουσα αρχή. Όταν οι παραβάσεις διαπιστώνονται κατά την παραλαβή του έργου, τα δικαιώματα που απορρέουν από τη σύμβαση δεν ικανοποιούνται, καταβάλλονται όμως από τον αποδέκτη των υπηρεσιών οι αποδοχές στους εργαζόμενους και αποδίδονται οι ασφαλιστικές εισφορές».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχει πρόβλημα σε αυτό που σας διάβασα; Έχετε ή δεν έχετε, λοιπόν, την ηθική, πολιτική και εργασιακή ευθύνη για την κατάσταση στην οποία έχουν περιέλθει οι τριάντα επτά εργολαβικοί εργαζόμενοι; Και τι θα κάνετε γι’ αυτό;

Τεκμηρίωσα ήδη για δύο τουλάχιστον φορές ότι δεν προστατεύσατε τους εργαζόμενους. Η πρώτη φορά ήταν όταν κάνατε τη σύμβαση με την Kolossos, η δεύτερη φορά, όταν ενώ ξέρατε ότι δεν πληρώνουν τους εργαζόμενους, τους αφήσατε πέντε μήνες να είναι όμηροι της εταιρείας, ενώ είχατε υποχρέωση να καταβάλλετε εσείς τα δεδουλευμένα τους και να καταγγείλετε τη σύμβαση με την εταιρεία.

Για τους παραπάνω λόγους, αλλά και γιατί θεωρώ πια οξύμωρο φαινόμενο το Υπουργείο Εργασίας και Κοινωνικής Ασφάλισης, που είναι αρμόδιο να προστατεύει τα δικαιώματα των εργαζομένων, να αφήνει στην ανέχεια τριάντα επτά ανθρώπους που ουσιαστικά εργάζονται γι’ αυτό. Ξέρετε τι θα πει να μην πληρώνεσαι τα 700 ευρώ που έπαιρνες όλα κι όλα επί πέντε μήνες; Ξέρετε τι θα πει αυτό, κύριε Υφυπουργέ;

Για τους παραπάνω λόγους θεωρώ υποχρέωσή σας να δώσετε άμεσα λύση στο θέμα και με νομοθετική παρέμβαση αν χρειαστεί. Έχετε στα χέρια σας όλα τα εργαλεία, ώστε να μην ταλαιπωρούνται άδικα αυτοί οι εργαζόμενοι. Και μιλάμε για ένα ποσό της τάξεως των 150.000, κύριε Πρόεδρε, και αν.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, έγινε κατανοητό. Ολοκληρώστε, σας παρακαλώ.

**ΘΕΑΝΩ ΦΩΤΙΟΥ:** Θεωρώ αστείο αυτό που γίνεται, τραγικό θα έλεγα, με έναν ΕΦΚΑ που διαχειρίζεται δισεκατομμύρια και εκατομμύρια για τους εργαζόμενους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ και πάλι, κύριε Πρόεδρε.

Κυρία Φωτίου, στην πρωτολογία μου ανέλυσα το ιστορικό των ενεργειών που έχουν γίνει και τον λόγο για τον οποίο ο ΕΦΚΑ προχώρησε σε παρακράτηση της αμοιβής της εταιρείας -τονίζω της εταιρείας!- εφαρμόζοντας τον ν.4331/2015.

Στο σημείο αυτό θέλω να κάνω και δύο παρατηρήσεις. Πρώτον, αναφέρετε στην ερώτησή σας επί λέξει πως ο ΕΦΚΑ παρακρατά τις πληρωμές των εργαζομένων. Αυτό θα μου επιτρέψετε να πω ότι δεν είναι ακριβές. Για να μη δημιουργούνται εντυπώσεις, ο ΕΦΚΑ σε καμία περίπτωση δεν παρακρατά τις αποδοχές των εργαζομένων. Ο ΕΦΚΑ στο πλαίσιο της διασφάλισης των ασφαλιστικών εσόδων του οργανισμού, τα οποία σχηματίζουν το ασφαλιστικό κεφάλαιο για την παροχή συντάξεων και άλλων ασφαλιστικών παροχών, παρακράτησε την αμοιβή της εταιρείας και όχι των εργαζομένων έναντι ρυθμισμένων οφειλών που η ίδια έχει απέναντι στον ΕΦΚΑ, όπως προβλέπει ο νόμος και μάλιστα νόμος της δικής σας Κυβέρνησης. Όπως αντιλαμβάνεστε, η διασφάλιση των ασφαλιστικών εσόδων στον ΕΦΚΑ είναι στον μέγιστο δυνατό βαθμό οπωσδήποτε ζήτημα δημοσίου συμφέροντος.

Αυτή η ενέργεια του ΕΦΚΑ δεν απαλλάσσει σε καμία περίπτωση τον εργοδότη από την υποχρέωση να καταβάλλει τις αποδοχές των εργαζομένων του. Δεν αποτελεί δικαιολογία για την οποιαδήποτε ασυνέπεια του εργοδότη και πιστεύω ότι συμφωνείτε μαζί μου σε αυτό το σημείο.

Δεύτερον, σχετικά με την ανανέωση της σύμβασης, γιατί κι εγώ είχα απορία σε αυτό το σημείο, οφείλω πρώτον, να σας ενημερώσω ότι με απόφαση του Διοικητικού Συμβουλίου του e-ΕΦΚΑ στις 13 Φεβρουαρίου του 2025, η εταιρεία Kolossos Security κηρύχθηκε έκπτωτη ως ανάδοχος της σύμβασης για την παροχή υπηρεσιών φύλαξης στις δομές αρμοδιότητας της Περιφερειακής Υπηρεσίας Συντονισμού και Υποστήριξης Αττικής, λόγω παράβασης των συμβατικών της υποχρεώσεων. Συγκεκριμένα, αποχή από την παροχή των εν λόγω υπηρεσιών είτε συνεχώς είτε κατά διαστήματα στα προβλεπόμενα στη σύμβαση κτίρια για μεγάλο χρονικό διάστημα, χωρίς να υφίσταται υπαιτιότητα της αναθέτουσας αρχής ή λόγοι ανωτέρας βίας.

Στο ερώτημα που έκανα στον ΕΦΚΑ, μου απάντησε αναλυτικά ότι μόλις έγινε αυτή η παράβαση, χρειαζόταν να κάνουν δύο διαδοχικά εξώδικα μέχρι να ενεργοποιηθεί η έκπτωση της Kolossos. Έγινε αυτό και στο μεσοδιάστημα η εταιρεία άσκησε το δικαίωμα προαίρεσης. Αυτός ήταν και ο λόγος για τον οποίο παραξενεύτηκα κι εγώ πραγματικά όταν είδα να δίνεται παράταση.

Τώρα με την ίδια απόφαση επιβλήθηκαν αθροιστικά οι κυρώσεις που προβλέπονται στο άρθρο 203 του ν.4412/2016. Αυτό σημαίνει τα εξής: Πρώτον, ολική κατάπτωση της εγγυητικής επιστολής καλής εκτέλεσης σύμβασης, δεύτερον, αποκλεισμός για τρία χρόνια από το σύνολο των συμβάσεων υπηρεσιών του e-ΕΦΚΑ κατά τα ειδικότερα προβλεπόμενα στο άρθρο 74 του ν.4412/2016 και τρίτον, γνωστοποίηση της απόφασης κήρυξης έκπτωτου στην Ενιαία Αρχή Δημοσίων Συμβάσεων. Η διοίκηση του ΕΦΚΑ, λοιπόν, έλαβε τα προβλεπόμενα μέτρα εντός του πλαισίου που ορίζει ο ν.4412/2016.

Όσον αφορά στο θέμα των εργαζομένων, όπως είπα στην πρωτολογία μου και το οποίο θα επαναλάβω, το Υπουργείο Εργασίας και Κοινωνικής Ασφάλισης και οι αρμόδιες ελεγκτικές υπηρεσίες θα προβούν και προβαίνουν σε κάθε ενέργεια καταλόγου αρμοδιότητας, για να διασφαλιστούν τα δικαιώματα των εργαζομένων και να αντιμετωπιστεί κάθε συμπεριφορά που παραβιάζει την εργατική και την ασφαλιστική νομοθεσία.

Μάλιστα, σύμφωνα με τις πληροφορίες που έλαβα από την Επιθεώρηση Εργασίας, για τις καταγγελίες που έχουν υποβληθεί κατά της εταιρείας έχουν διενεργηθεί έλεγχοι και οι σχετικές διαδικασίες βρίσκονται ήδη σε εξέλιξη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την τέταρτη με αριθμό 525/12-2-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλουπρος την Υπουργό Εργασίας και Κοινωνικής Ασφάλισης με θέμα: «Χωρίς ασφαλιστική ικανότητα χιλιάδες μικρομεσαίοι επιχειρηματίες».

Ορίστε, κύριε συνάδελφε, έχετε τον λόγο για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Νομίζω ότι συμφωνούμε όλοι πως το θέμα της ασφαλιστικής ικανότητας αφορά το σύνολο της ελληνικής κοινωνίας. Ακόμα πιο επίκαιρη και πιο επείγουσα καθίσταται η ερώτηση και το αντικείμενό της από το γεγονός ότι σήμερα έχουμε 24 Φεβρουαρίου και την Παρασκευή 28 Φεβρουαρίου λήγει η ασφαλιστική ικανότητα του συνόλου των Ελλήνων ασφαλισμένων. Αυτό σημαίνει ότι για κάποιους θα ανανεωθεί αυτόματα, για κάποιους άλλους όμως δεν θα ανανεωθεί και θα βρεθούν εκτός της ασφαλιστικής κάλυψης σε ιδιωτικές δομές.

Θα κάνω και μία παρένθεση εδώ. Δυστυχώς, πέρυσι –και το είδαμε σε πολύ μεγάλο βαθμό- για μηχανογραφικές αστοχίες που υπήρξαν, πάρα πολλοί συμπολίτες μας, χιλιάδες συμπολίτες μας, δεν είχαν ασφαλιστική ικανότητα. Ευελπιστώ –και θα ήθελα, αν μπορείτε, να μας πείτε αν έχετε προνοήσει- φέτος να μην υπάρξουν τέτοιου είδους προβλήματα.

Από εκεί και πέρα, για να έρθω και στο αντικείμενο της ερώτησης μου, θα ήθελα να μου πείτε αν προτίθεστε κατ’ αρχάς να αυξήσετε αυτό το όριο το οποίο δόθηκε, των 100 ευρώ, για οφειλές οι οποίες μπορεί να υπάρχουν στον ΕΦΚΑ για να μη χάνουν οι αυτοαπασχολούμενοι και οι ελεύθεροι επαγγελματίες την ασφαλιστική τους ικανότητα.

Εμείς στην ερώτηση την οποία έχουμε καταθέσει σας λέμε αν προτίθεστε το όριο των 100 ευρώ να το κάνετε 1.000 ευρώ. Και για να μην υπάρχουν παρανοήσεις, να πούμε εδώ ότι ένας εργαζόμενος, ένας ο οποίος απασχολείται με εξαρτημένη εργασία με δύο μήνες πλήρους απασχόλησης, με 600 ευρώ περίπου εισφορές το προηγούμενο έτος, έχει πλήρη ασφαλιστική κάλυψη και θα έχει από 1η Μαρτίου του 2025 μέχρι 28 Φεβρουαρίου του 2026. Άρα, θα πρέπει να μη μας κάνει εντύπωση το όριο που θέτουμε εμείς στην ερώτησή μας των 1.000 ευρώ, που ουσιαστικά είναι ασφαλιστικές εισφορές τριών έως τεσσάρων μηνών. Θα μπορούσα να σας πω, δηλαδή, εάν κάποιος αυτοαπασχολούμενος έχει πληρώσει τέσσερις μήνες από τους δώδεκα το προηγούμενο διάστημα, να αποκτά ασφαλιστική ικανότητα.

Θα επανέλθω και στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Και πάλι ευχαριστώ πολύ, κύριε Πρόεδρε και θα σας ευχαριστήσω και άλλη μια φορά αργότερα, όταν κάνω τη δευτερολογία μου.

Αξιότιμε, κύριε Φωτόπουλε, πρώτα από όλα να ξεκαθαρίσουμε ένα πράγμα. Κάθε άνθρωπος που κατοικεί νόμιμα στη χώρα και έχει ενεργό ΑΜΚΑ, έχει ελεύθερη και δωρεάν πρόσβαση στο δημόσιο σύστημα υγείας για ιατροφαρμακευτική περίθαλψη, ακόμα και αν έχει χάσει την ασφαλιστική του ικανότητα. Με λίγα λόγια, δεν μένει κανένας ακάλυπτος. Δηλαδή, το δημόσιο σύστημα υγείας παρέχει κανονικά όλες τις υπηρεσίες υγείας σε ασφαλισμένους με ενεργό ΑΜΚΑ που έχασαν την ασφαλιστική τους ικανότητα λόγω οφειλών στον e-ΕΦΚΑ. Το τονίζω αυτό, γιατί δεν είναι αυτονόητο. Δεν ήταν πάντα έτσι τα πράγματα.

**ΣΤΥΛΙΑΝΟΣ ΦΩΤΟΠΟΥΛΟΣ:** Το είπα, το είπα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Για πολλά χρόνια, οι ανασφάλιστοι πολίτες δεν είχαν δικαίωμα πλήρους πρόσβασης στο δημόσιο σύστημα υγείας, αλλά μόνο σε συγκεκριμένες υπηρεσίες όπως είναι τα επείγοντα περιστατικά. Το γνωρίζετε αυτό. Αυτό άλλαξε το 2014, όταν ήταν Υπουργός Υγείας ο Άδωνις Γεωργιάδης και από τότε οι ανασφάλιστοι απέκτησαν πλήρη και ελεύθερη πρόσβαση σε νοσοκομειακή και πρωτοβάθμια φροντίδα υγείας, καθώς και σε φαρμακευτική κάλυψη.

Επιπρόσθετα, το 2022, με διάταξη που ψηφίστηκε επί υπουργίας Θάνου Πλεύρη καλύπτονται για συνταγογράφηση φαρμάκων, θεραπειών και διαγνωστικών εξετάσεων και σε ιδιώτες ιατρούς δύο μεγάλες ευάλωτες κατηγορίες του πληθυσμού, τα παιδιά και οι νέοι κάτω των δεκαοκτώ ετών, καθώς και τα άτομα είτε με αναπηρία 80% και άνω ή 67% και πάνω με συγκεκριμένες παθήσεις ή ασθενείς με ειδικές παθήσεις, τα φάρμακα των οποίων χορηγούνται με μηδενική συμμετοχή. Οι ομάδες αυτές καλύπτονται και από ιδιωτικές δομές υγείας, ανεξαρτήτως ασφαλιστικής ικανότητας.

Η διάταξη στην οποία αναφέρεστε στην επίκαιρη ερώτησή σας με την οποία τυχόν οφειλές προς τον e-ΕΦΚΑ μέχρι του ποσού των 100 ευρώ δεν εμποδίζουν την ανανέωση της ασφαλιστικής ικανότητας, θεσμοθετήθηκε ώστε να εναρμονιστεί η νομοθεσία της ασφαλιστικής ικανότητας με εκείνη της ασφαλιστικής και φορολογικής ενημερότητας. Δηλαδή, στόχος δεν ήταν αυτός τον οποίο αναφέρετε αλλά ήταν να καλυφθούν μικροοφειλέτες που μπορεί σε πάρα πολλές περιπτώσεις να μη γνώριζαν καν ότι είχαν κάποια οφειλή. Σε ορισμένες, μάλιστα, περιπτώσεις τις οποίες είδα και με τα μάτια μου, ήταν κάτι λεπτά του ευρώ.

**ΣΤΥΛΙΑΝΟΣ ΦΩΤΟΠΟΥΛΟΣ:** Ισχύει.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Οπότε, ταυτόχρονα με το που έγινε αυτό, αποσυμφορήθηκαν οι Υπηρεσίες του e-ΕΦΚΑ από τη διαχείριση των περιπτώσεων αυτών.

Βεβαίως, η ευνοϊκή αυτή διάταξη σε καμία περίπτωση δεν σημαίνει ότι οι οφειλές, όσο μικρές κι αν είναι, δεν είναι απαιτητές. Είναι και πρέπει να πληρωθούν. Είναι τα έσοδα του ΕΦΚΑ που είπα και προηγουμένω δηλαδή όλων των ασφαλισμένων.

Επομένως, όπως καταλαβαίνετε, τα 100 ευρώ δεν έχουν καμία σχέση με τα 1.000 ευρώ που προτείνετε. Τα 100 ευρώ μπορούν να αποδοθούν σε μια μικρή αμέλεια ή ένα λάθος στο ποσό που πληρώθηκε. Μία οφειλή 1.000 ευρώ σημαίνει πως κάποιος χρωστάει εισφορές για τρεις-τέσσερις μήνες, αφού μιλάμε πάντα για μη μισθωτούς. Για τους μισθωτούς που αναφέρατε κι εσείς υπάρχει αυτή η αυτόματη κάλυψη που είπαμε προηγουμένως. Και μην ξεχνάμε ότι η συντριπτική πλειονότητα των μη μισθωτών ασφαλίζεται στην κατώτατη ασφαλιστική κλάση που αντιστοιχεί στα νούμερα που είπα προηγουμένως. Και μπαίνει το ερώτημα, γιατί όχι 500 ή 2.000 ευρώ κ.λπ; Αυτή η λογική δεν οδηγεί πουθενά. Το καταλαβαίνετε πολύ καλά.

Τώρα, μία οφειλή των 1.000 ευρώ αν μπει στην πάγια ρύθμιση των είκοσι τεσσάρων δόσεων είναι περίπου 42 ευρώ τον μήνα. Δεν είναι κάποιο εξωφρενικό ποσό. Και καλώ όλους αυτούς που οφείλουν τέτοια ποσά να μπουν έστω και τώρα σε ρύθμιση, ώστε να μπορέσουν έγκαιρα να ανανεώσουν την ασφαλιστική τους ικανότητα. Πρέπει πάντα να έχουμε στον νου μας και όλους αυτούς που παρά τις δυσκολίες που αναφέρετε και εσείς στην ερώτησή σας, φροντίζουν να είναι συνεπείς στις υποχρεώσεις τους απέναντι στο κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σας ρωτώ το εξής: Θα πρέπει να τους εξισώσουμε με τους μη συνεπείς και ουσιαστικά να τους πούμε: «Μην πληρώνετε ούτε εσείς»; Νομίζω ότι αντιλαμβάνεστε πού μπορεί να οδηγήσει αυτή η λογική.

Από τα παραπάνω είναι σαφές ότι κανένας ασφαλισμένος δεν μένει ακάλυπτος υγειονομικά λόγω οφειλών. Παράλληλα με την ελεύθερη πρόσβαση στο δημόσιο σύστημα υγείας, η Κυβέρνηση έχει φροντίσει ώστε οι ευάλωτες κατηγορίες ασφαλισμένων να έχουν την απαραίτητη πρόσβαση και σε υπηρεσίες υγείας που παρέχονται από τον ιδιωτικό τομέα ανεξαρτήτως της ύπαρξης ασφαλιστικής ικανότητας.

Για τις ρυθμίσεις οφειλών θα μιλήσω στη δευτερολογία μου. Έχω περάσει λίγο τον χρόνο μου. Μπορώ να έχω τριάντα δευτερόλεπτα μόνο, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, συνεχίστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Πάνω σ’ αυτό στο οποίο αναφερθήκατε, πραγματικά υπήρξαν προβλήματα με το μηχανογραφικό του ΕΦΚΑ πέρυσι, αλλά κυρίως οι περιπτώσεις αυτές ήταν ως εξής: Υπήρχαν οφειλές, τις πλήρωναν μέσω τραπεζικού λογαριασμού και η ενεργοποίηση γινόταν μετά από δεκαπέντε ημέρες.

Θα ήθελα από το Βήμα της Βουλής να απευθυνθώ σε όλον αυτόν τον κόσμο ο οποίος κάνει χρήση αυτής της διάταξης, οποτεδήποτε κάνει τη ρύθμιση, να την κάνει στα γραφεία του ΕΦΚΑ ώστε η ασφαλιστική ικανότητα να παρέχεται σχεδόν άμεσα. Να μην έχουμε, δηλαδή, αυτό το πράγμα μέσω τραπεζικού λογαριασμού όπου πραγματικά υπάρχει ένα κενό και παρατηρούνται αυτά τα φαινόμενα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Έχετε ενεργοποιήσει επιτέλους το IRIS, το οποίο είναι ακόμα καλύτερο. Σας το λέω με εμπειρία.

Ας τα πάρουμε πάλι από την αρχή. Είπατε ότι οκτώ στους δέκα αυτοαπασχολούμενους και ελεύθερους επαγγελματίες επιλέγουν την κατώτατη ασφαλιστική κλάση.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Παραπάνω από εννέα στους δέκα.

**ΣΤΥΛΙΑΝΟΣ ΦΩΤΟΠΟΥΛΟΣ:** Παραπάνω από εννέα στους δέκα. Έχω μείνει λίγο πίσω στα στοιχεία τότε. Αυτό κάτι καταδεικνύει όμως. Καταδεικνύει ότι αυτοί οι άνθρωποι δεν τους περισσεύουν για να πληρώσουν για να έχουν ασφαλιστική ικανότητα.

Θα πρέπει να συμφωνήσουμε όλοι και να βάλουμε την κοινή λογική. Ας μην πάμε στο τι είναι άδικο και στο τι είναι δίκαιο, γιατί, αν πάμε σε αυτή τη λογική, σε ανθρώπους στους οποίους δεν παρέχουμε ασφαλιστικές καλύψεις τώρα σε ό,τι αφορά τις ιδιωτικές μονάδες υγείας ή παλιότερα -και ορθά έχει γίνει- δεν είχαν πλήρη ασφαλιστική κάλυψη γιατί τους τη χρεώναμε, θα πρέπει να μπούμε στη λογική να αρχίσουμε να διαγράφουμε αυτές τις εισφορές τις οποίες τους χρεώσαμε.

Αυτό το οποίο, όμως, εγώ θέλω να πω και νομίζω θα συμφωνήσουμε όλοι είναι ότι η Ελλάδα δεν είναι μια κανονική χώρα. Περάσαμε μια δεκαετή, δεκαπενταετή οικονομική κρίση, η οποία έχει αφήσει τα σημάδια της και μας ταλαιπωρεί μέχρι σήμερα. Απόρροια αυτού του γεγονότος είναι ότι εννέα στους δέκα, όπως πολύ σωστά είπατε, επιλέγουν την κατώτατη ασφαλιστική κλάση. Απόρροια αυτού του γεγονότος είναι ότι περίπου 50 δισεκατομμύρια υπάρχουν ως οφειλές από ασφαλιστικά ταμεία, είτε αυτές αφορούν εισφορές εργοδοτών, είτε αυτές αφορούν εισφορές αυτοαπασχολούμενων, εκ των οποίων τα 32,2 δισεκατομμύρια είναι το κεφάλαιο και τα περίπου 17 δισεκατομμύρια είναι οι προσαυξήσεις.

Σε αυτό, βέβαια -εντός εισαγωγικών- «βοηθάει» το γεγονός ότι τοκίζονται όλες αυτές οι οφειλές με ένα επιτόκιο της τάξεως του 8,5%, το οποίο από μόνο του είναι απαράδεκτο. Δηλαδή, δεν μπορεί το Δημόσιο να χρεώνει τους πολίτες του για ασφαλιστικές εισφορές με 8,5%. Θα πρέπει να το δούμε, θα πρέπει να το μειώσουμε.

Όπως σας είπα και νωρίτερα, η διαδικασία της πάγιας ρύθμισης των οφειλών, εν προκειμένω για τα ασφαλιστικά ταμεία -φυσικά αυτό ισχύει και για το δημόσιο και για τις ΔΟΥ- θα πρέπει να ανοίξει, γιατί οι δώδεκα και οι είκοσι τέσσερις δόσεις δεν επαρκούν. Ο εξωδικαστικός μηχανισμός έχει άλλα προβλήματα, τα οποία δεν έχω τον χρόνο να σας τα αναλύσω. Θα πρέπει στη διαδικασία της πάγιας ρύθμισης να αυξηθούν οι δόσεις.

Εμείς σας έχουμε πει για εκατόν είκοσι δόσεις. Ακόμα και αν δεν είναι εκατόν είκοσι δόσεις, σίγουρα οι δώδεκα και οι είκοσι τέσσερις δόσεις, ειδικά για τις παλιές οφειλές, δεν λειτουργούν. Αυτό συντείνει στο πρόβλημα, μεγαλώνει το πρόβλημα και αυτοί οι άνθρωποι δεν έχουν ασφαλιστική ικανότητα, γιατί χάνουν τις ρυθμίσεις.

Όπως έχετε δει στα στοιχεία του Υπουργείου σας στο ΚΕΑΟ, οι ρυθμίσεις, ειδικά οι πάγιες των δώδεκα και είκοσι τεσσάρων δόσεων, χάνονται με πολύ μεγάλη ευκολία, κάτι το οποίο δεν συνέβαινε ή δεν συμβαίνει με τις ρυθμίσεις τις νομοθετικές των εκατόν είκοσι δόσεων. Θα πρέπει δηλαδή να δώσουμε τη δυνατότητα στους ασφαλισμένους να μπορούν να κάνουν ρύθμιση σε πολύ περισσότερες δόσεις και να μπορούν τουλάχιστον να εξυπηρετούν και τη ρύθμιση και τις τρέχουσες εισφορές.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμε κύριε Φωτόπουλε, όπως γνωρίζετε, το ασφαλιστικό μας σύστημα χρηματοδοτείται κατά κύριο λόγο από εισφορές. Οι εισφορές αυτές χρησιμοποιούνται για την πληρωμή των υποχρεώσεων του ΕΦΚΑ προς τους ασφαλισμένους και τους συνταξιούχους του. Η μη πληρωμή των οφειλών απειλεί την ίδια τη βιωσιμότητα του ασφαλιστικού μας συστήματος, επηρεάζοντας άμεσα τις σημερινές συντάξεις, -δεδομένου ότι το σύστημά μας είναι διανεμητικό-, αλλά και το μελλοντικό ποσό της σύνταξης του ασφαλισμένου που σήμερα δεν πληρώνει τις εισφορές του.

Παρ’ όλα αυτά, αναγνωρίζουμε ότι μπορεί να υπάρχουν ιδιαίτερες συνθήκες που καθιστούν δύσκολη τη συνέπεια στις ασφαλιστικές υποχρεώσεις. Γι’ αυτό άλλωστε τα τελευταία χρόνια έχει θεσμοθετηθεί μια σειρά από ρυθμίσεις, με στόχο να διευκολύνουμε τους οφειλέτες στην αποπληρωμή των χρεών τους από ασφαλιστικές εισφορές.

Πρώτα απ’ όλα υπάρχει η πάγια ρύθμιση οφειλών. Με το άρθρο 7 του ν.4997/2022 αυξήθηκαν από δώδεκα σε είκοσι τέσσερις οι δόσεις και σε σαράντα οκτώ δόσεις, εφόσον πρόκειται για οφειλές που βεβαιώνονται μετά από ουσιαστικό έλεγχο, με ελάχιστο ποσό της μηνιαίας δόσης τα 50 ευρώ.

Επιπλέον, υπάρχει η δυνατότητα υπαγωγής στον εξωδικαστικό μηχανισμό ρύθμισης οφειλών με τις διατάξεις του ν.4738/2020, που δημιουργεί ένα πλαίσιο για τη ρύθμιση οφειλών τόσο φυσικών όσο και νομικών προσώπων με πτωχευτική ικανότητα έναντι των πιστωτών, δηλαδή το Δημόσιο, τα ασφαλιστικά ταμεία και τις τράπεζες. Ο εξωδικαστικός μηχανισμός επιτρέπει τη δημιουργία ενός μακροχρόνιου πλάνου αποπληρωμής των οφειλών που φτάνει ως και τις δόσεις για οφειλές προς το Δημόσιο και τους φορείς κοινωνικής ασφάλισης.

Συμπληρωματικά, προχωρήσαμε σε ειδικές ρυθμίσεις διακανονισμού των οφειλών που δημιουργήθηκαν κατά την περίοδο των μέτρων για την αντιμετώπιση των αρνητικών συνεπειών της πανδημίας του κορωνοϊού σε έως εβδομήντα δύο δόσεις. Μάλιστα, με το ν.5036/2023 προβλέφθηκε η δυνατότητα αναβίωσης των ευνοϊκών ρυθμίσεων του ν.4611/2019 για τις εκατόν δόσεις και του ν. 4756/2020 για χρέη του κορωνοϊού για όσους οφειλέτες τις είχαν απωλέσει μέχρι την 1η Φεβρουαρίου του 2023 και θεσπίστηκε νέα ρύθμιση έως εβδομήντα δύο δόσεις για οφειλές που δημιουργήθηκαν την περίοδο από τον Σεπτέμβριο του 2021 έως τον Δεκέμβριο του 2022.

Τέλος, έχουμε λάβει ειδική μέριμνα για τη συνταξιοδότηση όσων έχουν οφειλές ασφαλιστικών εισφορών προς τον e-ΕΦΚΑ, αυξάνοντας το όριο από τις 20.000 στις 30.000 ευρώ και από τις 6.000 στις 10.000 ευρώ για τους ασφαλισμένους στον πρώην ΟΓΑ, εφόσον πληρούνται συγκεκριμένες προϋποθέσεις ως προς την ηλικία, τον χρόνο ασφάλισης και το ύψος των τραπεζικών καταθέσεων, ούτως ώστε να ωφελούνται αυτοί που έχουν πραγματική αδυναμία πληρωμών.

Συνολικά από το 2010 μέχρι και σήμερα έχει ληφθεί σειρά μέτρων για την διευθέτηση των ασφαλιστικών χρεών, τα οποία μάλιστα έχουν τροποποιηθεί προς το ευνοϊκότερο τα τελευταία χρόνια, όμως η διαρκής προσδοκία για όλο και πιο ευνοϊκές ρυθμίσεις μπορεί να έχει τα αντίθετα αποτελέσματα.

Για να είμαι απολύτως ειλικρινής, υπάρχουν μελέτες συναδέλφων μου ακαδημαϊκών οικονομολόγων που λένε ακριβώς αυτό, δηλαδή ότι μπορεί να οδηγήσει στη μη συμμόρφωση σήμερα, με την ελπίδα ότι αύριο θα βρεθεί ο οφειλέτης μπροστά σε μια καλύτερη επιλογή. Αυτόν τον κίνδυνο οφείλουμε να τον λαμβάνουμε σοβαρά υπ’ όψιν μας κάθε φορά που προτείνουμε ένα μέτρο πολιτικής, αν θέλουμε να είμαστε ρεαλιστές και συνετοί.

Το ζητούμενο είναι η δημιουργία μιας κουλτούρας πληρωμών και συνέπειας, δηλαδή η απόκτηση απ’ όλους μας ασφαλιστικής συνείδησης.

Το έχω πει πολλές φορές από τη Βουλή: Η κοινωνική ασφάλιση δεν είναι εθελοντική, είναι υποχρεωτική και έχει πολλά και μεγάλα πλεονεκτήματα σε σχέση με την εθελοντική ιδιωτική ασφάλιση. Η βιωσιμότητα του ασφαλιστικού συστήματος, ώστε να μπορεί να εκπληρώσει τον κρίσιμο ρόλο του στο πλαίσιο του κοινωνικού κράτους, προφανώς εξαρτάται από τον καθένα από εμάς.

Ας μην ξεχνάμε άλλωστε ότι παρ’ ότι το συνταξιοδοτικό μας σύστημα είναι διανεμητικό, δηλαδή θεωρητικά οι συντάξεις των τωρινών συνταξιούχων πληρώνονται από τις εισφορές των τωρινών εργαζομένων, στην πράξη ένα πολύ μεγάλο μέρος της συνταξιοδοτικής δαπάνης, κάτι λιγότερο από το μισό της δαπάνης για κύριες συντάξεις, καλύπτεται από τον φορολογούμενο μέσω του κρατικού προϋπολογισμού. Σαν ποσοστό του ΑΕΠ η συμβολή του προϋπολογισμού στη στήριξη του συνταξιοδοτικού συστήματος στη χώρα μας είναι μακράν η υψηλότερη στην Ευρωπαϊκή Ένωση και όσο υψηλότερο είναι αυτό το ποσοστό, τόσο μικρότερος είναι ο δημοσιονομικός χώρος που μένει για την κάλυψη άλλων δαπανών, από δαπάνες κοινωνικής πολιτικής μέχρι αμυντικές δαπάνες.

Κλείνοντας, λοιπόν, επαναλαμβάνω την έκκλησή μου στους ασφαλισμένους, ιδίως τους μικροοφειλέτες, να εξοφλήσουν ή να ρυθμίσουν τις οφειλές τους, ώστε να έχουν πρόσβαση και στις ιδιωτικές δομές υγείας μέσω του ΕΟΠΥΥ.

Τονίζω όμως και πάλι ότι κανένας πολίτης που μένει νόμιμα στη χώρα και είναι κάτοχος ενεργού ΑΜΚΑ δεν στερείται ιατροφαρμακευτικής περίθαλψης λόγω οφειλών. Όλοι όσοι έχουν ενεργό ΑΜΚΑ δικαιούνται ανεμπόδιστη και δωρεάν πρόσβαση νοσηλείας και ιατροφαρμακευτικής περίθαλψης στο δημόσιο σύστημα υγείας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Γίνεται γνωστό στο Σώμα ότι η με αριθμό 514/10-2-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παύλου Χρηστίδη προς τον Υπουργό Υγείας με θέμα: «Προβλήματα λειτουργίας του ΚΥ Ηλιούπολης εξαιτίας ανεπαρκούς στελέχωσης και ελλιπούς τεχνολογικού εξοπλισμού», δεν θα συζητηθεί λόγω κωλύματος του Βουλευτή.

Η με αριθμό 524/12-2-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Αγροτικής Ανάπτυξης και Τροφίμων με θέμα: «Επιτακτική ανάγκη άμεσης καταβολής αποζημιώσεων στους κτηνοτρόφους του Έβρου, των οποίων το ζωικό κεφάλαιο θανατώθηκε λόγω της πρόσφατης ζωονόσου, με επίσης αναγκαία την αναστολή της υποχρέωσης καταβολής από μέρους τους ασφαλιστικών, φορολογικών και δανειακών υποχρεώσεων, μέχρι την πλήρη ως άνω αποπληρωμή και την ανασύσταση του ζωικού τους κεφαλαίου», δεν θα συζητηθεί λόγω κωλύματος του Βουλευτή.

Η με αριθμό 527/13-2-2025 επίκαιρη ερώτηση του Βουλευτή Δράμας της Κοινοβουλευτικής Ομάδας - ΠΑΣΟΚ- Κινήματος Αλλαγής κ. Αναστασίου Νικολαΐδη προς τον Υπουργό Κλιματικής Κρίσης και Πολιτικής Προστασίας, με θέμα: «Άμεση ανάκληση της απόφασης κατάργησης της Βάσης Ετοιμότητας-Επιφυλακής με έδρα την Καβάλα», δεν θα συζητηθεί λόγω κωλύματος του Βουλευτή.

Θα συζητηθεί η έκτη με αριθμό 518/11-2-2025 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Εσωτερικών με θέμα: «Πώληση του κτιρίου της «Αλλατίνη» στον Τούρκο Ραχμί Κοτς».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Εσωτερικών κ. Βασίλειος - Πέτρος Σπανάκης.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Στις προγραμματικές δηλώσεις στις 20 Ιουλίου του 2019, ο Πρωθυπουργός κ. Μητσοτάκης μάς ενημέρωσε ότι στα χρόνια που θα κυβερνήσει ο ίδιος και η Νέα Δημοκρατία με νεοφιλελεύθερη ατζέντα, αυτή θα περιελάμβανε ιδιωτικοποιήσεις με παράδοση του δημοσίου πλούτου σε επιχειρηματικά συμφέροντα και όντως ακολούθησε επί των ημερών σας το ξερίζωμα ιστορικών δομών και το ξήλωμα δημόσιου χώρου, που όλα αυτά θάβονται στο όνομα της δήθεν ανάπτυξης.

Τελευταία από τα μέσα μαθαίνουμε, κύριε Υφυπουργέ, πως το εμβληματικό κτίριο της Αλλατίνη στη λεωφόρο Βασιλίσσης Όλγας, σε κεντρικό δρόμο της Θεσσαλονίκης, πρόκειται να πουληθεί σε ιδιώτη. Ψάχνουμε και τι βλέπουμε;

Είναι γνωστή η ιστορία του κτιρίου από το 1898. Το φιλοτέχνησε ένας σπουδαίος Ιταλός καλλιτέχνης, ο Ποζέλι και το χρησιμοποιούσε η οικογένεια Αλλατίνη, μια βαθύπλουτη οικογένεια της περιόδου εκείνης. Από το 1909 έως το 1911 -κρατήστε το αυτό- χρησιμοποιήθηκε ως κατοικία του σουλτάνου Αβδούλ Χαμίτ Β΄, ο οποίος ζούσε εκεί σε κατ’ οίκον περιορισμό μετά την εκθρόνισή του. Μετά το 1912, η βίλα Αλλατίνη φιλοξένησε το στρατιωτικό νοσοκομείο και το 1926 το νεοϊδρυθέν τότε Πανεπιστήμιο της Θεσσαλονίκης. Στον πόλεμο έγινε νοσοκομείο. Το 1977 κηρύχθηκε διατηρητέο μνημείο. Για να μη σας τα πολυλογώ, είναι ένα εμβληματικό μνημείο της νεότερης ιστορίας της πόλης.

Αυτό το νεοκλασικό κτίριο μάθαμε ότι πωλείται. Αγοραστής είναι ο τουρκικός επιχειρηματικός όμιλος KOC HOLDING, στον οποίον πρόεδρος είναι ο Μεχμέτ Ομέρ Κοτς, γιος του Ραχμί Κοτς. Σύμφωνα με τα ρεπορτάζ, ο Τούρκος μεγιστάνας ενδιαφέρεται να μετατρέψει το κτίριο σε Πολιτιστικό Κέντρο Μελέτης των Ελληνοτουρκικών Σχέσεων και άλλωστε γι’ αυτό πρόσφατα επισκέφθηκε την πόλη μας.

Ερωτάσθε, κύριε Υφυπουργέ, εν ονόματι της ενδοτικής σας πολιτικής στα ελληνοτουρκικά -και πριν λίγο σε μια άλλη επίκαιρή μου ερώτηση έλεγα για το ξεπούλημα των στρατοπέδων και της 7ης εκεί Επιλαρχίας, στον Έβρο. Τώρα λοιπόν έχουμε το ιστορικό αυτό κτίριο Αλλατίνη» στην περιοχή Ντεπώ, που χρησιμοποιήθηκε -όπως σας είπα- για κατοικία του Σουλτάνου Αμπντούλ Χαμίτ, ίνδαλμα του νέο Οθωμανού Σουλτάνου Ερντογάν. Ξέρετε γιατί τον έχει ίνδαλμα αυτόν τον σουλτάνο; Γιατί αυτός ήταν ο κόκκινος σουλτάνος που έκανε τη σφαγή και την Γενοκτονία των Αρμενίων και η Θεσσαλονίκη, μην ξεχνάτε, ότι είναι στα σύνορα της καρδιάς του.

Ερωτάσθε, λοιπόν, γιατί βάζετε τόσο βαθιά τους Τούρκους μέσα στην οικονομία και μέσα στην κοινωνική ζωή του τόπου;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Μόνο, παρακαλώ, να αποσύρετε την έκφραση «ενδοτικής», νομίζω είναι υπερβολική.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όταν κάνετε εσείς τις ερωτήσεις, κύριε Πρόεδρε, να επιλέγετε τις λέξεις. Μην γίνεστε άλλο της Νέας Δημοκρατίας. Μην γίνεστε άλλο. Σας παρακαλώ. Το έχετε ξανακάνει.

**ΠΡΟΕΔΡΕΥΩΝ (Βασίλειος Βιλιάρδος):** Αυτό ήταν προσβολή. Σας παρακαλώ πολύ.

Ντροπή σας, γι’ αυτό που είπατε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η ντροπή είναι δική σας, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Δεν μπορείτε να προσβάλλετε το Προεδρείο. Σας παρακαλώ πολύ! Τι τρόπος είναι αυτός;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, οφείλουμε…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Λυπάμαι. Τίποτα άλλο δεν σας λέω. Ας μην ανοίξω το στόμα μου. Θου, Κύριε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κατατέθηκε μια επίκαιρη ερώτηση που από την πρώτη λέξη μέχρι την τελευταία γράφει μόνο ψέματα. Πρόκειται για μία ερώτηση που έχει τσακωθεί με την αλήθεια. Και για να είμαι πιο συγκεκριμένος, καταθέτω στα Πρακτικά το δελτίο Τύπου, την ανακοίνωση, της κ. Αηδονά «Καμία σκέψη για πώληση ή παραχώρηση της βίλας Αλλατίνη. Κλείνει αυτό το κεφάλαιο.

(Στο σημείο αυτό ο Υφυπουργός Εσωτερικών κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, όμως, εκτός πραγματικότητας, το 2025 να έρχονται εδώ εκπρόσωποι του Ελληνικού Κοινοβουλίου και να πουλάνε πατριωτισμό. Σας απαντώ ότι δεν είστε μόνο εσείς πατριώτες που καταθέτετε μια ερώτηση, με δεδομένα τα οποία στηρίζονται σε ένα δημοσίευμα. Αυτή είναι η πολιτική, η συγκροτημένη, την οποία κάνετε στο Ελληνικό Κοινοβούλιο; Και μιλάτε σε ποιους; Στην Κυβέρνηση της Νέας Δημοκρατίας, που τα τελευταία χρόνια έχει ενισχύσει τις Ένοπλες Δυνάμεις όσο ποτέ τα περασμένα χρόνια; Μιλάτε για παραχώρηση του δημοσίου και λέτε -σε ποιους;- σε εμάς που πήραμε την ανεργία στο 17% και την έχουμε πάει σε μονοψήφιο ποσοστό; Που ο μέσος μισθός έφτανε στο χιλιάρικο και σήμερα έχει ξεπεράσει τα 1.400 ευρώ, που τον κατώτατο μισθό τον παραλάβαμε στα 600 κάτι ευρώ και σήμερα είναι στα 830 ευρώ και σε λίγο θα αυξηθεί κι άλλο και θα πάει στα 950 μέχρι το τέλος της τετραετίας; Μιλάτε σε ποιους; Σε εμάς που έχουμε ξοδέψει παραπάνω από 6,5 δισεκατομμύρια σε έργα στην τοπική αυτοδιοίκηση, σε έργα υποδομής σε κάθε γωνιά της χώρας;

Επιτέλους, σταματήστε αυτά τα ψεύδη. Τουλάχιστον σε αυτόν εδώ τον ιερό χώρο, στο Κοινοβούλιο μας. Σταματήστε να πουλάτε πατριωτισμό και να το παίζετε πιο πατριώτες από όλους. Λέτε και εμείς δεν αγαπάμε την Ελλάδα. Τι είναι αυτά τα πράγματα; Είναι αυτή επίκαιρη ερώτηση με ψέματα από την αρχή μέχρι το τέλος;

Κύριε Πρόεδρε, είναι ξεκάθαρο ότι δεν υπάρχει τέτοιο ζήτημα σε καμία των περιπτώσεων. Είναι ξεκάθαρη η δήλωση -και μάλιστα έγινε θέμα και στη συνεδρίαση λογοδοσίας στην περιφέρεια- ότι δεν υπάρχει κανένα τέτοιο θέμα. Βγάλατε ξαφνικά μύθους, με τον κολλητό του τάδε, ο κολλητός του άλλου, τα μεγαλοσυμφέροντα κ.λπ.. Δεν υπάρχουν τέτοια δεδομένα.

Εάν έχετε κάτι συγκεκριμένο, κάτι που μπορείτε να το αποδείξετε και να το στηρίξετε, παρακαλώ πολύ καταθέστε το και είμαστε εδώ να απαντήσουμε. Αλλά δεν μπορούμε να ερχόμαστε να απαντάμε σε ανυπόστατα δημοσιεύματα που ρίχνουν μόνο λάσπη εις βάρος της πατρίδας μας, εις βάρος της συνείδησής μας, εις βάρος των πράξεών μας, εις βάρος της συνολικής μας πολιτικής και του οράματός μας που έχουμε για την πατρίδα μας, που υπηρετούμε με υπευθυνότητα και όχι με ψεύτικα λόγια του αέρα για να πάρουμε κοινά που θέλουμε με συγκεκριμένη πολιτική στόχευση.

Δεν είναι αντιπολίτευση αυτή που βλέπουμε. Αντιπολίτευση θα είναι καλοδεχούμενη όταν είναι τεκμηριωμένη.

Στη συγκεκριμένη ερώτηση δεν λέτε τίποτε συγκεκριμένο.

Σας απαντώ, όμως, με την ανακοίνωση, το δελτίο Τύπου από την Περιφέρεια Κεντρικής Μακεδονίας ότι δεν υπάρχει καμία συζήτηση, δεν υπάρχει κανένα θέμα -ξεχάστε το αυτό το θέμα- ούτε για πώληση ούτε και για παραχώρηση. Αυτή είναι η απάντηση από πλευράς μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κύριο Υφυπουργό.

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Χαίρομαι που το ακούω. Θα μπορούσατε να αποφύγετε αυτούς τους λεκτικούς -θα έλεγα- πομφόλυγες γιατί ο κόσμος κατάλαβε πλέον τι είστε και πού το πάτε στα εθνικά θέματα. Θα μπορούσατε να πείτε ότι πέσατε έξω ή να μου στέλνατε ένα μήνυμα να μην προχωρούσαμε εδώ την ερώτηση, γιατί υπάρχουν πολλά δημοσιεύματα και η πόλη βούιξε γι’ αυτό. Άλλωστε, είναι γνωστές οι σχέσεις του Κοτς με τους δύο προηγούμενους, να μην βάλλω μόνο τον Μητσοτάκη αλλά και τον Τσίπρα. Τον Τσίπρα τον βράβευε σε ιδιωτικό πανεπιστήμιο δικό του, ο Ραχμί Κοτς και ο δικός μας εδώ, ο Μητσοτάκης, από όταν ήταν ακόμα στην αντιπολίτευση ερχόταν και τον έβλεπε εδώ πέρα και τον Ιούνιο του ’18, μάλιστα, ήρθε στη Βουλή με κάτι θηριώδη τζιπ λίγο πριν πάει στο Μόναχο να επισκεφτεί την κ. Μέρκελ σαν εκπρόσωπος του Ευρωπαϊκού Λαϊκού Κόμματος, παρακαλώ. Και ουδέποτε αποκάλυψε ο Πρωθυπουργός τι συνομίλησε μαζί του. Λένε ότι υπάρχουν πολλά αλισβερίσια με την οικογένεια. Θα μπορούσα να πω και άλλα γι’ αυτό το θέμα, ακόμη και για τα αυτοκίνητα και τις συμβάσεις που είναι της Βουλής, αλλά θα επανέλθω σε άλλη ερώτηση.

Γι’ αυτό, μην μου συγχύζεστε, κύριε Υπουργέ, όταν ακούτε αυτά τα πράγματα, γιατί έχετε δώσει επανειλημμένως εξετάσεις και έχετε οικτρά αποτύχει. Ξέρουμε ότι η Τουρκία έχει βάλει βαθιά τα χέρια της στην ελληνική οικονομία, στη βιομηχανία του θεάματος, που ανοίγεις την τηλεόραση και βλέπεις στα κανάλια τούρκικες σειρές, παιχνίδια, τηλεπαιχνίδια. Το ίδιο και στην εστίαση και την τουριστική ανάπτυξη, όπως στις τουριστικές επενδύσεις στη Μακεδονία και τη Θράκη, ολοένα και αυξανόμενη είναι η παρουσία της Τουρκίας εδώ πέρα, με τη βοήθεια των δικών σας πολιτικών. Εμείς τους προωθούμε εδώ πέρα;

Ο κύκλος εμπορίου μεταξύ Ελλάδας και Τουρκίας έχει ξεπεράσει τα 6 δισεκατομμύρια και πάει για τα 10 δισεκατομμύρια. Αυτή είναι η φιλοδοξία σας. Μάλιστα το ισοζύγιο είναι αρνητικό προς την Ελλάδα. Δηλαδή, η Τουρκία ωφελείται από αυτή την εμπορική σχέση. Μάλιστα στο ΓΕΜΗ έχει αναγραφεί μία εταιρεία, η ΤΕΡΝΑ, Sunlight, κύριε Υφυπουργέ -που τόσο κόπτεσθε- με μυστικοπάθεια, μάλιστα. Είναι μία εταιρεία, η οποία μπορεί να ιδρύσει ιδιωτικά ιδρύματα υγείας -παρακαλώ- να ανοίξει νοσοκομεία, πολυϊατρεία, ιατρικά κέντρα, εργαστήρια, ιδρύματα που ασχολούνται με τις υπηρεσίες της υγείας και μάλιστα σε πολύ πιο προσοδοφόρες τιμές. Στη Θράκη μας, στην Αλεξανδρούπολή μας, τι θα γίνουν τα δικά μας, κύριε Υπουργέ, όταν θα πηγαίνουν εκεί με μισές τιμές; Το σκέφτεστε; Ή ξέρετε μόνο να έρχεστε εδώ και να φωνάζετε και να μας κάνετε τον υπερπατριώτη;

Αξίζει επίσης, να σημειωθεί ότι αυτές οι περίεργες φιλίες που λέγαμε πριν, αφορούν και τους δύο πρωθυπουργούς και ότι όσο καλοπροαίρετοι και να είμαστε, δεν μπορούμε να μην ανησυχούμε σαν Έλληνες. Και τα περί πατριωτισμού μαθήματα, αφήστε τα, γιατί δώσατε εξετάσεις και αποτύχατε παταγωδώς. Όλος ο ελληνικός λαός το ξέρει και το μέμφεται και την απάντησή του θα την πάρετε σε λίγο. Αυτό είναι βέβαιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Κύριε Υφυπουργέ, έχετε τον λόγο.

Πάντως έχει δίκιο για το εμπορικό ισοζύγιο, 1.907 εκατομμύρια περίπου είμαστε αρνητικοί.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, όλοι θα κριθούμε στο τέλος της τετραετίας για τις πράξεις μας, για τις κουβέντες μας και για την απραξία που μπορεί να υπάρχει σε επίπεδο πολιτικού λόγου, όπως σήμερα το βλέπουμε από την πλευρά της Αντιπολιτεύσεως. Όμως επιτρέψτε μου να είμαι πολύ συγκεκριμένος και να απαντάω στα ερωτήματά σας όπως τα θέτετε.

Όμως θεωρώ ότι πρέπει να ανακαλέσετε αυτά τα οποία αναφέρατε για τον Πρωθυπουργό, για την οικογένεια του, και επιτέλους σταματήστε να βάζετε λάσπη στον ανεμιστήρα. Βρισκόμαστε στο 2025. Ελάτε να συζητήσουμε και να αντιπαρατεθούμε σε συγκεκριμένα ζητήματα. Αυτό το «εύκολα πουλάω πατριωτισμό» ξέρετε κάπου γίνεται βαρετό στην ελληνική κοινωνία. Ξέρετε ότι αυτή τη στιγμή αυτό το οποίο περιμένει η κοινωνία από εμάς είναι να βλέπει συγκεκριμένες κινήσεις και πράξεις στην καθημερινότητα. Και όσο για την καθημερινότητα, δυστυχώς είστε πολύ μακριά από αυτό το οποίο συμβαίνει έξω.

Όσον αφορά το ερώτημα το οποίο θέσατε -γιατί σε αυτό έχω υποχρέωση σήμερα να απαντήσω- θέλω να σας πω για το συγκεκριμένο ακίνητο, για τη βίλα Αλλατίνη, χαρακτηρίζεται οίκημα που χρήζει ειδικής κρατικής προστασίας. Αυτό σημαίνει ότι υπάρχει συγκεκριμένη διαδικασία και συγκεκριμένη, ειδική κρατική αρωγή - προστασία.

Επίσης, για το ακίνητο αυτό για οιαδήποτε εργασία, επέμβαση ή αλλαγή χρήσης απαιτείται η έγκριση των αρμόδιων υπηρεσιών του Υπουργείου Πολιτισμού. Δεν μιλάμε για το οποιοδήποτε κτίριο, είναι συγκεκριμένο το νομοθετικό πλαίσιο και μάλιστα με τα άρθρα 10, 11, 40, 41 του ν.4858/2021 -επειδή είστε Βουλευτής του Ελληνικού Κοινοβουλίου και πρέπει να τα γνωρίζετε-, ενός νόμου που έφερε η Κυβέρνηση της Νέας Δημοκρατίας για όλα αυτά, για την προστασία της πολιτιστικής μας κληρονομιάς και των αρχαιοτήτων έρχεται και μπαίνει ένα συγκεκριμένο πλαίσιο.

Επίσης, το 2024 με υπουργική απόφαση για την αναθεώρηση του Γενικού Πολεοδομικού Σχεδίου του Δήμου Θεσσαλονίκης εγκρίθηκε η αναθεώρηση του πολεοδομικού του Δήμου Θεσσαλονίκης και σύμφωνα με το αναθεωρημένο γενικό πλαίσιο, όπως φαίνεται και στον χάρτη Π3.1Α Πολεοδομική Οργάνωση, οι επιτρεπόμενες χρήσεις γης στο κτίριο Αλλατίνη είναι κεντρικές λειτουργίες πόλης με περιορισμούς και επιτρέπονται μόνο συγκεκριμένες κοινωφελείς και διοικητικές λειτουργίες. Διότι εσείς στην ερώτησή σας γράφετε διάφορες χρήσεις και διάφορα άλλα πράγματα, τα οποία δεν ανταποκρίνονται στην πραγματικότητα.

Άρα επιτρέπονται λειτουργίες, όπως είναι η κοινωνική πρόνοια, η εκπαίδευση, οι πολιτιστικές εγκαταστάσεις, η διοίκηση, η περίθαλψη, γωνιές ανακύκλωσης, πράσινα σημεία, κατασκευές σε δημόσιους κοινόχρηστους χώρους κατά το άρθρο 20 του ΝΟΚ, περίπτερα ενημέρωσης, κέντρα δημιουργικής επαναχρησιμοποίησης υλικών βάσει του ν.4819/2021. Άρα λοιπόν οι επιτρεπόμενες χρήσεις γης στον χώρο γύρω από το κτίριο Αλλατίνη είναι ελεύθεροι χώροι - αστικό πράσινο του άρθρου 7 του π.δ. 59/2018.

Και κλείνω λέγοντας ότι η Περιφέρεια Κεντρικής Μακεδονίας δεν έχει καμία απολύτως πρόθεση να πουλήσει ή να παραχωρήσει το εν λόγω ακίνητο, το οποίο είναι γνωστό ως βίλα Αλλατίνη και με τις δεσμεύσεις που απορρέουν από τις συγκεκριμένες υπουργικές αποφάσεις τις οποίες προανέφερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):**  Με τη συναίνεση του Σώματος και ώρα 18.24΄ λύεται η συνεδρίαση για την Τετάρτη 26 Φεβρουαρίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**